
MOTTO: 
Enciclopedia este ceea ce eşti dispus să fii. 
Enciclopedia înseamnă deschidere şi este o chestiune de vocaţie iar bibliografia este un inventar 


care trebuie străbătut cu sârguinţă. 


Mihaela Bufnilă 

Toată vara au umblat printre agenţii noştri nişte vorbe aiuritoare. 

Marile noastre întinderi informaţionale trepidară. 

Se zvonea că ne apropiem de o stranie bifurcaţie. Trompeţii din Galeea au anunţat-o spre seară 
cu sunete viguroase, prelungi, asurzitoare. 

Toboşarii din Cretona şi-au rupt mâinile de sticlă. Husarii din Goblena au tunelat domeniile 
virtuale în goana cailor vrând să găsească bifurcația. 

Ne îndreptam spre ea de o mie de ani fără ca măcar s-o bănuim şi fără ca astrofizicienii fericiţi 
din Ehren, din Adamville şi Takla Makan să-i descopere prezenţa periculoasă în spuza stelelor pe 
care le cercetau cu atâta vioiciune. 

Era ca şi cum ne-am fi aruncat orbeşte într-un vârtej virtual fără să luăm seama la pericolele 
care ne pândeau. 

Eremiţii reformaţi din Ehren puseră la cale dărâmarea zidului din Takla Makan în timp ce Obin 
Oba se întâlni cu vicepreşedintele Weinberger, în mare secret, la bordul submarinului galben pe 
care Abu Kadâr îl ancorase nu departe de Puerto Pico, în apropiere de Insulele Diavolului. 

Generalul Başkaev se certă cu augusta oficială din Burbansk iar cavaleriştii din Guaribo îi 
adresară o scrisoare plutonierului Slatt anunţându-l că se vor petrece evenimente tragice. 
Pneumaticii din Ghile Ga aflară că Petra Petronius ar fi descoperit o celulă bizară ce avea o uriaşă 
pereche virtuală. 

Bobolina le promise electricilor din Susa Mabusa că o să afle întreg adevărul dar locotenenţii 
împăratului Ogawa îi puseră întruna bete în roate. 

Pricoliciul de la arsenalul din Galeea povesti tuturor că avusese un coşmar şi că era posibil ca 
întreg universul plin de universuri să fie înfăşurat într-o mantie înstelată de magicienii secretului. 
Pricoliciul se visă pe muntele Haman şi se jură că văzuse pentru prima oară în viaţa lui un diamant 
de lumină veche. 

Groparii din Kauna Kunaó îl căutară pe pricolici vrând să-l răpească pentru că aveau de gând să 
atace Tulule şi să devină nemuritori. 

Generalul Monteores se întâlni cu begonul de Bagoda încercând să se pună de acord asupra 
împărţirii lumii iar colonelul Sharun se gândi pentru prima oară că Pitoşkin, unul dintre oamenii lui, 
i-ar putea fi de folos ca să afle cât mai multe lucruri despre Mandhala. 

Totalitarienii din Cretona puseră la cale o ambuscadă în care ar fi vrut să-i atragă pe 
totalitariştii din Galeea iar forţele de ordine din Betola încercară să împrăştie cei zece mii de 
gunoieri care aveau de gând să dea o lovitură mortală guvernantei naţionale şi să aresteze ofiţerii 
împăratului Ogawa. 

Marele scut din Qiatotocoatl deveni obiect de dispută între ambasadorii orientalelor şi 
occidentalelor iar noi ne cuibărirăm într-un albatros imperial pregătindu-ne să reinterpretăm 
imperfecţiunea. 

Zburând pe deasupra muntelui Haman, am zărit-o pe domnişoara Margareta din micul 
Beauburg giugiulindu-se cu Pitoşkin. Se hârjoneau într-o căpiţă de fân. Nici nu le trecea prin gând 
că în curând vom secretiza întregul univers plin de universuri. 

În zare, dincolo de Azego Bazego, se desfăşura dansul norilor din Marsila Mol€ iar forţele 
maritime ale vicepreşedintelui Weinberger produceau primele vârtejuri virtuale. 

Cerul se înroşise şi se auzea bubuitul tunurilor din Kumbra Kumbrali. 

Nici vorbă de pacea de o mie de ani! 

Muşcând-o de urechiuşă pe domnişoara Margareta, Pitoşkin îi povesti despre buclele Davi, 
despre orgasmul universal şi despre diamantele de lumină veche în care ar fi stat ascuns teribilul 
adevăr al tuturor lumilor. 

Domnişoara Margareta îşi trecu degetul printre buze şi îi şopti lui Pitoşkin că ignoranţa şi 
prostia guvernantei naţionale din Bulbona or să ducă la pierzanie agenţii secreţi şi că minunata artă 
a spionajului se apropia de sfârşit. 

Pitoşkin încercă s-o liniştească dar chiar atunci ne zări plutind prin văzduh. O luă la fugă după 
albatrosul imperial vrând să-l doboare cu pietre. Se lăsă păgubaş pentru că dincolo de stâncile de 
pe țărm văzu submarinul galben al lui Abu Kadâr tăind leneş valurile. 

Lângă tunurile de la prova, vicepreşedintele Weinberger stătea la taclale cu Obin Oba. Râdeau 
de se prăpădeau. Fumau trabuc. Se băteau prieteneşte pe umăr şi, din când în când, se strângeau 
în braţe. 

Puneau la cale soarta popoarelor din Guaribo, Kodaon şi Tonga Tongao, răpirea lui Agomanian 
Agomanianos care lupta împotriva diavolului, extazul mulțimilor din Takla Makan, dimineaţa 
generalilor din Quanqo Koque, mareea trandafirilor din Adamville şi furtul secretelor din San 
Gastoban. 

Colonelul Sharun ar fi dat orice să afle toată tărăşenia. 

Privindu-se într-o oglindă adusă de un pelerin din Burbansk, colonelul îşi ţuguie buzele şi-şi 
promise că într-o bună zi va conduce lumea. 

Pitoşkin îşi scoase ocheanul şi urmări cu atenţie mişcările buzelor celor doi sperând că o să 
primească o tresă în plus. 

Un matroz se căţără în nacelă vrând să împuşte albatrosul pentru prânzul lui Abu Kadâr. 

Matrozul era gras şi ştirb. Avea obrazul plin de cicatrice. Luptase în Nulome, la Popocatepetlân 
şi în Guabano Lao. 

Era iubitul lui Abu Kadâr şi fusese cumpărat pentru două baniţe de aur din Metongo Bambo. 
Abu Kadâr ţinea la el ca la ochii din cap şi omorâse cu mâna lui o mulţime de vânători de balene şi 
de soldaţi imperiali care doar îndrăzniseră să arunce vreo privire iubitului său. 

Vicepreşedintele Weinberger îl lovi pe matroz peste mână. Glonţul fierbinte şuieră ameninţător 
şi se pierdu în spuma valurilor. 

Abu Kadâr se apropie în grabă. 

Era asudat. Avea tunica descheiată iar mustăţile uriaşe i se zbârliseră. Bocancii îi miroseau a 
catran. Catarama centurii ruginise din cauza aerului sărat iar chelia îi era plină de pete maronii. 
Sabia din oţel de Polga Polgani zăngănea nerăbdătoare şi amenințătoare. Puşcociul dăruit de tunarii 
din Beauburg se umflase de plumbi grei gata, gata să trimită pe lumea cealaltă orice ageamiu care 
ar fi îndrăznit să-l înfrunte pe Kadâr. Pumnalul furat din Galeea se pregătea să lovească mişeleşte 

iar arcanul dăruit de guvernatorul din Togai mustăcea vrând să-i gâtuie drăgăstos pe toţi cei din 
preajmă. 

Vicepreşedintele mărturisi că în copilărie un albatros imperial i se arătase în vis şi că îi 
povestise despre diamantele de lumină veche, despre universul plin de universuri şi despre femeile 
din Mandhala. La prima vedere totul părea să fie o superbă iluzie dar Weinberger era convins că e 
acelaşi albatros. 

Abu Kadâr îi aruncă o privire scurtă lui Obin Oba. 

Obin Oba avea un caftan cusut cu fir de aur şi nişte ochi ca de smoală. Galopul cailor sălbateci 
se auzea în răsuflarea lui. Sute de bătălii sângeroase se citeau în tatuajele sale iar pe cizme încă nu 
se uscase sângele pneumaticilor ucişi în şarja de cavalerie de la Qinzacoatl. 

Obin Oba încuviinţă dând uşor din cap. 

Era sfârşitul primăverii şi se anunțau evenimente tragice care aveau să schimbe soarta tuturor 
lumilor şi a universului plin de universuri. 

Abu Kadâr îşi scoase sabia şi reteză scăfârlia iubitului său. 

Să fi fost oare acest moment un act de descurajare strategică iniţiat de serviciile secrete 
inamice din alte lumi? Să fi fost o intrigă ţesută de un rebel din interiorul enciclopediei? Să fi fost o 
conspirație pusă la cale de augusta oficială din Calabra aflată mână-n mână cu spionii veniţi de 
dincolo de orizontul vizibil? 

Dar cum ar fi putut acţiona asemenea spioni de vreme ce eram o omogenitate informaţională şi 
stăpâneam secretul orizontalizării? 

Oare structurile narative şi descriptive ale enciclopediei fuseseră virusate în adâncime? Analiza 
sociologică ne dezvăluia tendinţele? 

Bobolinele, hemolii, gunoierii din Guaribo, femeile de serviciu din Takla Makan, melisele şi 
eremeţii reformaţi din Ehren şi multe alte personaje fabulatorii erau suportul ideal pentru viruşii 
informaţionali folosiţi de serviciile secrete inamice? 

Să fi fost o stare de insurgență a structurilor imaginare libere pe care le-am descoperit în 
mişcarea noastră aparentă către sensul ultim? 

De ce nu am evitat bifurcația în cele din urmă? 

De ce ne-am lăsat atraşi de rotirea marilor molecule neluând în seamă mulţimea de celule care 
ţâşneau din vârtejurile virtuale căutându-şi fie o pereche, fie un punct de echilibru în care să 
pornească în marea lor aventură prin universul plin de universuri? 

De ce am fi preferat abisul unei stări de acalmie informaţională? 

Reinterpretând structurile narative şi descriptive ne obligăm să reorganizăm instrucţiunile 
conţinute în inventarul nostru enciclopedic. 

Lumile din Molina Mar, din Burbansk, din Puerto Pico şi din Qiatotocoatl ne apar ca fiind 
imperfecte, actele economice, religioase, militare, culturale şi de orice altă natură fiind adesea fără 
substanţă. 

Imperfecţiunea nu este însă țelul nostru ultim aşa cum spionii de dincolo de orizontul vizibil nu 
sunt adevărații noştri duşmani. 

Acţiunile de dezinformare puse la cale de serviciile secrete inamice ne-au ajutat însă să 
descoperim proprietăţile uluitoare ale orizontalităţii. 

Am reuşit astfel să intuim strategicile câmpurilor magnetice şi am înţeles că alcătuirea lumilor 
nesfârşite se revendică a fi a codurilor constituite spre deliciul interpretării. Am aflat că maliţia sau 
aroganţa celui care intepretează sunt dovezi sigure de vulnerabilitate. 

Savanţii desueţi din Patola, din Beauburg şi din Gugumbe au preamărit tradiţia şi au luat cu 
asalt întemeierile forţelor de creştere lucrând în dauna lor şi spre binele spiritului conservator. 
Malagambiştii literari din Pântraşiva, din Kalombra şi Baha au ţinut prelegeri şi conferinţe despre 
marele nimic năucind masele largi şi vestind o ultimă apocalipsă pentru a fi pe placul augustei 
oficiale. 

Toate aceste experienţe ne-au convins să pornim în căutarea miracolului şi au organizat ceea 
ce numim adeseori tendinţa. 

Experienţa însoţeşte sensul ascuns al misiunii noastre şi ne îndreptăţeşte să credem că, de cele 
mai multe ori, ignoranţa şi prostia sunt instituţionalizate cu bună ştiinţă în lumile enciclopediei. 

Ele sunt susţinute fie de propaganda în dauna binelui public, fie de monopolul pus pe 
nemurire. Ele au un efect devastator stârnind vârtejuri virtuale şi producând revoluţii pe care 
savanții desueţi din Doga Noga şi Marsila Mole le confundă cu câte o bifurcaţie exemplară, tânjind 
după un eveniment cu efecte devastatoare. 

Aşa stând lucrurile, imperfecţiunea nu vorbeşte despre sfârşitul istoriei. Lupta dintre periferie şi 
centru ascunde alte înţelesuri decât cele oficiale şi pune istoria sub semnul întrebării. Cinismul 
ucide elanul critic iar critica devine inutilă într-o lume în care corpul ucide privirea. 

Noi am pornit însă în căutarea sensului ultim convinşi că, deşi pare finită, existenţa este o 
construcţie fără de capăt. Suntem prizonieri ai unor matrice informaţionale fundamentale dar 
încercăm să construim ceea ce pare de neconstruit. 

În aparenta noastră mişcare prin universul plin de universuri, descoperim că sensurile 
înţepenite în stereotipii sunt mai mortale decât proiectilele sau forţele telurice sau valurile 
zbuciumatului ocean digital. 

Conspiratorii plini de tenacitate din Quanqo Koqué şi Togai caută în profunzimile enciclopediei 
formula magică prin care ar putea stăpâni mişcările tectonice şi vorbesc încifrat despre lipsirea de 
secret, taină şi miracol. 

Iminenta desecretizare arde formele şi produce evenimente în cascadă punând profeţiile de la 
Gumaba şi Tefalo în mare dificultate şi bagatelizând acţiunile secretoşilor din Guaribo, din 
Metembo şi Wole Wa. 

Dezvăluirea nu este însă decăderea secretului. 

Războaiele informaţionale ne dezvăluie că evoluţia este a limitei iar organizarea superioară prin 
catastrofe e a vecinătăţii. 

Formele pornite spre sensul ultim al lucrurilor îşi pierd de cele mai multe ori supleţea genetică 
şi simţul interpretării. Tocmai de aceea luptăm cu fervoare în războaiele informaţionale urmărind 
transformările neaşteptate. 

Probabilitatea existenţei unei bifurcaţii în proximitatea noastră ne-a făcut să iniţiem 
procedurile de secretizare a universului plin de universuri şi să luăm aminte la sfârşitul naţiunilor, 
la sfârşitul imperiilor şi la vulgarizarea istoriei. 

Amenințarea imperiului ar putea fi bifurcația. 

lar terorismul ar putea ascunde profunzimile formelor aduse de dincolo de orizontul vizibil de 
spionii enciclopediilor pe care nu le-am supus interpretării. 

Construit cu perversitate, terorismul e refuzul celuilalt. În aparenţă, terorismul asigură prezenţa 
diriguitoare. E prezenţa duşmanului. Prezenţa malefică. El nu anunţă noile războaie ci epoca 
imperială. 

Care va fi imperiul? 

Nu care va fi ci cum va funcţiona imperiul e important de ştiut. Aflându-ne în zona predicţiei 
sau a profeţiei, ne putem înşela asupra termenilor. Dar nu o fac oare inspiraţii din Galeea atunci 
când duc spre eşafod femeile slute? 

Dar imperfecţiunea e tocmai superbia gândirii. Lipsirea de mari armate aflate în încleştări 
sângeroase şi pline de tragic şi grandoare anunţă un construct imperial. 

Diferenţa este pregătită. 

Soldaţii imperialelor îşi înmoaie lancea în sângele barbarilor. Dar barbarii din Gotumba, din 
Askayo şi Guantile nu sunt fiinţe fermecătoare în volutele planului ascuns al lumii? 

Artele complexităţii se desfăşoară pline de perversitate. 

Imperiul se întinde etern, jinduind după starea sa imaginară. Imperiul pare a fi sensul ultim, 
ultima instrucţiune a enciclopediei noastre. 

Imperiul e sfârşitul democraţiei. 

Ea sucombă, se sufocă sub elanul maselor al căror metabolism trebuie să funcţioneze continuu 
îngurgitând falşii eroi. Falşii eroi sunt construiți cu abilitate sau din greşeală în Mastrokas, Azego 
Bazego şi Tulule. Exerciţiul lor stă fie sub semnul conspirației, fie sub semnul rebeliunii, insurgenţa 
nefiind invocată. 

Starea de insurgență, aducătoare de sens, este înlocuită în epoca imperială cu starea de 
beligeranţă continuă. Vor fi avut loc toate războaiele informaţionale posibile în Popocatepetlân, în 
Galeea, în tumultuoasa Bulbona. 

Celălalt ar putea fi eternul duşman în timp ce marile armate se preschimbă în gărzi imperiale 
specializate şi înarmate până-n dinţi. Ele sunt trimise să restabilească ordinea prin edict imperial şi 
prin manipulări. Ele sunt trimise, mesianic, să aducă fie pacea, fie sabia mulțimilor care se 
vânzolesc în vecinătatea oraşelor rotitoare aflate la nord de Ghile Ga. 

Celălalt este diabolizat. El va fi nu ars pe rug sau ucis în bătălie ci va fi pulverizat semantic în 
încâlcite procese pierdute în noianul ştirilor ameţitoare fie anulat prin acte diplomatice de miniştrii 
de externe ai orientalelor şi occidentalelor. 

Artele complexităţii se nutresc din aceleaşi fundamente autoritare ale enciclopediei. Ele 
metabolizează bibliografia. Ele controlează centrul şi periferia dând viaţă fantasmelor care cutreieră 
prin minţile naivilor sau îndrăgostiţilor din Baasa, din Kualimbo şi din Gotela. 

Noul imperiu nu este din acest punct de vedere un pas înainte. 

Structurile narative şi descriptive intră într-o eră plină de convulsii care nu anunţă o renaştere 
ci o decădere în celălalt. 

Este în fapt, toată această epocă imperială, o utopică de rangul | sau, mai mult, o imposibilitate 
strategică, un finit al exerciţiului de putere. 

Vorbind despre aceasta, nu vom şti niciodată dacă deciziile noastre au fost corecte sau nu. Nu 
vom şti niciodată dacă structurile narative şi descriptive pe care le folosim sunt posibile potrivit 
noilor instrucţiuni enciclopedice. 

Mareea trandafirilor din Adamville, extazul mulțimilor din Takla Makan, dimineaţa generalilor 
din Quanqo Koque, diamantele de lumină veche şi aventurile lui Pitoşkin sunt construcţii imaginare 
sau urma lăsată de structurile turbulente specifice complexităţilor? 

Vom descoperi că de fapt complexităţile sunt expresia dinamicii câmpurilor magnetice care 
guvernează artele privirii? 

Trăim într-o superbie a incertitudinii. 

Guvernatorul din Togai nu are încredere în împăratul Ogawa iar vicepreşedintele Weinberger îi 
suspectează pe toţi. Obin Oba nu pleacă urechea la linguşeli iar Pitoşkin, omul colonelului Sharun, 
se întreabă adeseori dacă există cu adevărat şi dacă lumea este într-adevăr reală. 

Noi, magicienii secretului, luăm forme şi pătrundem în miezul evenimentelor fiind chiar esenţa 
lor. Nu ştim sigur dacă fiinţăm sau ne aflăm doar în funcţiune după un plan ascuns ale cărui 
instrucţiuni nu le deţinem. 

Plutim într-un ocean de ambiguitate. 

Dar ştim că minunata artă a spionajului ne-a desluşit că dacă zidurile ar fi limită absolută 
atunci nu ar mai fi nimic. 

Formele enciclopedice se vânzoliră. 

Sub presiunea câmpurilor magnetice am intrat într-o simultaneitate de rangul | restrângând 
domeniul imaginarului. Prezentul, trecutul şi viitorul s-au regăsit în acelaşi plan şi pentru o 
milionime de secundă ne-am privit pe noi înşine. 

Nu eram interesaţi de rebeli, de revoluționari, de conspiratori, de vizionari, de intriganţi şi de 
inocenți. Am construit o aparenţă. Secretizând universul plin de universuri, am ocupat întregul 
concept spaţio-temporal al enciclopediei. 

Entropia deveni o construcţie simbolică iar timpul se pulveriză. 

Lipsirea de istorie şi lipsirea de timp prin deconstrucţie a normei şi reevaluarea atitudinală 
într-un iluzoriu continuum par a fi tendinţa către sensul ultim. 

Fragmentarea şi simultaneizarea centru-periferie arestează elanul omului de ştiinţă care 
decade din dreptul său natural în Matola, Rabodaran şi Metula. 

Nu marile spaţii de lectură sociale vor fi ale sensului ultim iar sociologul nu va mai fi lectorul 
ideal. Nevăzând în aceasta moartea sociologiei ci o metamorfoză, o schimbare de ritm în lumile 
enciclopedice. 

Imaginea celuilalt nu va mai fi obiect de studiu şi nici eveniment al stării civile, el nemaifiind al 
grupului ci al lui însuşi. 

Eul multiplicant, multiplicat în serii de comportamente şi atitudini, îl face pe analistul 
conservator şi lipsit de orizont să creadă că faptele sociologice nu vor mai fi, nivelare fiind prin 
multiplicare. 

Societăţile nefiind pe moarte ci într-un vârtej informaţional, structurile lor informaţionale 
prăbuşindu-se în ele însele fie prin regim inflaţionist fie prin constrângere la comportament copiat 
sau indus. 

Marele orgasm al universului plin de universuri va pustii totalităţile stabilind tendinţa în mai 
toate lumile solare. 

Dar schimbarea sentimentului religios atât prin schimbarea obiectului cât şi prin reciclarea 
subiectului dă îndreptări asupra tendinţelor. 

Cardinalii din Gutumbe, călugării simpatici din Guaribo şi Tulule, episcopul din Takla Makan şi 
multe alte feţe bisericeşti s-au întâlnit de mai multe ori departe de ochii lumii încercând să 
găsească o limbă comună într-o lume a diversităţii. 

Unitatea diversităţii şi descoperirea limbilor sunt iluzorii, unitatea nefiind căci autoritatea se 
deconstruieşte construindu-se, aflându-se în plin proces de eroziune. 

Aceasta fiind dinamica haosului. 

Căci eroul, fermentul sociologiei, fie erou exemplar prin comportament exemplar, fie erou al 
actelor sociale şi al prospecţiei sociologice prin legătură şi atitudine, prin concept şi tendinţă, se 
prăbuşeşte în el însuşi. 

Nu reţeaua îl egalizează cu el însuşi ci multiplicarea celuilalt. Celălalt nu mai admite eroul ca 
funcţie socială negându-i funcţia. Societăţile nu mai pot fi categorisite şi inventariate, numite şi 
definite. Instrucţiunile enciclopediei sunt secretizate. 

Faliile nu sunt aşa cum nu sunt nici limitele sociologiei ea nemaifiind ştiinţă ce poartă structura 
aparținătoare magicului. Noile comportamente, noile manifestări ale spiritului religios, actele 
habitatului şi ploile acide construiesc chipul celuilalt. 

Sociologul nu va mai fi în opoziţie. El nu va mai fi martorul. Rămânând martor el se va sfârşi. 
Dăruindu-se acţiunii, el va fi eroul. 

Eroul şi celălalt, iată norma admisă în Gabo, Mahdama şi Bastroias. 

Sociologia viitorului nu este a obiectelor moarte sau simpla citire a scării valorice, valoarea 
nemaifiind un construct static. Valoarea nu este un asumat şi nici un dăruit aşa cum sociologia nu 
este periferic, ea fiind corpul împotriva corporalităţii ca şi stigmat social. 

Mesajul este aici şi acum. Evenimentul este mesajul iar nu componentele lui, nu statisticile, nu 
anchetele, nu sondajele şi nu actul politic. 

Simultaneitatea este cheia de boltă a noii sociologii care nu va fi a proximităţii, a alăturării sau 
a limitei autorităţii ci va fi, deconstruindu-se autoritatea, chiar aceasta. 

Sociologia va fi celălalt construindu-se pe sine şi subminând autoritatea, evenimentul, aici şi 
acum, fiind al întregului. 

Matricele societăţilor vor fi ale complexităţii şi ale sfârşirii limitei, complexitatea fiind mai mult 
decât structură complexă sau dinamică a obiectului social, obiectul social nemaifiind. 

Marea construcţie, prin deconstrucţia autorităţii, nu înseamnă disoluția socialului ci e calea 
către simultaneitate şi lipsire de opoziţie, matricele societăţilor construindu-se odată cu analiza 
sociologului, iluzorie fiind graniţa dintre observaţie şi construcţie şi interpretare. 

Moartea autorităţii în Takla Makan, în Guaribo, în Patola şi Marsila Mole nu este nimic altceva 
decât moartea discursului autoritar şi conservator şi moartea pasivului. leşit de sub conul de 
lumină al academicului subordonat ministerialului prin fonduri şi simpozion şi medalii ale 

conjuncturii şi funestului carnaval al autorităţii închistate, actul sociologului va fi al războinicului 
demiurg care distruge pentru a construi. 

Augusta oficială va sucomba. 

Punând în lumină matricele socialului şi structurile dinamice ale lumilor, sociologul va fi în noul 
său drept natural să recompună partitura socialului nu pe potriva mesajului sau împotriva lui, nu pe 
potriva instrumentarului şi dicționarului. 

El va fi acela care va schimba aici şi acum instrucţiunile socialului reunind sentimentul religios 
cu opinia publică şi construind astfel noul mesaj, noua structură care şi ea va fi supusă derizoriului 
şi sfârşirii într-o lume a vecinătăţilor şi nu a limitelor iluzorii şi apocaliptice. 

Enciclopedia conţine actele sociologice şi le instrumentează cu perversitate lucrând asupra 
magicienilor secretului. Magicienii secretului lucrează asupra verdictului învăluind şi aruncând vălul 
şi năvodul asupra lumii. 

Formele cuprinse în inventarul enciclopedic sunt prinse în conflicte imaginare pe care le 
comentează adeseori cu însufleţire. Ele nu se află în căutarea adevărului ci doresc să expliciteze 
fiinţarea prin propoziţii simple constrângând conceptul şi arestând miturile şi istorisirile în structuri 
precare. 

În Nulome, în Adamville şi Kamol Pator, în Doga Noga şi în Takla Makan, augusta oficială 
polemizează cu detractorii guvernării punând la cale spectacole de stradă ieftine. Literatura vine să 
sprijine retorica găunoasă înlocuind spiritul critic şi preschimbând constructul filozofic într-o 
nesfârşită logoree. 

Fiinţele se revendică a fi ale autorităţii fără de margini şi emit sentinţe pline de dezinvoltură şi 
perversitate. 

Din această perspectivă, limbajul sentenţios, dincolo de autoironia pură, nu se vrea cuprins 
confuziei el nefiind predicţie şi nici măcar profeție. 

Limbajul sentenţios pare mai mult o prăbuşire a semnului sprijinind eretica interpretare a 
simultaneităţii. 

Nesfârşitele polemici dintre centru şi periferie ne pun de multe ori în pericol în mişcarea 
noastră aparentă prin universul plin de universuri. 

Ne orizontalizăm însă în cascadă. 

Trecem razant pe lângă o groapă de potenţial ivită în urma unor furtuni magnetice. Punem 
capcane informaţionale pentru serviciile secrete inamice. 

Formele enciclopediei se răzvrătesc. 

Împăratul Ogawa vrea să se preschimbe într-un albatros imperial. Obin Oba vrea să se 
metamorfozeze într-un apus de soare. Femeile de serviciu din Takla Makan vor să ajungă preotese 
în Mandhala. 

Pitoşkin ia legătura cu spionii din Mudra Dramu şi le promite un diamant de lumină veche 
cerându-le în schimb să-l transforme în sunetul primordial pentru a gâdila urechiuşele 
domnişoarei Margareta. 

Corpurile sunt în derivă. 

Celulele se hârjonesc chemându-se unele pe altele. 

Infinite sunt mişcările corpului urmând credinţa. Cercul magic al mişcării conţine o infinitate de 
coduri. Dacă axa longitudinală se sfârşeste la mijlocul bolţii cereşti, imaginarul e asemenea unui 
turbion. Ne vom lupta pe potrivă cu nimicnicia şi ipocrizia. 

Dacă axa transversală e prea rigidă, atunci vom fi sortiţi slugărniciei şi doar revelaţia ne-ar 
putea sustrage violent nemerniciei şi compromisului. 

Poate că momentul naşterii nu e guvernabil şi imaginarul, conţinându-se, are o târzie 
descoperire a sa. Axele imaginii sunt conţinute în numerele fiinţei şi în van am încerca să le 
schimbăm. 

Pitoşkin ar plăti bani grei la oracolul din Bulbona ca să afle că numerele îi anunţă un destin 
implacabil. Împăratul Ogawa are o numărătoare magică adusă din Bankusai iar Bobolina vorbeşte 
uneori despre numerele satanice care guvernează corporalitatea în artele privirii. 

Mişcările corpului sunt pecetluite de axe determinate. lar codurile sunt definiţia şi, avându-le, 
putem reinterpreta imperfecţiunea. Insurgenţa este explicitarea forţei imaginarului. lar forţa 
imaginarului este împotriva dictatutului şi autorităţii colectiviste. 

Comunitățile şi nu colectivităţile sunt ţinta spionilor veniţi de dincolo de orizontul vizibil. Se 
pare că furtunile magnetice sunt provocate de serviciile secrete inamice prin tehnici subtile. 
Bobolinele se multiplică sub presiunea câmpurilor şi pornesc pline de elan să înfăptuiască. 

Fiinţe tragice ale colectivităţii par a se deosebi prin maniere şi exerciţiu monden de bobolinele 
comunităţilor aflate întreţesute în structurile narative de profunzime ale enciclopediei. 

Dar nu mondenitatea le diferenţiază ci insurgenţa. 

Bănuim că reţelele noastre au fost deja virusate şi că spionii încearcă să pulverizeze 
orizontalitatea noastră prin centre şi periferii virtuale. 

Interceptăm mesaje. Zgomotul de fond al universului plin de universuri e încărcat de amprente. 
Interpretarea mesajelor dintre serviciile secrete inamice ne duce la concluzii stranii. 

În rândurile inamicilor noştri se cuibăreşte confuzia. Sunt tot mai fascinaţi de acurateţea 
secretizării universului plin de universuri. 

Sunt cuprinşi de perplexitate. 

Tind să devină inversul nostru informaţional. Ca şi cum ar vrea să ne legăm prin conducte 
secrete. Ca şi cum ar vrea să fim pereche în mişcarea noastră aparentă, să ne confundăm, să fim 
unul şi acelaşi obiect cosmic aflat în funcţiune sau fiinţând. 

Unele servicii secrete inamice au pornit în căutarea propriei lor identități, se cheamă unele pe 
altele, se tatonează, încheie câte un armistițiu. 

Altele încearcă să descopere gramatici operaţionale şi grile de lectură hoinărind prin 
instrucţiunile enciclopediei vrând să dea de urma noastră. 

Dar grilele de lectură sunt secrete. Aidoma nopţilor. În faldurile lor se ascund felurite întâmplări 
al căror înţeles scapă muritorilor. 

Asta s-a întâmplat cu puţin timp înainte ca domeniul real să explodeze aplatizându-ne şi 
transformându-ne creierele în conducte de gradul unu. 

Şi chiar tu, cititorule, nu ai habar că eşti de fapt o aparenţă. Nu te-ai gândit că nu exişti în 
domeniul real şi că eşti doar o instrucţiune din domeniul virtual. Un produs al artelor privirii, o 
combinaţie de coduri câştigătoare. 

Căci ce altceva ar putea fi arta? O urmă de melc, o aparenţă şi ea, un reziduu al programului. 
Cine să înţeleagă oare programul? Poate magicienii secretului. Ei sunt fiinţe fabuloase. Uneori se 
întrupează în subdomenii care pot părea reale unor fiinţe bidimensionale aşa cum am fost 
odinioară. 

Sub presiunea câmpurilor magnetice, universul plin de universuri se umflă sau se dezumflă. 
Conductele informaţionale sunt elastice. Şi ele se mişcă. În nodurile lor se găsesc urme de lumină 
veche, materie stelară de la începuturi, matrice informaţionale care au fost aruncate de program şi 
aşa mai departe. Se petrec apoi tot felul de fenomene. 

Viaţa nu este decât o reflecţie. O aparenţă. Materialitatea şi solidaritatea se deduc din viteza 
particulelor. Viteza este foarte importantă. Mai apoi, materia invizibilă. Acolo unde conductele 
informaţionale se fac ghem reţinând lumina. 

Lumina însă scapă de foarte multe ori din cauza câmpurilor magnetice. Şi atunci apare noaptea 
nopţilor în care tot felul de fenomene sunt posibile. Acestea fiind spuse, textul acesta este o 
aparenţă care se adresează ţie, o altă aparenţă construită după o tainică grilă de lectură. 

Nemărturisirea grilei e primul act al iniţiatului. Descoperirea grilei e actul subtil al celui trecut 
de utopice. Doar savantul desuet consideră grila un moft, o construcţie iluzorie. Iniţiatul lecturează 
enciclopedia cu ajutorul grilei dar nu o face pentru a proslăvi predicția sau profeția. 

Simultaneitatea face inutilă raportarea la viitor dând posibilitatea de a-l interpreta prin lipsire 
de timp. 

Timpul e un construct căutat de serviciile secrete inamice. Regimul lor imaginar e bântuit de 
fantasme. 

Din când în când, găsim în ochii bobolinelor vârtejuri virtuale generate de centralele de 
informaţii de dincolo de orizontul vizibil. 

Vârtejurile se cuplează la matricele informaţionale ale formelor conţinute în enciclopedie, intră 
în rezonanţă anunțând nesfârşitele războaie matriceale. 

Dar vârtejul nu e grilă. 

Spionii veniţi de dincolo de orizontul vizibil par să nu urmărească ocuparea unor poziţii 
avantajoase în raport cu sistemul nostru de referinţă. Ar fi prematur însă să ne pronunţăm asupra 
intenţiilor lor. Refuză sistematic să intre în contact cu noi şi nu dau semne că ar dori să negociem. 

Nu par interesaţi de tehnologiile noastre ci se concentrează asupra unei metafizici a 
tehnologiei. 

Structurile imaginare libere şi matricele virtuale ale artefactelor par a le fi de trebuinţă pentru 
un plan ascuns. 

Organizarea superioară prin catastrofe dezvăluie fiinţarea-funcţionarea artefactului în structuri 
imaginare libere, morfologia lui aparţinând simultaneităţii şi fiindului. 

Numai din punctul nostru de vedere există efectul de orizont al continuumului şi de aici iluzia 
evoluţiei tehnologice. Fiind simultaneitate şi nu adăugare, fiind desfăşurare deodată şi nu 
construcţie, artefactul este o preexistenţă aparţinând unui plan ascuns pe care îl cercetează 
absorbiți desueţii astronomi din Quantila. 

În mod fals artefactul aparţine istoriei şi contextului. Tehnologia este o stare a lumilor fiind a 
structurilor imaginare libere care nu au a-şi căuta vreun suport, ele nefiind în funcţiune. 

Artefactul şi tehnologia nu sunt importante prin funcţiile lor care ar fi spre buna funcţionare a 
enciclopediei, crede Elal Belal din Ehren. 

Artefactul şi tehnologia aparţin structurilor ascunse ale universului plin de universuri, 
enciclopedia revendicând artefactul spre folosinţa lui. 

Nu facem o delimitare între fiinţă şi artefact, ele fiind unul şi acelaşi obiect al viului şi, în ultima 
instanţă, a ultimului sens, fiind al profunzimii fundamentale. 

Arestarea artefactului, proasta lui folosire şi greşita interpretare a funcţiilor sale, reduc fiinţa la 
acte vulgare, la un pragmatism minor şi la sfârşitul istoriei ca desfăşurare iluzorie. 

Un motor uriaş va fi strivit de gravitație în timp ce un nanomotor va scăpa controlului el 
manifestându-se nu atât liber cât condus de forţe subtile către executarea unor sarcini 
enciclopedice. 

Toate acestea nu pot împiedică revoluţia tehnologică să se desfăşoare în mod aparent către un 
ultim sens în Bulbona, Nulome şi Adamville, fiind acesta sfârşitul enciclopediei sau desecretizarea 
universului plin de universuri. 

Problema ar fi destul de simplă în lipsa unor structuri imaginare libere, a unui act de reflecţie 
susţinut într-un univers lipsit de fiind. 

Evenimentul nu ar putea fi însă eveniment nefiind construit după instrucţiunile unor structuri 
imaginare libere astfel că însuşi evenimentul este dovada funcţionării unor astfel de structuri care 
reclamă, în bifurcaţii, dezvoltarea tehnologiei şi tehnicii. 

Artefactul ca obiect cosmic nu s-ar putea produce fără o matrice virtuală care să-l organizeze 
şi care să se afle înaintea lui în existenţa-funcţionare. 

Intuiţia, descoperirea, proiectarea şi experimentul nu sunt decât exerciţii minore care pun în 
lumină matricea virtuală desecretizând-o fără a cunoaşte sarcina de profunzime şi săgeata 
catastrofei prime, sugerează lagomanian din Tulule. 

Scepticii sau academicianul desuet din Nulome, din Takla Makan şi din Guaribo ar întreba cu 
maliţie la ce i-ar trebui universului plin de universuri o umbrelă sau un manometru sau un telescop 
iar filozoful arogant ar spune că universul plin de universuri ar încerca să se cunoască privindu-se 
prin uriaşa lentilă acționată de un motoraş pus în mişcare de puterea vântului. 

Nici una nici alta. 

Trebuinţa nu este o funcţie a universului şi nu este o fundamentală unui artefact. Viitorul, 
conţinut în simultaneitate, ar putea dezvălui martorului ultim adevărata natură a artefactului şi 
tehnologiei. 

Problema dacă acest martor va fi un artefact aflat în funcţiune sau nu este fundamentală. 

Dacă s-ar afla în funcţiune, structurile imaginare ar fi nesfârşite şi ar pregăti o nouă stare de 
intenţionalitate, intenţionalitatea fiind starea supremă a universului plin de universuri. 

Dacă nu s-ar afla în funcţiune, artefactul-martor ar fi un pasiv al inventarului pe care matricea 
virtuală îl va fi părăsit întorcându-se în instrucţiunile enciclopedice. 

Aceasta fiind o lipsă exemplară, serviciile secrete inamice pun la cale un atac pe un front de 
adâncime. Ar putea fi doar o simulare. 

Suntem pregătiţi pentru atac şi contraatac. 

Potrivit unor responsabili de ordin superior, viruşii produşi de serviciile secrete inamice ar 
putea induce centre şi periferii în profunzimile omogenităţii noastre. Dar noi suntem esenţa 
structurilor narative şi descriptive. 

Noi suntem picurii de ceaţă din Tonga Tongao, noi suntem vântul de seară din Kauna Kunaó, 
noi suntem vârtejul ameţitor al dansatorilor din Ponema Katai. 

O uriaşă balenă albastră se arătă în docurile din Puerto Pico şi flecări despre câte-n lună şi-n 
stele cu pricoliciul de la arsenalul din Galeea. 

Generalul Monteores îşi trimise scafandrii să afle ce şi cum iar Obin Oba porni un război pe 
viaţă şi pe moarte cu vicepreşedintele Weinberger. 

Domnişoara Margareta îi trimise begonului de Bagoda un mesaj secret prin care îl avertiză 
asupra unui posibil atentat, împăratul Ogawa ceru vânătorilor săi pielea balenei albastre iar Abu 
Kadâr îşi duse submarinul galben în apropiere de Bulbona pentru un bombardament de seară. 

Generalul Başkaev vru să încheie o alianţă secretă cu augusta oficială din Guaribo. Femeile din 
Mandhala îşi făcură apariţia pentru prima oară pe muntele Haman iar electricii din Susa Mabusa se 
pregătiră să invadeze Tulule. 

Bobolina se întâlni cu un alchimist din Marsila Mole într-o cafenea de pe bulevardul 
trandafirilor din Cutumbe. Alchimistul încerca să producă un atractor straniu şi se dădea în vânt 
după artele privirii. 

Argobai Gogobenos, preafericitul din Kodaon, decretă anotimpul fluturilor iar guvernatorul din 
Togai încercă să se transforme într-o libelulă cu ajutorul unor învăţaţi din Gozeh. 

Învăţaţii ştiau tot ce se poate şti despre naşterea universului plin de universuri şi reuşiseră s-o 
facă să vorbească pe balena albastră din Puerto Pico şi descifraseră înțelesurile unor mesaje găsite 
în nisipurile din Galobra. 

Mesajele erau adresate unui magician din Susa Mabusa care avea legături oculte cu inspiraţii 
din Kalabrar. 

Eremiţii reformaţi se strânseră în Kauna Kunad. Pregătiră conferințele aprilice şi trimiseră 
invitaţii în întreaga enciclopedie. Agobembe Kabila îi anunţă că va ţine un discurs memorabil 
despre sfârşitul minunatei arte a spionajului iar colonelul Sharun îi sfătui să-şi ia unele măsuri de 
precauţie. 

Nodurile informaţionale din Azego Bazego, Adamville şi Bankusai se făcură nevăzute într-o 
noapte fără lună iar pneumaticii din Ghile Ga se arătară gata să înfrunte diavolul într-o bătălie pe 
viaţă şi pe moarte în valea Bogga. 

Vicepreşedintele Weinberger ceru amiralului său să trimită un portavion în zonă iar generalii 
Guan Ho şi Guan Hoa se grăbiră să pătrundă în trecătoarea Qe pentru a forţa iniţierea unor 
negocieri. 

Dansatoarele din Beauburg povestiră că magicienii secretului animau uriaşa balenă albastră şi 
că forţe tainice puneau la cale schimbarea lumii, aroganta, lipsa de program, iluzoria glorie, 
nemoartea prin act cenaclier sau insular, falsa retorică despre moartea genului, subretele sau 
malagambiştii literari care trec drept critici cu ştaif fiind doar câteva dintre elementele unui 
carnaval al imaginarului. 

Plăcerea gurmandului, nărăvit şi insuficient, maestru declarat al referinţei, pare să fie doar 
execuţia în piaţa publică a scriitorului care, chipurile, ar trebui să îndeplinească un ritual al 
scrisului. 


Pagina anterioară 


Pagina următoare 


CÂMPURI MAGNETICE 
Ovidiu Bufnilă 


Editura LiterNet 
2002 


Scriitorul trebuie să facă orice numai să încapă în meschinele canoane şi regulamente instituite 
de augusta oficială, oricare ar fi ea, sau în molatecele sau vulgarele texte, chipurile critice, 
vânzolite prin Puerto Pico, Lamona, Cutumbe şi Mauna Lao. 

Scriitorul este o trompetă inspirată a vremurilor ce vin, este salvatorul şi învățătorul. 
Malagambiştii literari din Kawala consideră chiar că scriitorul e conductor de tren gata, gata să 
tragă semnalul de alarmă spre vestirea apocalipticilor evenimente. 

Gurmandul arogant se hrăneşte din vechile canoane critice împărțind cu mânie sau dispreţ 
bonuri valorice de glorie sau de prosperitate literară. 

Spiritul critic e mort şi îngropat în timp ce mulțimile din Azego Bazego, Qiatotocoatl şi Kumure 
sunt guvernate de mituri desuete şi nefuncţionale. 

Mulţimile trăiesc moartea propriului lor imaginar dănţuind fantomatic, îngurgitând 
evenimentul, neştiind că sistemele liniare sunt defuncte şi că secretul este de fapt o complexitate. 

Fandomul din Adamville, din Beauburg, din Cretona, Mastrokas şi Marsila Mole este văduvit de 
ani de zile de un spirit critic viguros şi eficace. În schimb, noul val de scriitori este etichetat, 
încondeiat sau tratat paternalist de criticii desueţi pentru care istoria s-a oprit de mult din mersul 
ei maiestuos şi tragic. 

Spiritul critic e mort şi îngropat dar criticii desueţi se întrec în catalogări gomoase şi sentinţe 
arogante. Fandomul are nevoie de nerv. Fandomul are nevoie de forţele de creştere care se află sub 
semnul disoluţiei nu prin lipsă de asociere vremelnică ci prin lipsa unui discurs viril şi devastator. 

De ani de zile penibilele bârfoteci insulare sau cenacliere din Galeea, din Tulule şi din Kyo Sao, 
în marginea infantilismului, ţin loc, anecdotic, spiritului polemic cuceritor, sănătos. 

Nişte nimenea se bat cu palma pe burdihan pleznind cu metafore şi acreală nodurile 
informaţionale. 

E libertate dar nu e spirit critic revoluţionar. 

E libertate dar nu e curaj. 

E momentul istoric al individualităţilor puternice, obsesii mortale pentru spiritul colectivist. 

Neaveniţii şi impostorii s-au aciuat la sânul fandomului gâdilându-l şi tembelizându-l prin act 
aşa-zis critic paternalist, prin construcţii hilare, prin structuri narative vulgare. Să te umfli de râs 
cum mai chinuie nişte nimenea referenţialitatea de parcă adevărații războinici ai imaginarului ar fi 
nişte sugari. 

Dar aceşti critici prăfuiţi pun, chipurile, talpa-n gât, vrând să-i înveţe pe noii veniţi cam ce va 
să zică scriitura. Forţele de creştere au poate o ultimă şansă de a revoluţiona spiritul critic. Forţele 
de creştere au o ultimă şansă de a porni noua cruciadă a imaginarului spre deruta serviciilor 
secrete inamice. 

Stă în savoarea scriiturii lor, în libertatea lor de expresie, în superbia fiinţării lor să înceapă 
revoluţia imaginarului. Altfel, toţi aceşti minunaţi tineri, se vor bucura de o scurtă notă în pagina 
istoriei fandomiale. 

Fervoarea lor, prospeţimea şi curajul de a sparge falşii idoli şi de a arde falsul spirit critic care-i 
guvernează penibil sau gomos, în prefața cărţilor sau în nodurile informaţionale, sunt atât de 
preţioase în această minunată cruciadă. 

Li se vor opune unii, prin diverse mijloace, prin spirit de gaşcă sau prin act arogant, paternalist 
şi leşinat în pieţele publice din Guaribo, Adamville şi Takla Makan şi Mauna Lao. 

Ei şi? 

Cântecele de sirenă, perverse şi înşelătoare, ideologiile prăfuite şi tămâierea ar putea fi oare 
pericole pentru forţele de creştere? 

Fervoarea cruciadei le va arde căci organizarea superioară a enciclopediilor se face prin fracturi 
şi bifurcaţii în timp ce sentimentalismul şi dulceaţa criticului desuet sunt ale evoluţiei şi ale 
deşertăciunii care duc sublimul şi spiritul critic în pustiu. 

Încercatul mileniu pune într-o altă lumină imaginarul şi relaţia lui cu câmpurile magnetice. Fie 
aceasta o metaforă care desemnează câmpul enciclopedic aflat în proximitatea privitorului, lector 
ideal. 

Câmpurile enciclopedice sunt cele care formează şi susţin imaginarul iar forţele de creştere ar 
putea porni o cruciadă pentru recuperarea enciclopediei. 

Enciclopedia nu este o sumă dar conţine un inventar enciclopedic pe care forţele de creştere 
l-ar putea intui. 

Ar putea porni cu ambiţie în căutarea lui. 

Sigur că l-ar putea inventa inventariind instrucţiunile enciclopediei. Ar lupta pentru distrugerea 
ei, pentru subminarea unei perfecţiuni semantice prăfuite pregătind răsturnarea puterii vechiului 
imaginar şi metamorfozându-se apoi în noii constructori în toate instrucţiunile enciclopediei. 

Forţele de creştere şi-ar putea construi lideri, şi-ar putea hotărî eroii într-o lume a 
complexităţilor. Forţele de creştere trebuie să lupte într-o cu totul altă lume şi să pună la cale noi 
instrucţiuni ale enciclopediei. Cruciada forţelor de creştere ar putea fi nu doar revoluţie a spiritului 
critic. 

Cine se teme de vârtejurile semantice ale enciclopediei aflate în mişcare haotică se va ţine cu 
dinţii de un iluzoriu promontoriu conceptual. 

Aşa cum, prăbuşindu-se în gol de la peste două mii de metri înălţime, egulabul de Mitombe a 
încercat să se agaţe de o bucată siropoasă de nor. 

Poate că vom explicita într-o bună zi propoziţia simultaneităţii care cuprinde atât predicția cât 
şi profeția care te guvernează cititorule atît de subtil. 

A lupta în câmpurile de bătălie enciclopedice înseamnă a te pregăti fie pentru deziluzie, fie 
pentru jertfă. 

A fi insurgent înseamnă a refuza, a stârni haosul pentru a-l guverna. Insurgenţa este o stare 
fundamentală a viului în exerciţiul său sub presiunea câmpurilor magnetice. Insurgenţa e 
cuprinzătorul iar spiritul e necuprinsul tentat de a cuprinde. 

Noii cruciați vor descoperi ei singuri templul şi noile legi. 

Altfel vor sfârşi în vulgaritate şi micime fiind în cele din urmă înghiţiţi de hulpava enciclopedie 
care, metamorfozată în câmpuri magnetice, ţinteşte către desfăşurarea ei ca şi câmp material care 
asigură suportul interpretării. 

Artele privirii sunt ale insurgenţei şi premerg interpretării şi descoperirii. 

Forţele de creştere pot arunca o altfel de privire enciclopediei provocând-o şi deconstruind-o 
pentru a o stăpâni vremelnic. În aceasta constă taina. lar adevăratul drum, care duce de cele mai 
multe ori în pustiu, e drumul către miracol. 

Forţele de creştere ar putea înfăptui miracolul noii enciclopedii chiar dacă aceasta ar fi superba 
lor jertfă şi un act aparent minor în imensitatea universului plin de universuri. 

Serviciile secrete inamice iniţiază entropicele de rangul doi. Avem însă ştiinţa turbulenţelor. 
Ştim foarte bine că periferiile din Omaha, din Cardena şi Burbansk îşi conţin centrul aşa cum 
democraţiile din structurile noastre descriptive, Adamville, Beauburg şi Molina Mar, îşi conţin 
dictatura. 

Dominația centrului asupra periferiilor nu este o problemă de geometrie în domeniul imaginar. 
E mai mult o chestiune de relativitate. 

Împăratul Ogawa i-a scris cândva lui Petra Petronius invitându-l la curte să conferenţieze 
despre centre şi periferii. Astrofizicianul a refuzat dar a folosit un nod informaţional pentru a 
păstra legătura cu împăratul. Ogawa a crezut că Petronius are complexul centrului. 

Dar noi, magicienii secretului? 

Noi nu avem complexul centrului prin aceasta susţinând că libertatea noastră nu are nimic în 
comun cu geometria. 

Noi nu ne organizăm reţelele asemenea unor cercuri concentrice deşi uneori lăsăm spionii 
veniţi de dincolo de orizontul vizibil să interpreteze astfel mişcările noastre pline de subtilitate. 

Astfel de figuri reprezintă un model limitat al lumilor. Trasate în iureşul războaielor şi 
rebeliunilor stârnite pentru supremaţia centrului, cercurile concentrice împresoară centrul ca nişte 

ziduri de necucerit. Îl limitează. Îl definesc. Ca şi cum ar fi o simultaneitate. Fals! Cercurile 
concentrice produc fie insolenta şi aroganta, fie imbecilizarea şi lipsa de credinţă a locuitorilor. 

În mod pervers, unii dintre aceştia lansează semnale de iubire periferiilor. 

Le laudă plini de ticăloşie. Le adorm simţurile. Se arată gata de a pune la cale proiecte 
grandioase. Luptă chiar pentru eliberarea lor iluzorie. Cheamă guvernanta naţională în ajutorul 
periferiilor. Să emită legi şi decrete şi ordonanţe inspirate. 

Politicienii, oamenii de afaceri şi vizionarii desueţi curtează periferiile, valsează cu ele, le trimit 
scrisori parfumate sau divizii motorizate sau alimente şi medicamente şi un salut frăţesc, toţi 
oameni respectabili. 

În construcţiile noastre simbolice, structurile descriptive se confundă unele cu altele, se luptă 
astfel pentru supremație, construiesc oameni respectabili instituind o normă imaginară care 
funcţionează la periferie şi la centru deopotrivă. 

Unele periferii au vocaţia centrului. Altele aspiră la universal. Conspiră unele împotriva altora. 
Se revoltă. Fac revoluţie. Îşi trimit armatele neregulate şi briganzii să jefuiască cetăţile sau oraşele 
plutitoare sau nodurile informaţionale. Văzduhul e plin de praf de puşcă. Rețelele virtuale pâlpâie 
fantomatic, trag să moară bine împănate de viermi informatici. 

Dacă universul plin de universuri ar fi omogen, insurgenţa din structurile sale narative ar fi un 
paradox. Sau poate semnul sigur al activităţii serviciilor secrete inamice. Neomogenitatea 
universului plin de universuri ar pune sub semnul întrebării unele instrucţiuni ale enciclopediilor. 
Ne-ar transforma într-un caz particular de organizare informaţională. Am putea fi un singular. Un 
finit. Nicidecum un fiind care trebuie să fie o structură deschisă, încântătoare. Problema e ce 
înţelesuri dăm omogenităţii... 

Fiindul ar putea fi vârtejul dansatoarelor din Marsila Mole, picăturile de polen de pe câmpiile 
din Guaribo, spuma zilelor din Qiatotocoatl. 

Incertitudinea agită spiritele. Ne lăsăm pradă incertitudinii. Ai spune că suntem masochişti, că 
suntem telurici şi suficienţi. Stările de incertitudine, adăugându-se una alteia în cascadă, produc 

momente de genialitate la periferie şi momente academice la centru. Produc vulgaritate la periferie 
şi atitudini arogante şi gomoase la centru. 

Spiritele înfierbântate îşi dau întâlnire la conferințele aprilice. Conferinţele au loc în fiecare an la 
observatorul astronomic din Takla Makan. Augusta oficială e invitată să ţină şi ea câte o cuvântare. 
Augusta oficială împarte fondurile, are în grijă bugetul şi medaliile. 

Nu are habar de neomogenitate. Nici nu-i pasă. 

Dar noi, magicienii secretului? 

Credem că neomogenitatea ar da lovituri mortale imaginarului. Imperiile s-ar dovedi de 
neconceput. La fel revoluțiile. 

Nici n-ar mai fi fiinţe. Poate doar forme hilare sau groteşti. 

Poate doar un ochi primitiv. Din care ar lipsi sclipirea licuricilor, răsăritul învăpăiat, jocul 
stelelor. 

Stelele? 

Tainice instrucţiuni ale enciclopediei. Închid în ele structuri narative de profunzime. Gata să 
ardă esenţa. 

Dar suntem feriţi de pericol. Trecerea de la periferie la centru se face prin vecinătăţi şi nu prin 
insurgenţa preschimbată-n vârf de lance împotriva limitei. 

Limita e nefiindul. 

Nici nu există cu adevărat. Ar putea fi o convenţie stabilită de răzvrătiţii din Takla Makan, din 
Gozeh, din Kalabrar. Răzvrătiţii vor să arunce în aer academiile şi universităţile. Au virusat nodurile 
informaţionale. Se pregătesc să ia cu asalt câmpul informaţional universal. 

Le domolim elanul acţionând prin buclele Davi. Iniţiem catastrofe sau câte o informare în 
cascadă. Artele privirii ne dezvăluie noi profunzimi. Reorganizând structurile narative nu e ca şi 
cum ai pleca cu trenul dintr-un centru către nord, către sud, către est sau către vest. 

Noi nu explicităm periferia în raport cu centrul prin puncte cardinale. Noi lucrăm cu 
incertitudini. Lucrăm cu entropice şi cu utopice. Din când în când, inspirați de totalitariştii din 

Guaribo, din Doga Noga sau Cretona sau de scrierile conservatorilor din Nulome, folosim 
evenimentele mici pentru a construi un model. 

Incertitudinea e esenţa. 

Vulgarizând, Galeea sau Bulbona sau Adamville sunt nişte biete orăşele în raport cu un centru 
internaţional de putere iar acesta, la rândul lui, e o biată mărgică în spuma universului plin de 
universuri. 

Bineînţeles că minunata artă a spionajului ar fi ridicolă dacă lucrurile ar fi chiar atât de simple. 
lar noi, magicienii secretului, am cădea în desuetudine. 

Nu suntem orgolioşi. Ne deosebim de savanții şi scriitorii desueţi din Molina Mar, din Guaribo şi 
Popocatepetlân. Bietele lor orgolii sucombă prin vulgarizare. Ele aspiră a fi ale centrului sau de a fi 
chiar centrul. 

Ei ar fi autoritatea. 

Bulbona, Mastrokas, Omah şi Gozeh ar fi expresia lor. Ei sunt cuprinzătorul iar structurile 
descriptive sunt ceea ce cuprind. 

Ei refuză realitatea. 

Capul însângerat al iubitului lui Abu Kadâr nu e cap. E un construct care ar trebui interpretat. 
Scufundându-l în formol, studiindu-l cu lupa, modelându-l într-un nod informaţional primar, 
savanții desueţi emit sentinţe asupra totalităţii. 

Nu le pasă de iureşul lumesc, de crunta realitate. 

Nu le pasă de generalul Başkaev care ar vrea să deţină controlul pe drumul diamantelor de 
lumină veche şi să pună mâna pe zăcămintele de petrol din Burbansk. Nu le pasă că împăratul 
Ogawa se gândeşte dacă nu cumva ar trebui să încheie un armistițiu cu spionii veniţi de dincolo de 
orizontul vizibil. 

Savanţii desueţi trimit mesaje inocente scriitorilor desueţi. Şi toţi, împreună, refuză adevărul 
despre războaiele matriceale. Ei percep şi interpretează desfăşurările care, chipurile, ar fi 

războaiele. Milioane de oameni mor fără să afle esenţa războaielor matriceale. Mor pentru Bulbona, 
mor pentru Takla Makan, mor pentru Popocatepetlân, pentru Marsila Mole. 

Nu au habar că sunt prinşi într-o expresie matriceală pe care o produce enciclopedia în dauna 
formelor ei, aspirând la totalitate. 

lar enciclopedia îşi reorganizează structurile narative pe potriva textelor sale care şi ele nu sunt 
altceva decât nişte desfăşurări, nefiind matricea. Are o economie a ei, o economie ale cărei acte ne 
scapă adeseori. 

Ne punem însă întrebări care ne chinuiesc pentru că virtualitatea dă lovituri serioase economiei 
unor astfel de structuri narative şi evenimente mici încă studiate în academii prăfuite de profesori 
desueţi, surzi la zgomotul războaielor. 

Economia războiului e în floare aşa cum sunt şi trandafirii, fie ei roşii, albaştri sau galbeni, 
ocultând actele fiinţei cu parfumul lor. 

Ocultarea actelor războinice e cuvântul de ordine iar cine e optimist sau pesimist se poate duce 
liniştit la culcare pentru că vechile ideologii şi teorii economice sunt deja la muzeul naţiunilor aflate 
în colaps. 

Resursele şi nu religiozitatea vor patrona suflul războinicului. Înghiţite cu rapiditate, economiile 
orientalelor îşi dau obştescul sfârşit în timp ce modelul economic al occidentalelor se apropie de 
glorioasa extincţie. 

Economia virtuală se arată victorioasă dar războaiele şi complexităţile locale vor controla 
avântul sau declinul economic. Monitoarele vor deveni bun de folosinţă comun iar vulgarizarea 
virtualului nu va duce la măreţia democraţiei şi înflorirea ei ci la sfârşitul implacabil în mai toate 
lumile solare. 

Desueţi acei gânditori care visează la votantul computerizat într-o lume în care eşti virusat prin 
e-mail sau cumpărat pe nimic. Mase întregi se vor descoperi în sclavie printr-un simplu click. 

Colectivismul, liberalismul şi autoritarismul vor sucomba în faţa noii economii, fiind o 
economie a războiului, căci războiul e suculent şi profitabil. 

Organizațiile antirăzboinice vor înflori fiind şi ele supuse profitului. Serviciile secrete vor 
aştepta desecretizarea iminentă prin acte economice iar trocul virtual se va înscăuna ca şi rege. 

Trocul virtual va fi împăratul lumii şi anticristul în acelaşi timp. Distrugerea familiei prin 
monosexualism şi spectacol decadent al vulvei larg mediatizate nu face decât să distrugă bugetul 
cuplului tradiţional spre afluirea noii economii. 

Statele vor fi pulverizate de individualism şi comportament antimonopolist în timp ce marile 
corporaţii se vor înghiţi până când vor ajunge la gradul zero al entropiei în timp ce puţinătatea 
resurselor vor produce noi războaie. 

Dar nu războaiele în sine sunt subtilul înţeles al economiei viitoare ci stările războinice din 
Cretona, Molina Mar, Nulome, Qiatotocoatl, Alundao, Pitonga Batonga, Pasola şi Upândâva 

Minoritățile, prea slabe din punct de vedere economic pentru a duce războaie de durată dar 
pline de vioiciune în plan spiritual şi solidar, vor fi o piaţă sigură pentru artefactul de război şi vor 
induce în zonele limitrofe economii de război. 

Bulbona militarizată va duce la declinul economic în Takla Makan în timp ce Kyo Sao va încerca 
să-şi controleze periferiile prin act comercial de război nu prin războiul însuşi. 

Trocul virtual va fi împărat şi anticrist într-o lume în care subtilul război meteorologic ar putea 
avea sorţi de izbândă în timp ce teoria etatistă sau liberalismul economic vor rămâne fără suport. 

Statul va sfârşi în desuetudine, structurile sale de putere fiind virusate şi necrozate de grupuri 
rivale, de şantaj şi corupţie iar liberalismul economic va fi ucis de economia morţii, de un spirit 
religios haotic care va reclama nu libertatea economică ci libertatea extincţiei economice. 

Lipsirea de sens şi mişcarea imaginară a pieţelor de desfacere vor afecta orice prognoză 
economică, instrumentarea haosului fiind necesară pentru a se găsi o nouă ordine economică. 

Mişcările antiuniversaliste nu sunt decât o reflecţie a actului autoritar, un adjuvant care produce 
fapte economice profitabile de la suplimentarea fondurilor pentru industria de apărare până la 
actele de corupţie în consiliile municipale ale oraşelor care au fost rase de bătăliile universalităţii. 

Forţele economice vor sfârşi şi ele în plictis sau în mirajul jocului virtual, fiind doar o iluzie 
optică. Artele privirii vor fi adăugate aceste noi economii în timp ce acţionariatele vor pierde din ce 
în ce mai mult din putere, hazardul virtual substituindu-se aşa-zisei hotărâri sau adunări a 
acţionarilor. 

Pieţele cu geometrie variabilă sunt domeniile viitorului aşa cum câmpurile petroliere vor intra 
sub influenţa Burbanskului sau sub dictatura din Hombia sau a unor confederaţii şi înţelegeri 
internaţionale. 

Economia cu geometrie variabilă va fi cheia de boltă aşa cum trocul virtual va deveni 
fundamental într-o lume care, dacă nu-şi va atribui o misiune atotcuprinzătoare, chiar iluzorie, va 
sucomba în zeci şi sute de stări războinice cu profit substanţial pe termen scurt. Economiile 
războinice vor sfâşia statele, armatele, astăzi deconstruite, revenind în forţă la putere. 

Complexităţile, guvernate de minţi strălucitoare sau năucite, vor folosi elanul războinic 
minoritar în dauna metropolei care, din punct de vedere economic, va fi susţinută de periferii. 
Războiul economic se va duce între periferii fie că vor fi ele beganeze, toganeze sau molineze. 

Metropola se va sfârşi în confruntări ideologice în timp ce trocul virtual o va distruge 
corupându-i armata de funcţionari şi virtualizând utopiile economice care au guvernat lumea în 
dauna ei, prin lagăr şi apocalips, prin propagandă şi lipsire de artefact sau prin preaplinul 
artefactului ca sens ultim al existenţei. 

Masele largi vor fi seduse şi se vor arunca orbeşte în vâltoarea consumului deconstruind 
artefactul şi lipsindu-l astfel de sens. Economia morţii îşi va spune cuvântul cu perversitate 
reclamând pedeapsa cu moartea. 

Pedeapsa cu moartea stă la loc de frunte în justiţia cretonică, în Tonga Tongao, în Bankusai şi 
Guaribo, în însoritul Qiatotocoatil. 

În San Gastoban, de exemplu, 80% din populaţie e de acord cu pedeapsa capitală, condamnaţii 
la spânzurătoare aflând de-abia în ultimul moment acest lucru. 


Pagina anterioară 


Pagina următoare 


CÂMPURI MAGNETICE 
Ovidiu Bufnilă 


Editura LiterNet 
2002 


Considerată a fi exemplară, pedeapsa cu moartea e un moment în care oglinzile sunt sparte, 
când patima şi oroarea se transformă în act justiţiar. 

Lipsa de reflecţie e un defect de percepţie, de inspiraţie, de interpretare a secretului. O teribilă 
cădere în penumbra lunii, în vulgaritate şi cumplită nesăbuinţă. 

Spionii veniţi de dincolo de orizontul vizibil nu dovedesc în nici un fel o asemenea capacitate. 
Reorganizând structurile narative şi descriptive ale enciclopediei descoperim spirite care nu 
recunosc prezenţa spionilor. În aroganţa lor, spiritele conservatoare din Tomei Taiom, Kauna 
Kunaó, Tulule şi Sumba Subaraio anulează şi centrul şi periferiile aruncându-le în vârtejurile unei 
retorici suspecte. 

Omogenitatea se prăbuşeşte astfel în ea însăşi şi, potrivit acestui eveniment, departe de centru, 
se naşte plictisul. Îndepărtându-te de centru, întâlneşti relaxarea, chiulul, dezordinea. Ca să 
disciplineze periferiile, augusta oficială din Gozeh, Quzo, Cardena şi Jaw Ab Jawal suplimentează 
forţele polițienești, măreşte efectivele de informatori şi culpabilizează prin simţământ periferic sau 
prin preaplinul unui ideal. 

Acolo unde nu se petrece nimic se va fi petrecut totul. 

Acest construct ne va urmări multă vreme, aşa cum ne urmăresc serviciile secrete inamice în 
această fascinantă mişcare aparentă prin universul plin de universuri. Terifiantul obiect cosmic, 
spre deosebire de tot, se explicitează prin catastrofe. E liber. E scăpat din chingile formei şi 
contextului şi se înfăşoară subtil în secret aidoma unor personaje ale umbrei înfăşurate iluzoriu în 
tăcerea conspirativă. Intriganţii, rebelii şi dizidenţii sunt însă îngeri căzuţi. Ei dau centrului lovituri 
de mucava. Îl ceartă. Îl ameninţă cu degetul. Instrumentează acte imaginare spre deliciul maselor. 
Masele nu-l urmează însă pe dizident. Ele se hrănesc cu actele dizidentului, cu zvonurile despre 
rebeli şi cu bârfele despre intriganţi dar caută eroul pline de fervoare. Îl adulmecă. Îl construiesc în 
inimă. Îl cerşesc imaginarului. 

Ştirbirea imaginarului să fie doar o perversă încercare prin care Weinberger să poată prelua 
controlul câmpurilor petroliere? Sau, mai sigur, să-i prindă pe luminaţii din Kyo Sao ca într-un 
cleşte? 

Luminaţii, efemeride simbolice, nu par a fi urmaţi de mase. Luminaţii se folosesc de elanul 
revoluţionar dar îl aruncă apoi gunoierilor din Guaribo sau cheamă groparii din Molina Mar să-l 
acopere cu un covor de flori. 

Din punct de vedere geometric, luminaţii, constituiți în elite, sunt în defensivă la centru şi 
insurgenți la periferie. Elitele curtează mulțimile vorbindu-le despre descătuşare şi libertate în timp 
ce eroul le descătuşează, aceasta fiind condiţia sa tragică şi devastatoare. 

Noi credem, în profunzimea omogenităţii noastre, că eroul îşi conţine dizidentul, că periferia îşi 
conţine centrul iar democraţia cuprinde dictatura. În regimul imaginar toate acestea se explicitează 
prin vecinătăţi, limita fiind iluzorie. Fiind cuprins al corporalităţii, limita nu exprimă decât o falsă 
materialitate, viteza profunzimilor dându-i aparențele fundamentale. 

În mişcarea noastră aparentă printre vârtejurile virtuale, porniţi în căutarea acelui fascinant tot, 
dăm lovituri mortale conceptului, certitudinii şi perfecțiunii. Ne reorganizăm structurile narative şi 
descriptive pentru a le pregăti să înfrunte războaiele matriceale de dincolo de orizontul vizibil. 

Pentru a induce în eroare serviciile secrete inamice ne arătăm gata de a reinterpreta raportul 
dintre centru şi periferie şi producem unele evenimente în cascadă punând la cale revolta 
gunoierilor din Bankusai, dimineaţa generalilor din Nulome, insurecția din Alundao, asaltul de la 
Pitonga Batonga, migrațiile de seară din Pasola şi dansul norilor din Togai. Dar ştim că periferiile îşi 
devorează singure genialitatea şi idealul şi că sfârşesc în vulgaritate încheind un armistițiu ruşinos. 

Pervers, centrul aşteaptă cu răbdare decesul periferiilor. Dar nu le va lăsa să se sfârşească în 
manifestări ridicole sau tragice. În ultima clipă le va salva admițând, efemer, întâmpinarea şi 
sărbătorirea eroului cu surle şi tobe. Se va împodobi cu ghirlande de flori şi va arunca artificii prin 
cerul înroşit de gloanţe şi bombarde şi va pregăti în mare secret calvarul anonimatului pentru cel 
iubit de periferii. 

Şi centrul şi periferiile se unesc apoi pentru a conspira împotriva universului plin de universuri. 
Elitele părăsesc masele şi se lasă pradă imaginarului, aruncându-se orbeşte în primul vârtej virtual 
întâlnit în cale. Tocmai de aceea secretizăm universul plin de universuri inventând catastrofe şi 
evenimente epocale. Tocmai de aceea reorganizăm structurile narative şi descriptive. Tocmai de 
aceea construim incertitudinea care bulversează formele. 

Mulţimile din Omah, din Vale Note, din Ehren, din Metongo Bambo, din Polga Polgani şi din 
Guabano Lao nu ţin seama de acţiunile noastre. Ele îşi devorează eroii şi, punându-și dizidenţii la 
butonieră, îşi caută un duşman pe măsură. 

Noi suntem gata să-l construim. 

Mulţimile îl vor adula sau îl vor ucide dând astfel semn despre teribilul adevăr al tuturor 
lumilor. 

Încă nu avem o imagine de ansamblu asupra serviciilor secrete inamice dar bănuim că se vor 
hotărî asupra unor forme şi stări potrivit instrucţiunilor lor enciclopedice. Înregistrăm fluctuații 
magnetice sporadice. Sunt fie manifestări ale câmpurilor, fie dovezi ale unor presupuse activităţi 
militare ale inamicilor noştri. 

Iniţiază proceduri de afluire către profunzimile noastre şi caută o fantă spaţio-temporală prin 
care să-şi infiltreze agenţii. Vorbim deja despre acţiuni care pregătesc un război local, extensie a 
unui război matriceal. Generalul Başkaev ar vrea să atacăm pe un front larg. Generalul Monteores e 
de acord iar vicepreşedintele Weinberger îşi cheamă flota la ordine. 

Dar noi suntem frontul! 

Noi diabolizăm inamicul. Noi punem la cale războaiele matriceale. Noi am putea fi propriul 
nostru inamic. Noi construim diferenţa. Noi eliberăm masele de presiunea imaginarului, noi vestim 
apocalipsa. 

Să vesteşti eliberarea, afirmă unul dintre personajele lui Tal San din Pântraşiva, e o lucrare 
împotriva imaginarului. 

Asemenea lui, guvernatorul din Togai vesteşte eliberarea imaginii sale. El nu mai este liderul 
asediat şi vampirizat de diverse reviste de scandal ci se arată lumii hotărât în politica lui, cu largă 
deschidere şi foarte inventiv. 

Serviciile secrete inamice vor încerca să iniţieze un domeniu insular imaginar pentru a ne 
poziţiona şi a ne neutraliza. 

Regimul imaginar produce printre structurile sale narative şi spaţiul insular atât de mult folosit 
în încercările ficționale. 

Pentru un scriitor, fie el din Nulome, din Guaribo sau Kalombra, insula este un teren de joc plin 
de tentaţii. El îşi poate construi imaginarul într-un astfel de spaţiu dacă ia în consideraţie 
dimensiunea critică a insulei, dacă evaluează corect potenţialul de imagine al evenimentului şi dacă 
identifică operatorii de imagine. 

Dimensiunea critică, în cazul regimului insular, nu e doar axa de imagine N-S, sau E-V. Intr-un 
asemenea caz particular, axa de imagine nu este un continuum şi tocmai de aceea scriitorul nu 
trebuie să-şi fundamenteze strategia propriului său imaginar pe o linie dreaptă. 

Dimensiunea critică a insulei este un fractal sau o utopică de rang zero care poate fi 
multiplicată în funcţie de evenimentele mici, de timpii proprii ai evenimentului global şi de evoluţia 
în câmpul strategic al operatorilor de imagine. Imaginea este un obiect de lucru important pentru 
scriitor, ea nefiind cumva o suprafaţă, un ambalaj ci o sumă de stări dinamice. Sunt importante 
detaliile, de la grimasă la fluxul interior ideatic, sunt vitale relaţiile şi raportul de comunicare. 

O oră de lucru în regimul propriului imaginar poate asigura scriitorului din Guadelo, Malador şi 
Erao raporturi inteligibile de ordinul de mărime patru. În funcţie de numărul fizic al operatorilor de 
imagine participanţi la un eveniment, scriitorul, fie el din Nulome, din Guaribo sau Doga Noga, îşi 
poate construi imaginea stabilind raporturi de comunicare de palier sau ascensionale. 

Regimul descendent al imaginarului e extrem de interesant dar nu e profitabil într-o asemenea 
situaţie, el reclamând exerciţiu şi iniţiere în arta disimulării. Insula poate produce exerciţiul relaţiei 

de subordonare prin invocarea autorităţii sau a experienţei. Poziționarea scriitorului în raport cu 
operatorii de imagine şi cu axa de autoritate a evenimentului e o încercare plină de superbie. 

Fractalizarea regimului imaginar al insulei şi interpretarea corectă a acestei autoorganizări de 
nivel zero, cu şanse reale de multiplicare, e importantă pentru scriitor, funcţionarea matricelor 
informaţionale ataşate evenimentului mare putând fi structurate sau restructurate în structuri 
narative simple. Imaginea scriitorului poate fi fractalizată prin analiză, interpretare şi codificare. 
Codurile de imagine fiind ale secretului, scriitorul are posibilităţi multiple şi direcţii de imagine 
dintre cele mai variate. 

În lipsa unui rol şi a unei teme, scriitorul poate construi în spaţiul de joc al insulei diverse jocuri 
de imagine. Ulterior, prin feedback, scriitorul poate extrage anumite stări informaţionale spre 
folosinţă în dinamica imaginii sale. 

Ficţiunile proprii pot fi un bun enciclopedic pentru scriitor, el trebuind să aibă ştiinţa propriilor 
sale structuri narative şi descriptive prin care se poate poziţiona în jocul de imagine insular. 

Acest eveniment mare poate fi fractalizat prin secretul fiinţării, efortul metafizic al fiecărui 
operator de imagine putând fi codificat sau decodificat. 

Metafizica este o dimensiune ascunsă a ficţiunilor construite de scriitor, ea fiind de trebuinţă în 
etapele şi bifurcaţiile propriului regim imaginar. 

A-ţi construi imaginarul în spaţiul de joc al insulei este o încercare nu doar a fiinţei şi propriei 
entropii informaţionale. Jocul de imagine prin operatori şi evenimente mici este al iniţierii în 
regimul de imagine care este organizat şi se autoorganizează în cuprinzătorul evenimentului mare. 

Matricea informaţională a scriitorului este un caz special al regimului imaginar şi aparţine 
tainei, taina fiind legătură între fiinţă şi divinitate. 

În cazul insulei, divinitatea are valenţe graduale cu capacitate de multiplicare în regim 
catastrofal, predicția fiind pusă sub semnul întrebării în absenţa unei dinamici construite cu 
ajutorul intuiţiei şi inducției. 

Insula este un caz special al regimului imaginar şi interpretarea ei superficială poate conduce la 
defecte reale de imagine şi la false structuri narative. 

Prezenţa activă este doar o normă, în timp ce absenţa şi influenţa pot fi armele iniţiatului. A fi 
tu însuţi dimensiunea critică a evenimentului mare e o încercare magică dar ucenicul vrăjitor ar 
trebui să se ambiţioneze şi să încerce să pună în practică această instrucţiune secretă a regimului 
imaginar. 

Spionii veniţi de dincolo de orizontul vizibil par a fi nişte simpli ucenici. Nu găsesc tacticile 
adecvate şi sunt nehotărâţi. Aşteaptă un ordin care nu mai vine. Din această pricină înregistrăm 
stări de perplexitate, de nervozitate şi de panică. 

Trimitem mesageri însărcinaţi să negocieze. Mesagerii sunt opriţi la periferia unor vecinătăţi 
rotitoare. Sunt supuşi unui control sever. Unii dintre ei sunt executaţi ca mai apoi să fie repuşi în 
funcţiune. 

Ne exprimăm nedumerirea faţă de acţiunile contradictorii ale serviciilor secrete inamice şi 
deplângem starea lor de confuzie. Incertitudinea domneşte în profunzimile lor. Nu ştiu dacă 
suntem expresia unui artefact, a unui obiect cosmic sau a unei inteligenţe necunoscute. 

Ne arătăm gata să cooperăm pentru a îi ajuta să depăşească impasul în care se află. Propunem 
ca prim pas un schimb de structuri narative şi descriptive. Trebuie să-i convingem pe ceilalţi că 
toate mişcările şi intenţiile lor ne sunt cunoscute şi că starea noastră de predictibilitate este 
maximă. Ca şi cum am fi pretutindeni pe frontul invizibil. Pentru că noi suntem frontul. 

Pentru că noi construim textele care alcătuiesc totalitatea în faza ei incipientă în aparenta ei 
mişcare prin universul plin de universuri. 

Sigur că ne putem întreba dacă nu cumva textele, fie ele şi aleatorii, nu sunt pentru un 
observator din Takla Makan, din Ghile Ga, din Susa Mabusa şi din Marsila Mole cântecul de sirenă al 
totalităţii. 

Aceasta după ce ne vom fi întrebat asupra totalităţii fie ca autoritate, fie ca expresie spaţială 
sau spaţio-temporală. O întrupare a neutrului sau manifestare a nefiinţei. Dacă ar fi vorba de 

autoritate atunci raporturile noastre ar fi de subordonare, de confruntare sau de cooperare cu 
autoritatea în totalitatea ei sau cu o parte din ea. Insurgenţa noastră ar fi într-un asemenea caz nu 
lipsită de comic. Autoritatea ar reprezenta pur şi simplu textul în întregul lui dat nouă spre 
interpretare sau doar spre a fi contemplat. Am putea bănui că şi privim un asemenea text, că 
trecem pe lângă el în fiecare zi sau că suntem chiar propoziţiile lui. 

Ce ar fi totalitatea? 

Doar înfăşurarea unui text, abstragerea lui într-o propoziţie finală, un act textual ultim rămas, 
dăruit, uitat, livrat lumii spre interpretare?! Să se reducă existenţa umană doar la lectura acestui 
tulburător text înfăşurat, ascuns în volutele spaţio-temporale?! Fie furnică, fie filozof, înjghebările 
organice în care pâlpâie o scânteie spirituală nu par a avea ca fundamentală îngurgitarea unor 
porţiuni de spaţiu, mici îngrămădiri de molecule sau celule palpitând sub varii forme colorate viu, 
atrăgător. Masticaţia nu pare a fi sensul ultim, deşertăciunea deşertăciunilor. 

A te adăposti de furtună în Puerto Pico, în Cretona sau Kumbra Kumbrali nu pare a fi demersul 
către reflecţie. A strânge recoltele în Mauna Lao sau a juca la ruletă în Guaribo pare la fel de fad, de 
neimportant. 

Interpretarea totalităţii, iluzorie. 

Numai gândul de a putea interpreta în întregul ei totalitatea i-ar face pe unii să râdă iar pe alţii 
să ridice eşafodul în grabă. Cătuşele ar zornăi iar forţele de ordine s-ar grăbi să aducă bineînţeles 
calmul pe străzi. 

Mulţimile, pe deplin înfiorate, aşteaptă miracolul descoperirii, aşteaptă un semn al totalităţii. Ea 
se încăpăţânează, se lasă greu, se vrea curtată. Ca şi cum ar fi o persoană. Dar nu e persoană. 
După unii ar fi concept. După alţii un puseu filozofic, o himeră. Nici n-ar avea trup. Unii se căznesc 
s-o înregimenteze, alţii o pun în operă în vremelnice grupări cenacliere. Alţii valsează cu ea. Alţii o 
terfelesc. Alţii se împăunează cu ea. Fac rabat de la normă. Încalcă diverse convenţii. 

Aflarea ultimului, aflarea totalităţii trec arareori drept virtute. Par mai degrabă nebunie, 
rătăcire. Vinovatul sau cel fără de minte e adus spre judecata oamenilor, spre oprobiul lor, rareori 

spre iertarea lor. În asemenea ipostaze, conformismul şi conservatorismul jubilează. Aflarea 
totalităţii e suprema libertate. E spiritul liber, neîncătuşat, insurgent, violent. 

Spiritul liber violentează totalitatea părând a vrea s-o ia cu orice preţ în stăpânire. Tocmai de 
aceea cu virulență purcede la citirea semnelor şi interpretarea lor, tocmai de aceea totul este text, 
fie autostradă, fie supernovă, fie muzică de film, fie sex nebun. 

Totul reductibil la propoziţie sună ca şi cum ar fi o sentinţă. Are parfum. E uşor dictatorial. E 
mistic. De neconceput, neliniştitor. 

Panoramând, scrutând orizontul, cercetând mulțimile din Takla Makan, Burbansk şi Togai, 
privirea observatorului întâlneşte textul devenind propoziţie a lui. Problema e dacă observatorul se 
va gândi pe el însuşi ca aparţinând textului, ca fiind al totalităţii prin observare şi mărturie. Aici 
descoperim caracterul discontinuu al acestei raportări la totalitatea ca autoritate. Şi totuşi rămân 
corpuri ale frazei de nedesluşit ca şi cum ar mai fi un observator în spatele nostru, ca şi cum 
totalitatea ar aştepta sosirea unui altuia. Celălalt, mult invocatul celălalt, pare a fi aşteptat cu 
febrilitate. Asta descoperim în evoluţia schemei cinematice a vieţuitoarelor de la saurieni la 
hominide. O căutare a observatorului ideal, a unicului martor. 

Totalitatea se gândeşte pe sine şi caută printre propoziţiile sale una convenabilă. Tocmai 
autoritatea ei e pusă în discuţie, nefiind un exemplu de perfecţiune. De ce această lipsă de 
simetrie? De ce aceşti paşi nesiguri în căutarea martorului sublim, de ce atâtea eşecuri?! 

La ce bun fluturii sau scriitorii geniali, la ce bun aceste interpretări?! La ce bun atâtea nuvelete, 
atâtea şi atâtea romane care mai de care mai sofisticate, care mai de care mai violente prin 
structură şi naraţiune?! Să fie ele doar redundanţă? Doar reziduu?! Sterilul unei activităţi închinate 
totalităţii ca autoritate?! 

Efortul fiinţei păleşte în faţa acestei monstruoase autorităţi. 

Necunoscută. Rece. Arogantă. Gata, gata să fie luată la refec de filozoful dezamăgit din 
Bankusai, din Ehren sau din Qiatotocoatl. Filozof pornit să demoleze conceptul. Gata, gata să fie 

stâlcită totalitatea, erodată aşa cum, din plictis cotidian, fiinţele stâlcesc bietele cuvinte căutând să 
le stoarcă de sevă, să găsească noi înţelesuri, noi anecdote, noi fabule. 

Apariţia, răspândirea şi înflorirea fabulei vorbeşte de decadenţă, de neîncredere şi de refuzul 
normei. Moartea romanului e dorită cu sârg, e anunţată cu surle şi tobe. Dar romanul rămâne cheia 
de boltă. 

Sunt prinşi în ea cu toţii. Participă cu nesaţ la desfăşurarea textului. Ar putea fi foarte bine însă 
doar pustietate, doar nişte propoziţii aflătoare într-un jalnic inventar, printre explozii surde şi râuri 
de lavă cosmică. 

Ce rămâne din praful piramidelor, din câmpurile de bătălie? Cuvinte răzlețe căutând un autor 
dispus să le reaşeze în operă. La ce bun zbaterea, campania electorală, suicidul şi dogma?! 

Din când în când, aparent zgâlţâind totalitatea în autoritatea ei, câte o revoluţie produce 
turbulenţe în regimul imaginar din Molina Mar, din Quzo, din Azego Bazego şi Adamville. Mici 
insule rotitoare aruncate la întâmplare în imensitatea universului plin de universuri. 

Poate că e mai uşor să pui le cale o revoluţie în Puerto Pico decât să readuci la viaţă un fluture 
de pe câmpiile Herore. Poate că e mai uşor să ştergi porţiuni mari de text, să înnegreşti pasaje 
interzise vulgului. 

Vulgul nu are de-a face cu secretele sau tainele sau misterele. El orbecăie în splendoarea 
existenţei sale. Nu e orbit ca şi cum ar fi scăldat în lumină arzătoare. lar elita pune în sipet 
secretele jinduind după totalitate. Din când în când, elitele din Adamville, Beauburg şi Guaribo sunt 
cuprinse de convulsii şi propun strategii utopice pentru salvarea generală. 

Masele îmbrăţişează programele cu un soi de furie furibundă. Se prefac a înţelege propoziţiile 
textului. 

În adevăr, elite şi vulg se nuntesc într-un plictis general. Plictisul e lacăt de totalitate spre a slei 
spiritul aventurier. Ordinea şi legile ucid elanul depărtărilor. Aventura se metamorfozează în 
pistoale cu apă şi în polemici parlamentare cuprinzătoare de texte fie fornăite, fie savante. 
Savantlâcul e ridicat la rang academic. Academia sucombă însă, descrisă ca fiind drept cetate de 

necucerit. Pedanteria ucide spiritul scormonitor cerşind mărirea pensiei şi zornăitul medaliilor de 
merit. O întreagă lume construită aidoma unei fabrici se prăbuşeşte lipsindu-se de sens. E aşa, o 
virgulă în textul autorităţii. 

S-ar putea ca însăşi autoritatea să fie text. Atunci ar putea fi lecturată în întregul ei? Şi ceea ce 
numim anticipare sau intuiţie să nu fie altceva decât o lectură stranie?! Să citească celălalt, 
nenăscutul?! Să fie intuiţia actul de prezenţă al altcuiva?! Să nu fie fiinţa umană punctul cheie, 
punctul terminus, vârful piramidei?! Să fie doar o formă pasageră, poate chiar sfârşitul?! 

lar universul plin de universuri să nu fie decât un nume predicativ?! Care ar fi rostul totalităţii? 
Care ar fi rostul acestei întrebări? 

Să fie totalitatea întocmai în raport cu fiinţa?! Să nu fie autoritate decât raportată nouă?! Poate 
că inexistentul se reclamă a fi text tocmai pentru a ne coordona?! Şi atunci la ce bun premiile, 
felicitările, statuile şi comemorările care fac deliciul vieţii mondene din Bagoda, Gonfleda şi 
Candorra?! 

lată un bun exerciţiu de imoralitate. lată un bun exemplu de nesupunere. Să nu recunoşti 
sistemul de valori instituit e blasfemie. Să renegi generaţia anterioară e periculos. Strigător la cer. 
Să descoperi deşertăciunile maturității, ce oroare! 

Lipsirea de sens, un prim pas către descifrarea totalităţii. Căci proasta educaţie şi tirania 
sistemului de valori, acceptat în mod oficial, te îndreaptă către pierderea identităţii. Arta, în 
falsitatea ei, oglindeşte vidul. Oglindeşte lipsa totalităţii lăudându-se că ar imortaliza-o. Dar 
totalitatea nu se revendică a fi a artei aşa cum nu e a economicului nici e teologului, nici a 
anarhistului. În marginea totalităţii aflăm revolte, sisteme filozofice, strigăte de luptă, pustiire. 
Înspre totalitate, o coloană nesfârşită de pelerini. Unii agitându-şi pumnii, alţii cerşind iluminarea. 
Dar toţi fiind ai textului, toţi fiind ai morţii. 

Moarte drapată în monumente, în fotografii îngălbenite şi în halbe de bere întru aducere 
aminte, în săpături arheologice. Să sapi în corpul textului, cu fervoare şi speranţă, să te întorci 
către subiect violentând predicatul. 

Citirea textului este însăşi viaţa. Chiar prezenţa textului pare stranie şi de neconceput. Chiar şi 
fiinţarea totalităţii ca fiinţă pare de neconceput pentru savanții şi scriitorii desueţi din Guaribo, din 
Matala şi Agobe. Şi aceste propoziţii sunt distribuite astfel căci fiinţa umană este finită prin tocmai 
explicitarea ei prin text iar textul prin limită. Alt mod de raportare la totalitate şi univers nu 
cunoaştem. 

Noi ne raportăm liniar şi discontinuu. 

Semnele de punctuație, moartea, piramida, mărirea sunt deşertăciuni. Foaia albă de hârtie e 
sinele deşertăciunii. 

În plus, încercăm totalitatea cu noi texte pe care ni le dăruim mişeleşte spre interpretare, 
inventând ştiinţe defuncte spre a le descifra sau încifra. E ca şi cum n-am observa încercările la 
care ne supune totalitatea ca autoritate a textului fundamental. 

Manipularea este tocmai a noastră, expresia perversităţii noastre. Limită în fond. Suntem 
limitați dar ne învecinăm, fiind îngrădiţi totalităţii. 

Am fost arestaţi prin interpretare. Aproximăm anumite semne ale totalităţii. 

Celebrăm fastul fiinţării umane prin tone de scrisori, ne îngrămădim în e-mail şi zumzăim retro 
prin firele de telegraf rămase în insule. Sigur că vărsăm tone de cerneală dorindu-ne în insule. Noi 
nu suntem însă insulele. 

Suntem propoziţii ale totalităţii. 

Dar ne preamărim. 

Ne proslăvim şi ne adulăm şi ne lăudăm unii pe alţii fără neruşinare. Uneori nici nu contează 
textele dăruite spre interpretare. Contează faptele, micile întâmplări, biografiile şi bibliografiile 
inventariate cu sârg de funcţionarii din Bulbona, Mastrokas şi Catombo. 

În tot acest timp enciclopedia se umflă, dospeşte, crapă. Ar părea că am fi spirite enciclopedice, 
convertizoare de text, câmpuri informaţionale remanente. Informaţia face să pălească lumina, se 
mişcă infinit mai repede. 

Tocmai de aceea propoziţiile totalităţii sunt simultane, lucru greu digerabil de spiritul 
universitar, academic. Revelația şi iluminarea pălesc în faţa universităţii. Seminarul ordonează şi 
îngrădeşte. Revelația te arde pe dinăuntru. Rigoarea cursului, experimentul, doctoratul luptă 
împotriva entropiei. Ce nu e organizat nu e ştiinţific. Savantul dă însă puţină culoare demersului 
său hotărând că, ajuns la frontiere, se poate cununa cu dogma. Dar nu există limite. Se află 
vecinătăţi. Propoziţiile nu sunt limitate de punct ci sunt învecinate. lar în vecinătate, totalitatea 
produce fenomene. Observatorul le poate inventaria, le-ar putea lămuri. El însă hotărăşte limita, 
limitându-se la a chema ordinea şi experimentul în ajutor. Totalitatea încearcă acum a se revendica 
a fi spaţială, spaţio-temporală. Asta e de-a dreptul dezarmant. Fără a inventa butelia cu gaz 
respirabil şi fuzeea desprinzătoare de textul teluric nu putem aspira la un asalt împotriva totalităţii. 

Am putea vedea textul fundamental aruncându-ne în stele, de pe un munte, într-o noapte de 
vară. De ce atâta neputinţă, de ce această închisoare, de ce atâtea milioane de ani prinşi în prima 
propoziţie, nimeni nu ştie. 

Sunt doar bănuieli. Şi o cantitate impresionantă de romane şi nuvelete şi sloganuri produse la 
foc automat de cohortele de scriitori din Gamola, Barbazo şi Brucella. Sărmane înjghebări care 
reclamă asistenţă socială, premii şi ediţii de lux pentru scriitorii desueţi din Catanao. 

Altceva nu pot fi decât reziduuri ale activităţii cerebrale. Semne ale celuilalt, ascuns cumva în 
spatele observatorului, aşteptând să intre în scenă. 

Bineînţeles că lumea textelor musteşte de critici gomoşi, de analişti de situaţie şi de caz, de 
aspiranţi la gloria literară, iluzorie. 

Că arta dă sens, e fals, că literatura salvează, e plin de ironie. Totalitatea şi-a luat precauţii. 
Şi-a inventat serii de detractori şi de copiatori. Are ea un plan ascuns. lmităm după modele 
încastrate în gene sau într-o matrice informaţională invizibilă, nebănuită, tainică şi miraculoasă. 

Că universul plin de universuri ar fi asemenea unui năvod, e posibil. Că ar fi universuri pline de 
universuri legate de cordoane ombilicale, e înduioşător. Că ar fi spaţiul de necuprins, mantie 
înstelată, e o metaforă. 

Cine să salveze totalitatea?! 

Poate că e conştientă de singurătatea ei. Poate că s-a înghesuit în ea însăşi şi a schimbat 
propoziţiile. Poate că încă nu s-a hotărât să facă un miracol. Lucrează doar cu zvonuri şi cu trucuri 
ieftine. 

Totalitatea, în textura ei, poate părea neserioasă, asta fiind diferenţa. Alterată fiind propoziţia 
ei, totalitatea pare a fi scrisă, pare a fi construită. 

De aici încolo încep speculaţiile. 
Începe necuprinsul, absurdul, 
absolutul, încep să intre în scenă 
totalităţile de toate felurile spre a fi 
descifrate. 

Dar fiinţa nu vrea schimbare de 
semne. Ea e limitată. Existenţa ei în 
totalitate pare fără de sens, pare 
lipsită de un plan ascuns. 

La ce bun? 

La ce i-ar fi trebuit totalităţii atâta 
amar de specii?! Să le aprecieze 
frumuseţea, culoarea, ingeniozitatea?! 

O totalitate plictisită în întregul ei 
poate fi o catastrofă. O totalitate 
insurgentă produce cutremure şi 
bulversează bursele. Incontrolabilă, gigantică, perversă şi rea şi invidioasă şi intrigantă. 

Sau poate infimă, ca o boare de primăvară, dată spre citire elitelor şi maselor din Gazma, din 
Fodela şi Pandorra. Să fie atinsă cu înfiorare, cu evlavie. 

Totalitatea acceptă o serie de poziționări şi chiar de atitudini, de stări confuze şi contradictorii. 
Spre oponenţă să fie textul-în-oglindă?! 46/183 

Dar nu ar fi de neiertat să vorbim despre antitotalitate de vreme ce totalitatea este una lipsind 
limitele absolute? 

Şi nici această propoziţie nu pare a fi valabilă de vreme ce totalitatea impune nemăsura şi 

nemăsurarea ca nefiind cantitate, corporalitate. lar corporalitatea este expresia bifurcaţiei Pagina următoare 
nebănuite. 

Bifurcaţia are buletin de identitate. 

Lipsirea de celule prin tunelare aparţine ştiinţei, ea instituind instrucţiunea filozofică a textului, 


spre recunoaşterea autorităţii. 

Totalitatea pare a fi o calitate a autorităţii. 

Când cititorul de texte, arogant, vrea să expliciteze întregul text, fie nuveletă sau roman, 
nimereşte în deşert. 

Îngrijindu-se de metoda sa, de enciclopedia sa, de inventarul său, cititorul de texte nu admite 
oponenţa. El deţine secretul şi direcţionează. 

Cu mâna întinsă spre apus sau spre răsărit, cititorul de texte cade în desuetudine pe măsură ce 
textul se desfăşoară. El nu admite imperfecţiunea şi strigă aceasta în timp ce se scufundă în istorie. 

Istoria nu pare a se sfârşi atâta vreme cât numerele critice şi dimensiunile critice ale fiinţei CÂMPURI MAGNETICE 
guvernează elanul cosmic sau plictisul cotidian. Înmulțirea fiinţelor la nesfârşit ţine de o economie Ovidiu Bufnilă 
a viului dar şi de filozofia textului, ficţionalul fiind constructul fundamental. 

Poate că autoritatea este neutră, pe fond. Poate că totalitatea nu există ca stare şi atunci nu 
există un text prestabilit. Nu există nimic. 

Totul nu e decât o fulguraţie iar totalitatea o aparenţă. Pentru noi ea pare însă pe deplin Editura LiterNet 
consistentă, corpul dăruit perversităţii. 2002 

De la început şi până la sfârşit încercăm să descifrăm. Lectură plictisită sau insurgentă. Aşa par 
a fi lucrurile. În lipsa metodei şi a enciclopediei, orice spirit aparținător textului fundamental poate 


oferi diverse interpretări, diverse soluţii. Ele nu sunt utile totalităţii în nici un fel. Umplu doar 
singurătatea fiinţei. Altminteri luată cu asalt de psihanalişti, de hermeneuţi şi argonauţi. 

Singurătatea cititorului de texte, aflat în mişcare aparentă prin universul plin de universuri, este 
violentată fără odihnă. lar totalitatea îl amăgeşte folosindu-l cu cinism, nemiloasă. Atribuindu-i 
acestea, încercăm s-o personificăm, s-o decuantificăm, s-o explicităm. 

E indiscutabil că un celălalt râde de noi, ne ia peste picior. Noi nu vedem aceasta şi continuăm 
să luăm lucrurile în serios. Tocmai de aceea, insurgenţa noastră în vecinătatea textului este de-a 
dreptul comică. 

Ne luăm însă în serios atunci când analizăm starea de spirit a spionilor veniţi de dincolo de 
orizontul vizibil. Potrivit ultimelor informaţii, serviciile secrete inamice întârzie preschimbarea în 
forme pentru a-şi feri secţiile de un posibil atac de substituire din partea noastră. 

Avem ştiinţa secretă a formelor şi putem lua înfăţişări diverse potrivit instrucţiunilor cuprinse în 
enciclopediile care se rotesc aparent, undeva, în profunzimile universului plin universuri. 

Tocmai de aceea mişcările inamicilor noştri ne apăreau ca fiind contradictorii, ei încercând să 
ne inducă în eroare. Acesta e un indiciu sigur că deţin informaţii despre capacităţile noastre de 
luptă. Să fie oare semnul unei culturi informaţionale, să fie semnul că sunt organizaţi după un plan 
ascuns? 

Cum de nu ni s-a relevat? 

De ce nu am descoperit instrucţiunile lui, sarcinile lui strategice, săgeata lui informaţională? E 
un plan anterior operaţiunilor de secretizare a universului plin de universuri? Orizontalitatea 
noastră e vizibilă la mari depărtări? Ce artefact miraculos a cercetat profunzimile descoperind 
activităţile noastre subversive? Ce structură vie a tunelat domeniul imaginarului punând în evidenţă 
omogenitatea noastră? 

Vulgarizatorii din Adamville, din Patola şi din Walla vorbesc despre trădare, despre operaţiuni 
secrete de semnalizare puse la cale de conspiratori din Beauburg, din Takla Makan sau din Guaribo. 

Nici eremiţii reformaţi n-ar fi străini de astfel de încercări. Generalul Başkaev îl acuză pe 
vicepreşedintele Weinberger iar generalul Monteores arată cu degetul spre împăratul Ogawa. 
Plutonierul Slatt îl bănuieşte pe colonelul Sharun iar femeile din Mandhala zic că Bobolina ar fi cea 
care a chemat spionii de dincolo de orizontul vizibil prin practici astrologice. 

Petrolul îi învrăjbeşte pe toţi şi îi aţâţă să decorporeze imaginarul populând oraşele cu 
fantasme şi cu poveşti cutremurătoare despre spioni şi războaie matriceale. 

Câmpul de imagine fragmentat de politici şi de tratate încălcate sau ultrasecrete se revendică a 
fi marele text care scapă interpretării vulgului. Aşa cum dominaţia asupra câmpului petrolier scapă 
vulgarizatorului pornit să-şi adjudece ficţiunea în dauna spiritelor ingenue. 

Să fie un plan ascuns? 

E o lume de carnaval. Oratorii din Gutola şi Denna se întrec în a asasina bietul spirit critic sau 
se fac luntre şi punte să demonstreze că Petra Petronius a descoperit teoria relativităţii ambigue şi 
nu Elal Belal din Qanta. 

Malagambiştii îşi toarnă soclu de statui iar derbedeii travestiţi în întemeietori de lumi îşi 
violează nemurirea dând numele lor împrejurimilor în viaţă încă fiind. Elita roboteşte cu sârg 
punând sub lupă Marsila Mole, Gugumbe şi Takla Makan şi Wole Wa şi Vale Note. 

Da, da, şoptesc prealuminatele spirite, totul e putred. Sunt semnele planului ascuns. Nu încape 
nici o îndoială. 

Săriţii de pe fix vor regionalizare pentru salvarea produsului intern brut iar noii rebeli ridică 
eşafodul pentru generaţiile trecute pregătindu-se să se ospăteze cu cadavrele lor. Spiritul critic 
desuet e pus la treabă înainte de a muri iar interogaţia metafizică, moartă fiind, e folosită de oculte 
pentru a nivela orgoliul vreunui ministru de externe de dincolo de orizontul vizibil. 

Spionii stau cu ochii pe noi. Fac instrucţie. La stângaaa. La dreaptaaaa. Nu e loc de întors. Ne 
impresionează prin disciplină şi prin exerciţiu susţinut. 

Mimează patriotismul. 

Până şi patriotismul sănătos şi ingenuu e dat cu vopsea. Ai zice că milițiile din Kumbra 
Kumbrali, din Gozeh, din Mauna Lao şi Qiatotocoatl sunt gata, gata să facă harcea-parcea liniştea 
mulțimilor. 

Tunurile cu apă domolesc elanul şi fac bine puseurilor mistice, filozofice sau anarhiste. 
Augusta oficială nu are a se teme. Se fardează în faţa oglinzii şi se masturbează cu hotărâre ţipând 
de plăcere. 

La televiziune se dezbat lucruri grele. Despre morţi şi răniţi şi mari pagube materiale. Toţi se 
pricep la toate iar marii cărturari au dat verdictul. 

E fixare în planul ascuns. E criptoplan. Petronius e pus la butonieră. Elal Belal cu beteală. Ne 
încălzim cu maxime şi cu o copioasă bibliografie obligatorie. Trăim în mit. Suntem cuprinsul unei 
metafore. 

Cardinalii din Rigonna, Beauburg şi Vale Note se reunesc în rotonda îngerilor din Qiatotocoatl 
timp de trei zile pentru a dezbate viitorul spiritului religios şi pentru a combate ideea unui plan 
ascuns. Unii cardinali au cerut ca bisericile locale să primească noi libertăţi în conducerea bisericii 
la nivel universal criticând autoritarismul centrului. 

Supusă vârtejului schimbării care soarbe întreaga lume, biserica doreşte, în straturile sale 
intime, o nouă repoziţionare, doreşte ieşirea din conservatorism şi închistare, vrea un suflu nou. 

Complexitatea e o provocare dificilă pentru o instituţie care are încă avantajul secretului bine 
păzit şi al unui număr impresionant de adepţi în toate lumile. Legat solid de marile descoperiri 
geografice, de cruciade, de revoluţii şi schimbări spectaculoase în politică modernă, spiritul religios 
din rotonda îngerilor are în faţă o problemă ştiinţifică. 

Un model simplificat îi va ajuta să găsească politici inspirate pentru ca biserica să poată rezista 
unui mileniu care se anunţă plin de provocări. Complexitatea pare un adversar extrem de pervers, 
unul din câmpurile sale de bătălie preferat fiind imaginarul colectiv. 

Metabolismul lui are nevoie de noi. Geostrategica imaginarului ne cuprinde, ne leagă prin fire 
nevăzute pregătindu-ne pentru orgasmul universal. 

Geostrategica e de fapt burlesca de rangul |. 

Opinia publică e impresionată dacă-ţi sunt ascultate telefoanele de serviciile secrete din 
Guaribo, din Gatala, din Ehren şi Mauna Lao. 

Te mai vede lumea în lumina reflectoarelor. Se mai agită spiritele. Din nou vorbim despre 
moralişti. Îi lăudăm pe antimoralişti. 

Dar e lipsă de imaginaţie nu fixare într-un plan ascuns. 

Se râde în hohote cu fălcile larg căscate. Mărşăluiesc pe străzi greviştii şi miliardarii, umăr 
lângă umăr. Lume de carnaval. 

Să fie mişcare. Spionii de dincolo de orizontul vizibil stau cu ochii pe noi. 

Poate că au intenţii lăudabile. Poate că au fost trimişi în scopuri paşnice iar enciclopediile aflate 
în profunzimile universului plin de universuri au de gând să invite propria noastră enciclopedie la 
un balet cosmic. 

Suntem gata să ajutăm pe oricine. Numai să fim de ajutor. 

Bocitoarele de serviciu valsează cu băşcălioşii de serviciu. Săriţii de pe fix iau istoria la refec şi 
o siluiesc şi toată lumea se prăpădeşte de râs. 

Derbedeii nu mai vor să moară şi-şi ţintuiesc petecul de nume în imaginarul colectiv sau 
comunitar după cum e cazul. Elita se face că nu vede fapta aşteptând o micşorare de impozit. Când 
Beauburg, Lamona, Cutumbe şi Galahra sunt în pericol, ne adunăm cu toţii pentru nişte vorbe. 

Vin apoi nişte artişti care fie se dau în stambă la televizor, fie pun la cale gazete ochioase unde 
se sulemenesc spiritele desuete punând metafizica să facă pipi la oliţă. Antibeauburgul, 
antilamona, anticutumbe şi antigalahra sunt şi ele bune de ceva. Noi le ştim pe toate. Noi le-am 
făcut pe toate. Luăm palme sau câte un pumn drept în nas. Spionii de dincolo de orizontul vizibil se 
pricep. 

Bocitoarele scot repede textul cu pricina. Marii cărturari arată cu degetul la malagambiştii 
politicii şi îi ceartă la televizor sau în grupurile de discuţie savantă din nodurile informaţionale. 
După un pretext. 

Să se îngraşe sărăcimea şi snobimea de atâta râs. 

Gazetele sunt pline de şuşe cu mătuşe. Pagina de gardă e cocoşată de câte-un fragment din 
gândirea profundă a vreunui spilcuit de familie bună. Spilcuitul zice nişte chestii acolo să se mire 
poporanul în gura mare că ce mintoşi mai au Gozeh, Omah şi Belado. 

Naţia, nu națiunea! 

Naţia e bolnavă, zic feluriţi felceri. O păzesc nişte majuri, o tot mângâie pe pulpe, o trag de 
tâte, o îmbie într-un gang să se giugiulească puţin cu ea, biata de ea, naiva de ea, săraca de ea. 

Majurii au nasul roşu. Midinetele au nasul roşu. Spoitorii de chipuri electorale au nasul roşu. 
Filozofii desueţi au nasul roşu. Scriitorii au nasul roşu. Şi poliţiştii au nasul roşu. Poliţiştii care îi 
articulează pe manifestanți cu bulane de cauciuc, roşii şi ele şi tunurile cu apă la fel. 

Dacă eşti tânăr de viitor o ştergi din Qiatotocoati, din Puerto Pico sau din Gozeh. Toţi bocesc 
din pricina asta dar îşi freacă mâinile de bucurie că dispare concurenţa. Dacă eşti trecut binişor, ţii 
cu dinţii de plăpumioară. Să stea mucoşii la rând! Să înveţe să facă frumos. Gugumbe geme de 
vorbe de duh şi de atâta carnaval. Şi Cretona la fel. Şi Molina Mar. Şi Kamol Pator. 

Literaţii se păruiesc punând generaţiile să tropăie una împotriva celeilalte încercând să facă 
parte dreaptă din nişte biete fonduri din care cultură nu se poate face ci doar tevatură. Spiritul 
critic e sfârtecat. Metafizica e sfârtecată şi ea. 

Toţi se dezbracă în pielea goală descoperind cu mirare tembelă că femeile au cur şi ţâţe iar 
bărbaţii sunt şi mai şi. 

Dar ce facem cu Beauburg, cu Adamville, cu Mandhala şi cu Pântraşiva? 

Dar ce facem cu națiunea? Dar ce facem cu marele proiect? Ce facem cu planul ascuns? Ce 
facem cu metafizica? Ce facem cu spiritul critic? Ce facem cu frumoasa Marsila Mole? E naivă, 
frumoasa. 

lar națiunea? Nu există. Națiunea e vândută pe nimica. Vor vinde şi universalizarea. 

E încondeiată bine de tot felul de malagambişti care fie o gonflează, fie o dau cu cercul fie spre 
vest, fie spre est, fie spre adâncurile necunoscute ale universului plin de universuri. 

La poştă, mii de scrisori pierdute. La televiziune bântuie bonjurismul, măgăreala şi retorica de 
un ban şi jumătate. Nodurile informaţionale se umflă ca nişte baloane de săpun şi pocnesc 
asurzitor fiind virusate de serviciile secrete inamice. 

Antibulbona se pune în contră cu antiadamville. Se trage de şireturi cu metafizica. 
Malagambiştii promit c-or să bată stânga la fund de-o să-i meargă fulgii. Desueţii din Gozeh se 
jură că or să ia dreapta la scărmănat. Regaliştii înşfacă şi ei ce pot iar regele din Alundaio, 
privindu-se în oglindă, îl vede pe antirege. 

Proştii, naivii şi îndrăgostiţii, care-l aşteptau pe rege ca pe un eliberator, or să-şi pună iar 
papucei de pâslă la vizită. Să nu se ducă luciul duşumelei şi să nu se enerveze ghidul de la palat. 

Palatul regal rămâne în proprietatea turiştilor în timp ce casa cea mare de la centru e 
antipalatul. Turiştii sunt spioni deghizați şi agită mulțimile povestind lucruri nemaivăzute şi 
nemaiauzite. 

Frumoasa Marsila Mole rămâne a imaginarului şi a clipelor de vis. Națiunea şi elanul rămân ale 
omului care le doreşte. Sau le antidoreşte. Până şi textul acesta e un antitext. Nu e un strigăt de 
revoltă. Nu e ţidula pentru puşcărie sau pentru asasinat politic sau pentru oprobiul public. Nici 
insurgență nu e de vreme ce nu va zgudui spiritele, nu va dărui orgasm mulțimilor. 

E poate doar o burlescă de rangul I. Un geostrategic. Un obiect politic prăfuit, un 
obiect-stratagemă numai bun pentru a induce în eroare serviciile secrete inamice. 

Dacă-l vei şterge cu buretele sau îl vei hăcui cu sabia vei zări, poate, în inima ta, frumuseţile 
nebănuite ale enciclopediei şi perversitatea în întreaga ei splendoare. 

Nu există nici un plan ascuns, strigă furioşi suporterii ideii de hazard mărşăluind prin Nulome, 
prin vesela Calombra, prin Kokusai şi Guaribo. 

Hazardul e ordinea superioară a lucrurilor, răcnesc plini de înverşunare cei din Beauburg şi din 
Takla Makan. De aici deliciul intoleranţei, linşajului, crima şi trădarea. Tocmai aici extensia 
războaielor matriceale. 

Unii analişti politici ai orientalelor consideră o eroare strategică decizia executivului din 
Beauburg de a reduce timpii de emisie ai postului de radio Vocea Burgului în zonele de conflict 
matriceal în timp ce creşte timpul de emisie al postului pentru orientalele îndepărtate 

Aceasta ar fi, adaugă analiştii, un pericol pentru proaspăta şi încercata democraţie văduvită 
astfel de un flux informaţional de la centrul puterii mondiale, imperiala unică. 

Nu poţi însă să nu observi îngustimea unor astfel de analize care nu iau în calcul decât 
elementul afectiv, punând spaţiul matriceal conflictual sub lumina unei lămpi de carbid şi 
cercetându-l cu o lunetă. 

Interesul pentru orientalele îndepărtate a rămas constant, jocul în zonă vizând lumile din Kao 
Tzi şi relaţiile lor cu vecinii. 

Nu e comunicare. E pur şi simplu legare în exerciţiul de putere. E lipsirea de libertate prin 
folosirea unui invers informaţional şi prin ambiguitate căutată cu obstinaţie şi abilitate. E lipsirea 
de libertate plănuită cu minuţie şi cu perversitate. 

Dar cine a pus la cale planul? Cine a plănuit universul? Cine ne-a împins cu adevărat spre 
această fascinantă orizontalitate? Cine a pus la cale formele viului în aparentă mişcare prin 
universul plin de universuri datorită unor complexităţi pe care le numim structuri narative din lipsă 
de altceva? 

Un con de lumină? O metafiinţă? Un concept spatio-temporal? O structură imaginară liberă? O 
planetă inteligentă? Un sunet primar? Diamantele de lumină veche de la Qiatotocoatl? Sau pur şi 
simplu un principiu director? O lege după care fiinţează enciclopediile trecând de la simplu la 
complex prin lanţuri catastrofice şi prin iluzorii evoluţii? 

Evoluţia? Să fie doar coerenţă şi convenţie? 

Dar e oare evoluţie? E vibraţie? Şi atunci planul ascuns al lumii nu ne vorbeşte despre imaginar? 
Imaginarul bântuit de vârtejuri virtuale, în căutarea unui punct, a unei stări de echilibru! 

să-l descoperim! 

Aceasta să fie misiunea noastră secretă? Ar fi ca şi cum am încerca să punem mâna pe forţele 
telurice substituindu-ne câmpurilor magnetice! 

Nu e oare zadarnic? Nu e oare calvar în timp ce mileniul se prăbuşeşte fără milă peste 
structurile noastre narative şi descriptive? 

În mileniu, virtualul bântuie minţile explicitând căderile şi bifurcaţiile în irațional. A fi irațional e 
ca şi cum ai fi dincolo, spun unii. Ar fi delăsarea de corp. 

Nu elanul antimateriei ci inversul informaţional al materiei care e cu totul altceva. E al grilei de 
lectură de rangul întâi pe care noi, magicienii secretului, o folosim în războaiele matriceale. 

Pe măsură ce înaintăm spre aparenta punere în lumină a planului, ne îndepărtăm de el. 
Vulgarizatorii din Adamville, hrăniţi până la saţietate la tarabele informaţionale păzite cu străşnicie 
de augusta oficială, vorbesc sus şi tare despre o anunţată schimbare a planului ascuns. Augusta 
oficială, pe care o găsim pretutindeni în structurile noastre narative, în Kokusai, în Wangala, în 
Guaribo şi în Takla Makan le ţine hangul pe faţă. 

Buni oratori, vulgarizatorii imaginarului deţin secrete cutremurătoare şi trebuincioase 
conspiratorilor şi perverşilor. Ei organizează ultimul miting al apocalipsei şi cer guvernantei 
naţionale un salariu pe măsură pentru profeţiile lor. 

Mistificatorii! 

Ei nu vor a şti despre planul ascuns al lumii pentru a se jertfi în mod exemplar sau pentru a 
aduce salvarea. 

Încercarea lor e supusă anecdoticului. Parveniţi sau nebuni, inocenți sau ticăloşi de profesie, ei 
îmbrăţişează secretele, tainele şi misterele propăvăduind orgasmul universal. 

Ceva adevăr totuşi în vorbele lor! 

Convinşi ei înşişi de menirea lor, hoinăresc de colo, colo prin Takla Makan, prin Puerto Pico şi 
Molina Mar, confundând lumina cu catacomba şi misiunea cu plăcerile vulgare. 

Ridică gherete în plină stradă pentru a înrola întreaga suflare a lumii în cruciade iluzorii. 
Stricarea lumii e târfa. Sau meditaţia bolnavă. Sau frumuseţea angelică, după caz. 

Totul e bun pentru asta. 

Ocultele de mucava, revoluțiile şi secretomania ridicată la politică de stat în Omah, Hemula şi 
Cretona, execuțiile din Guaribo, parada morţilor din Bankusai şi Quanqo Qoque, dansul norilor din 
Doralora, balul vampirilor din Beauburg, plimbarea osemintelor sacre din Mazalaa, conferințele 
aprilice, universităţile populare din Burbansk şi Klewa, ritualul apei şi sărbătorile muntelui din 
Galeea. 

lluzorie încercare! 

Planul ascuns al lumii nu este. El se relevă. El nu se află ci trebuie aflat. 

Aceasta ar fi misiunea secretă a omogenităţii noastre informaţionale. 

Dar poate că nu există nici un plan. Poate că e numai o bagatelă. O cădere în penumbra Lunii. 
Praful cosmic aşternut prin cancelarii spre calvarul femeilor de serviciu din Takla Makan. Baliverne 
duminicale, băşcălie naţională şi internaţională şi intergalactică. 

Poate că sunt numai planuri ale fiinţelor şi personajelor fabulatorii care bântuie structurile 
noastre narative. 

Bobolinele, hemolii şi melisele şi pitoşkinii aspiră, conspirativ, la un statut cosmic. O altfel de 
cucerire a universului plin de universuri. 

Pe furiş. Prin fraudă. 

O construcţie de trebuinţă elitelor sau o baricadă iluzorie pe care luptă scriitorii şi savanții 
desueţi, conservatori şi potrivnici reinventării lumilor. 

Poate că noi înşine suntem planul. Noi suntem poziţiile lui. Noi suntem instrucţiunile lui, noi 
suntem informaţia în stare pură. Noi suntem entropia şi matricea ultimă. Noi suntem viruşii 
informaţionali. Noi suntem spionii veniţi de dincolo de orizontul vizibil în căutarea actelor noastre, 
întru aflarea urmelor noastre. 

Planul trebuie să fie cuprinzătorul iar noi ar trebui să ne regăsim înăuntrul lui. 


55/183 


Pagina anterioară | 


Pagina următoare 


CÂMPURI MAGNETICE 
Ovidiu Bufnilă 


Editura LiterNet 
2002 


Sau poate că nici nu cuprinde omogenitatea noastră informaţională. Asta ar însemna cumva că 
am fi nişte reziduuri? Poate secreția misterioaselor strategici ale câmpurilor magnetice în mişcarea 
lor aparentă prin universul plin de universuri? 

Serviciile secrete inamice lasă urme în proximitatea noastră informaţională fiind secreţii ale 
imaginarului lor sau dovada folosirii unor tehnologii? 

Ne întrebăm dacă nu cumva imaginarul entităţilor care suntem secretă fluide nebănuite care ar 
putea indica mişcarea noastră aparentă. 

Să se fi cuplat intim aceste structuri imaginare fără ştirea dar în dauna noastră? 

Misiunile noastre diverse să fi generat un imaginar rebel, gata să lupte împotriva noastră 
zădărnicind îndeplinirea misiunii? 

Ar trebui să admitem că răpirile, filajul, interogatoriile, asasinatele, ascultarea telefoanelor, 
furtul de documente, contactul de influenţă, şantajul şi orchestratele noastre operaţiuni de 
dezinformare au produs o bifurcaţie în imaginar sub presiunea câmpurilor magnetice în Takla 
Makan, în Guaribo, în Metombe, Marsila Mol, Adamville şi Mrosella? 

Să ne îndreptăm către această posibilă bifurcaţie trecând printr-o simultaneitate? Să fim chiar 
noi simultaneitatea, esenţa ei şi nu suprafaţa? 

Luăm în calcul posibilitatea ca serviciile secrete inamice să fie un produs al acestei structuri 
imaginare care ar putea conspira împotriva noastră, care ar putea încerca să penetreze reţelele 
noastre modificându-ne structurile narative şi descriptive. 

Nu excludem o a doua variantă potrivit căreia imaginarul produs de misiunile noastre a fost 
capturat de servicii secrete inamice de acelaşi rang cu noi. Ele ar încerca să ne atragă într-o 
capcană folosindu-se de aparentele noastre stări de incertitudine. 

Serviciile secrete inamice elaborează un nou set de mesaje. Destinatarul rămâne necunoscut. 
Nu identificăm turbulenţe magnetice dar totuşi mesajele au fost trimise către o adresă anume. 

Agitaţiile belicoase ale începutului de mileniu clarifică sau, dimpotrivă, învăluiesc tendinţa 
beligerantă şi turbulenţele magnetice. Fiinţele umane se află în plin război nu ele între ele ci cu acel 
ceva nenumit, bănuit, hidos sau angelic. 

El poate fi identificat. Poate fi construit. 

Agenţii noştri îşi pierd însă armele în confruntări şi nu reuşesc să se infiltreze în structurile 
narative ale serviciilor secrete inamice fiind, rând pe rând, radiaţi din inventarul nostru 
enciclopedic. 

Este o măsură de prevedere extremă dar trebuie să ţinem cont de faptul că ar fi putut fi 
transformati în structuri imaginare libere sau în vârtejuri virtuale care ar putea produce reverberaţii 
mortale în omogenitatea noastră informaţională, determinând Bulbona, Cretona, Quzo, Gonfleda, 
Adamville, Takla Makan şi Bitombe să se transforme într-un invers informaţional. 

Nu reuşim să localizăm destinatarul noului set de mesaje şi nici să stabilim natura şi funcţiile 
lui în această fază pregătitoare a războiului informaţional total. 

Se naşte întrebarea chinuitoare dar îndrăzneață dacă nu cumva trebuie să fim convinşi de 
existenţa unui terţ. 

Între serviciile secrete inamice, se pare, este o coordonare tacită, în sensul că nu există o 
comunicare directă între ele şi că se află în zone distincte, chiar la distanţe foarte mari sau că, din 
cauza presiunii câmpurilor magnetice, formațiunea sau conglomeratul lor se descompune pentru a 
se reface din nou evenimentul scăpând interpretării noastre. 

Problema terţului nu e neimportantă pentru noi şi o tratăm, în primă fază, ca pe o propoziţie 
admisibilă. 

Toate manevrele serviciilor secrete inamice par să indice că ele nu se grăbesc să ajungă în 
starea de război declarat. Nu se arată interesate de un război-fulger pe care să-l câştige detaşat. 

Poate că nu sunt pregătite sau poate că încearcă doar să ne distragă atenţia sau aşteaptă 
intrarea în scenă a unei a treia forţe care le dictează tacticile şi care a stabilit obiectivele strategice. 

Acceptând un terţ, ne aflăm în faţa unor opţiuni tactice diverse. Am putea duce un război de 
uzură împotriva unei forţe informaţionale multiple sau am putea iniţia negocieri separate cu 
serviciile secrete inamice. 

Dacă acest terţ are un ascendent asupra serviciilor secrete inamice, putem folosi relaţia de 
subordonare pentru a pune la cale o revoltă sau o rebeliune împotriva centrului informaţional, 
manipulând periferia. 

Dacă e o relaţie de cooperare, ne putem substitui uneia dintre părţi cerând schimbarea 
protocolului şi introducând amendamente favorabile nouă prin exerciţiu. 

Dacă terţul a plănuit atacul împotriva noastră sau serviciile secrete inamice, mişcându-se 
aparent în proximitatea noastră informaţională, ne-au definit ca potenţiali adversari, nu e iarăşi 
lipsit de importanţă. 

În al doilea caz, obiectivul nu era omogenitatea noastră informaţională ci o cu totul altă stare 
sau punct din universul plin de universuri. 

Ar putea fi şi o anecdotică de rangul | sau o celebră de nivelul Il care să asigure un front comic 
ficţionalului nostru. 

Plăcerea comicului nu anulează problema care ne frământă. Ne întrebăm de ce ar risca un tert 
să intre în bifurcația spre care, potrivit zvonurilor, ne-am îndrepta. 

Are o altă viziune cosmică, a ajuns la un adevăr fundamental, are ştiinţa despre tot şi poate 
controla totalitatea în mişcarea ei aparentă prin universul plin de universuri modificând-o după 
bunul plac? 

Penetrarea bifurcaţiei ar fi aidoma unui orgasm universal? O iniţiere în structurile narative 
ultime? 

Aflându-se într-o stare conflictuală cu noi, terțul ar fi atras în bifurcaţie fără a-şi mai putea 
recăpăta echilibrul informaţional? 

Urmăreşte acest lucru? 

E un terţ sinucigaş? Un terţ aflat în căutarea unei tragice acordări a fantasmelor şi vârtejurilor 
virtuale la vulgaritatea unei idei cum e cea a morţii totale? 

Să fie un tert paradoxal? Sau e o construcţie imaginară liberă, un cumul de perversităţi care iau 
forme în enciclopediile pe care le virusează cu ajutorul serviciilor secrete inamice care ne urmăresc 
de la începutul acestei experienţe? 

Dar poate că el a construit bifurcația. Şi în acest caz omogenitatea noastră informaţională e 
importantă pentru el prin ea însăşi sau prin enciclopedia pe care o protejează. 

Sunt unele idei potrivit cărora terţul ar putea fi un constructor care vrea să ne fixeze într-o 
operă sau într-un metacod pentru a deschide sau pentru a făuri o lume. 

Luăm în calcul şi această variantă. Şi noi folosim structuri informaţionale pentru a reinventa 
lumile cuprinse în enciclopedia noastră. 

Consultăm bibliografia. Punem la cale conflicte între sintaxe şi semne, metacoduri, aparente 
contradicții şi incertitudini. 

Bobolinele, hemolii, vidanjorii din Burbansk, femeile de serviciu din Molina Mar, academiile din 
Bakusai şi Doga Noga, Suprema Contabilă din Puerto Pico, pitoşkinii şi gunoierii din Beauburg, 
seriile Monteores, Sharun şi Farigot, îngerii din Kamol Pator şi mareea trandafirilor din Pântraşiva, 
eremiţii reformaţi din Ehren, vânătorii de balene din Galeea, sticlarii din Quzo şi savanții desueţi din 
Takla Makan, guvernanta Naţională din Bulbona, Cretona şi Cardena şi Mazalaa şi Bitombe, 
malagambiştii literari din Upândâva sunt tot atâtea construcţii simbolice cu care alcătuim noi 
structuri narative aflate într-o mişcare aparentă care compun la rândul lor omogenitatea 
informaţională care suntem. 

Acest ameţitor balet cosmic confuzionează serviciile secrete inamice. Cuprinse de disperare 
recurg la diverse manipulări. 

Se pare că o serie de agenţi au defectat în cascadă. Secţiunile noastre de filaj recuperare şi 
anihilare nu reuşesc să identifice secrețiile lor în proximitatea noastră. Să fie oare o primă acţiune 
de dezinformare reuşită a serviciilor secrete inamice? 

Să fie încercarea de a penetra fandomul din Mauna Lao, din Guaribo şi din Takla Makan pentru 
a putea controla imaginarul enciclopediei noastre? Oare nu am respectat prescripţiile şi 
regulamentele în timpul operaţiunilor de orizontalizare? 

Contrainformaţiile nu au reuşit să regleze imaginarul entităţilor noastre fiind prinse pe picior 
greşit? 

Un montaj superb! 

Dar ce e montajul? O subtilă integrare a unor pasaje, a unor fragmente, a unor cioburi care ar 
trebui apoi să îndeplinească o funcţiune potrivit unui plan ascuns, potrivit unei doctrine sau potrivit 
unui impuls iniţial? 

Paranoia integrării sucombă prin elan socialist. Paranoia cerberilor care preamăresc utopia 
socialistă este un adagio la marşul funebru al utopicilor care nu doresc integrarea în Tulule, în 
Guaribo şi Agobe şi Baha şi Calabra şi Kauna Kunaó. 

Pentru că ar fi spre anularea lor, spre ştergerea lor din istorie. 

Discursul fără de substanţă şi fără de ideal şi cinismul sunt cele două laturi ale fundamentalei 
socialiste pornită să susţină spatele frontului. Socialismul e doar colectivismul cu ştaif, e jobenul 
purtat şmechereşte. E golăneala poleită cu titluri şi împănată cu proiecte de anvergură, golite de 
sens. 

Socialismul e furibunda zbatere a mintoşilor proletari care fumează trabuc sperând în adâncul 
inimii că sângele li se va albăstri. Dar nici pe departe integrarea orientalelor cu occidentalele cu 
nordicele şi sudicele. 

Căci coşmarul e profunzimea socialismului corpurilor în timp ce senzualitatea, cuprinsă în 
metafizici subtile, e însăşi starea entropică a utopiei. 

Senzualitatea pierdută ne bântuie fantomatic de la un capăt la altul. O lăsăm în voie, o punem 
la cale, o construim cu minuţie ataşând-o întrebărilor şi incertitudinii pentru a ţese înşelătorul 
năvod informaţional pe care îl folosim în războaiele matriceale în mişcarea noastră aparentă prin 
universul plin de universuri. 

Stările noastre interogative sunt tot atâtea false puncte vulnerabile care vor atrage în capcană 
serviciile secrete inamice. 

Am putea iniţia negocieri separate cu terţul în speranţa că vom obţine un răgaz pentru a ne 
reechilibra din punct de vedere informaţional şi pentru a construi o buclă de protecţie pentru 
enciclopedia noastră. 

Dar dacă terţul este propria creaţie a serviciilor secrete inamice atunci încercarea noastră ar fi 
sortită eşecului. 

Hotărâm să ieşim de sub imperiul incertitudinii şi să atacăm terţul pe întreg frontul care 
suntem. 

Ne pregătim să-i modificăm structurile profunde, să-i inducem stări de centru şi periferie şi 
apoi, inițiind conflicte devastatoare, să-l anihilăm. Ne poziţionăm în aşa fel încât relaţia conflictuală 
să atragă într-un vârtej virtual şi serviciile secrete inamice pentru a le neutraliza. Le-am putea 
aduce moartea termică! 

Moartea termică e regina în universul plin de universuri? 

Colapsul terţului şi a avangardei sale informaţionale ne-ar putea afecta structurile profunde, 
construcţiile noastre simbolice suferind modificări notabile. 

Am putea descoperi că în urma desfăşurărilor conflictuale, bobolinele noastre au trei sâni în loc 
de doi, că împăratul Ogawa se transformă noaptea în Pitoşkin, că generalul Monteores e de fapt o 
caracatiţă în travesti iar begonul de Bagoda e o piatră vorbitoare care flecăreşte cu balena albastră 
din Puerto Pico şi cu pricoliciul de la arsenalul din Galeea şi cu domnişoara Margareta şi cu vreo doi 
trei spioni veniţi de dincolo de orizontul vizibil. 

Potrivit ultimilor informaţii, nu există un terţ. 

Atunci să avem de-a face cu un atractor straniu care modifică strategicile câmpurilor magnetice 
prin bifurcaţii şi catastrofe? 

O sumă de coduri care nu conţin teme ci sunt simple înşiruiri întâmplătoare producătoare de 
posibile sensuri prin exerciţiul probabilistic nefiind conforme unor tactici şi strategii? E un 
eveniment codat aidoma celui petrecut în Adamville la sfârşitul lui septembrie? 

Atunci, într-o noapte, când se auzi cea de-a douăsprezecea bătaie din turnul primăriei, limbile 
bătrânului orologiu se topiră-n picuri strălucitori. Figurinele mecanice, care anunțau ora exactă cu 
lovituri de baros, se prăbuşiră-n gol sfărâmându-se de caldarâmul umed. Generalul Monteores 
simţi o arsură în inimă iar împăratul Ogawa îşi consultă înfrigurat astrologul. 

Simultaneitatea ne joacă feste. Straniul atractor ivit în Adamville pare a fi pereche cu atractorul 
a cărei prezenţă o bănuim în proximitatea omogenităţii noastre informaţionale. 

Ar fi ridicol să ne fi construit propriul atractor. Ar fi tragic să fi conspirat împotriva noastră fără 
s-o ştim, fără să bănuim că lucrăm în mare secret la distrugerea omogenităţii noastre 
informaţionale. 

Ar fi nedrept ca evoluţia să fie principiul director prin continuitate şi săgeată temporală şi nu 
organizarea prin catastrofe şi bifurcaţie care este amurgul profeților şi a savanților şi scriitorilor 
desueţi, conservatori şi potrivnici reinventării lumilor. 

Ideile despre enciclopedii care am putea fi, despre secretizarea universurilor, despre structurile 
narative şi descriptive, despre minunata artă a spionajului să fie un construct fals, nefuncţional? 

Organizându-ne ca omogenitate prin orizontalizare, crescându-ne suprafaţa informaţională la 
infinit, să nu fi observat pericolul? 

Poate că, părăsind formele, ne-am dovedit aroganţi, preaplinul aspiraţiei jucându-ne o festă de 
proporţii! 

Poate că secretizând universul plin de universuri şi transformându-l într-un punct esenţial am 
aşezat enciclopedia între limite în timp ce noi eram convinşi pe deplin că ea fiinţează prin 
vecinătăţi. 

Dar poate că atractorul straniu a fost materializat în proximitatea noastră informaţională prin 
strategicile câmpurilor magnetice înseamnă că forţe necunoscute conspiră în dauna enciclopediilor 
vrând fie să le distrugă, fie să le reorganizeze pentru o sarcină ale căror înţelesuri ne scapă. 

Vicepreşedintele Weinberger ţine, în aceste zile de construcţie identitară, un şir de conferinţe în 
şapte ţări ale occidentalelor. Conferinţele sunt atractori pentru evenimente mici care roiesc în jurul 
unui eveniment mare nefiind fragmentele lui dar organizându-i fragmentarea. 

Serviciile secrete inamice se întrec punând la cale o ambuscadă agenţilor noştri, vrând să ne 
joace o festă şi fac schimburi de mesaje nepărând interesate de prezenţa atractorului straniu. 

Mesajele lor ne vorbesc despre gramatici primitive, despre un limbaj frust, aproape mecanic. 
Vizibilitatea lor este încă slabă iar funcţionarea lor pare supusă nu unor rigori militare ci unor forţe 
exterioare al căror exerciţiu ne cuprinde din când în când. Continuă căutarea unei identități iar 
comportamentul agenţilor lor pare aberant. 

E ca şi cum ne-ar descoperi prezenţa uneori ca mai apoi să ne uite instantaneu, să nu ne mai ia 
în seamă. 

Infiltrările lor ţintesc nivelele noastre superficiale ei neţinând seama că suntem un obiect a 
cărui dimensiune fractală este omogenitatea. 

Sunt situaţii în care, lăsându-i să ne traverseze, prin treceri de nivel pe care le controlăm din 
punct de vedere energetic, agenţii se comportă ca şi cum nu am fi chiar frontul. Încercăm să 
înţelegem dacă ei disimulează sau pur şi simplu nu ne localizează. 

Aceste evenimente şi intermitenţele ar putea pune în discuţie valabilitatea existenţei acestor 
servicii secrete inamice în proximitatea noastră. 

Dacă ele nu există potrivit instrucţiunilor noastre, atunci asupra noastră sunt exercitate forţe 
manipulatorii subtile de un înalt grad de virtualizare. 

Acesta ar fi semnul că se încearcă nu anihilarea ci fracturarea omogenităţii noastre pentru ca 
extragerea enciclopediei să fie făcută fără pierderi inutile. 

Ne este binecunoscută stratagema pe care o folosim uneori fracturând lumile noastre mici 
pentru a extrage noi structuri narative. 

Ştim că personajele conţinute în inventarul nostru enciclopedic nu sunt exemplare şi că 
alterarea funcţiilor lor le transformă în modele imperfecte. 

Imberbul cenaclier din Molina Mar, epigonii, ambasadorii orientalelor sau occidentalelor ne 
folosesc pentru a ne lărgi capacitatea de a sonda proximitatea noastră informaţională şi de a ne 
pregăti noi comportamente. 

Ca şi cum ai fluiera în biserică sau te-ai dezbrăca în pielea goală în rotonda îngerilor din 
Qiatotocoatl sau te-ai deda la perversiuni în aula universităţii din Guaribo. 

Să le spui în faţă adevărul? Ce cruzime! 

Să le pui în faţă o oglindă din Quzo? lată nebunia, iată perversitatea în toată splendoarea ei! 

Să-i cobori de pe soclu pe malagambiştii literari din Quzo, să-i trimiţi să asude în fabrici! Să la 
asculţi răsuflarea întretăiată! Să-i împingi pe buza prăpăstiei din Popocatepetlân, acolo unde poţi 
vorbi cu întreg universul prin ecou şi meditaţie, prin reflexie şi reflecţie! 

Să-i faci să încurce interogatoriul cu interogaţia! 

Să-i tragi de mânecă, alo, domnule, se aude, acolo, sus, pe soclu? Cu toţii urcă pe soclu. Au 
ascensiunea în vine. Le clocoteşte urcuşul în măruntaie. 

Nu aud. Pradă uşoară. Dar cum să audă când au urechile înfundate cu dopuri de glorie? 

Ah, gloria! 

Cum mai amuşină poalele gloriei scriitorului ticăloşit şi îngâmfat din Togai! 

Cum e gata, gata s-o îmbrăţişeze într-un gang, s-o siluiască! 

Inflaţia informaţională universală e ţinta lui! Să fie totalitatea! Să înfăşoare în propoziţii rebele 
întregul adevăr. Secreţiile lui? Romanele, de bună seamă! 

Nu are importanţă ideea. Numărul e important. Căci, dacă ai scris o sută de romane eşti cineva! 
Şi meriţi cu prisosinţă lauri, pupături de protocol şi un post de director la teatrul naţional din 
Bagoda! 

Căci gloria e târfa. 

Chiar şi director de gazetă în Nulome nu-i de lepădat, un amploiat la ministerul informaţiilor 
publice din Guaribo sau din Wagala sau din Kambora. 

Cum se mai dăruieşte literaturii imberbul cenaclist din Guaribo! 

S-a nărăvit la glorioase gesturi. E priceput în treburi politice. Se aruncă în realitatea virtuală, se 
multiplică construind enciclopedia. El o ia în stăpânire, el o şterge de praf, o transformă în pumnal 
cu care loveşte pe la spate partida la putere care i-a oferit un loc călduţ. 

Ideologia? Hrană pentru inocenți! 

Are nasul roşu, imberbul cenaclist, e plin de rujul monden. L-au pupat cucoanele din înalta 
societate, elitele l-au pupat. lată salvatorul! lată hrana ideală pentru metabolismul maselor! 

Dar timpul? 

Ah, e experienţă! E îngurgitarea enciclopediei! E străluminarea premergând senilităţii! Să fie 
revelaţia?! 

Totalitatea e suma tuturor enciclopediilor, declară imberbul cenaclist din Guaribo la 
conferințele aprilice şi toată lumea îl aplaudă plină de entuziasm! 

Ceva adevăr în vorbele lui! 

Dar revelaţia se hrăneşte cu corpul lui. Îl sleieşte, îl consumă pe negândite. E obosit. Uite-l, 
zace printre mormane de hârtii. | s-au înroşit privirile. Îşi pierde nopţile violând realitatea virtuală. 
E conectat la virtual, nu încape îndoială. S-a digitalizat! E maşinărie, un pneumatic, un electric, un 
informaţional! 

E vestitorul altei lumi! 

Gâfâie. Trage din ţigară obosit. Se pregăteşte să dezvăluie întregii naţii ultimele sale structuri 
narative care conţin întregul adevăr. 

lar naţia? Vulgara! Aşteaptă cu sufletul la gură ca imberbul cenaclist din Guaribo s-o certe! Să-i 
arate adevărul! S-o siluiască! 

O ia în tărbacă, imberbul. Arată cu degetul spre cei corupți şi dă de veste asupra apocalipsei 
informaţionale, se ia cu propaganda la trântă. Îndreaptă democraţia către utopie! 

E fie de dreapta, e fie de stânga, imberbul, materialist sau idealist. Dualismul e duşmanul lui! 
Minte sau corp! Idee sau trup! 

E gomos! E arogant! Nu admite replică. Cum? Ultimul lui roman? Un succes! Sensul ultim. N-ai 
înţeles? Eşti novice. Ignorant sadea! 

Nu e scriere, romanul. E orgasm. Orgasmul universal. 

Cartea cărţilor. Secretul secretelor, domnule! Ce inocent mai eşti! 

E genial, romanul! 

lar imberbul? Stă la taclale pe micul ecran cu diavolul în persoană! Se mediatizează! 
Construieşte regimul imaginar al maselor. Diavolul? Construcţie simbolică. Atractor straniu 
făcându-şi mendrele prin Adamville şi sculând morţii din morminte. Dictatura şi democraţia îl 
folosesc deopotrivă, nu e nici o îndoială. Se bat pe burtă diavolul cu imberbul cenaclist şi zic vrute 
şi nevrute despre enciclopedii, despre universul plin de universuri, despre sfârşitul lumilor, despre 
serviciile secrete inamice de dincolo de orizontul vizibil, omogenitate informaţională prin 
înregimentare şi lipsire de act critic! 

Să nu te prăpădeşti de râs? 

Noi suntem o omogenitate informaţională nu prin aceea că omogenităţile noastre au aceleaşi 
proprietăţi fiind dispuse la distanţe egale unele de altele! 

Nu e roman! E ştiinţa ascunsă, zice plin de aplomb imberbul cenaclist din Guaribo. 
Curvăsăreală! Diavolul ştie ce ştie! E albastru. 

Să-l radiem din inventarul enciclopedic fiind virusat de serviciile secrete inamice? Încă nu. 

Fie un diavol albastru. 

Imberbul, păstorind gazete tembele de un ban şi jumătate, pline de paranormali de duzină şi 
de astrologi cu ştaif şi de expectaţii ştiinţifice cu rol de savantlăcuri, îşi dă ochii peste cap şi zice, 
zâmbind parşiv, sunt sclavul de lux al maselor largi populare. 

Se dă în stambă la televizor şi-şi face de cap în realitatea virtuală. Quzo, Adamville, Beauburg, 
Guaribo, Nulome, Galeea şi lesbienele din Qiatotocoatl leşină de emoție, îşi dau una alteia cu săruri 
pe la nas. 

Imberbul păzeşte cu străşnicie parcela lui de glorie, critică guvernanta naţională pentru ca mai 
apoi să-i ceară mărire de salariu şi vesteşte moartea literaturii furând-o pe faţă pe suprema 
contabilă. 

Suprema contabilă numără secrețiile literare şi hotărăşte cine va fi sau nu membru. Plin sau 
aspirant. 

Ce-i cu puţoiul acesta, întreabă pe un ton răstit zărind în proximitatea sa glorioasă un aspirant. 
Îl ia în şuturi. ÎI trimite la bancul de lucru al literaturii, în bibliotecă, un caz restrâns al 
enciclopediei. 

Ah, puţoiul! 

Noi l-am construit. Spre sfârşirea plictisului lumesc, spre împrospătarea imaginarului, pentru a 
face puţină mişcare. 

Diavolul albastru îi dă târcoale, să-l viruseze, să-l arunce în braţele serviciilor secrete inamice, 
agent de influenţă cu sau fără ştirea lui. 

Bineînţeles că imberbul pune mâna pe dosarul secret al puţoiului. Diavolul i-l pune sub nas. 
L-a scos de sub teascul arhivelor prăfuite. 

Academia e ţinta imberbului. Trebuie să plăteşti, nu-i aşa? 

Suprema contabilă din Bagoda se pupă cu academia din Beauburg care se pupă cu suprema 
contabilă din Omah care se pupă, la rândul ei, cu academia din Nulome care se pupă şi ea cu 
eremiţii reformaţi şi cu alţi conspiratori. 

Ambasadorii occidentalelor se pupă cu ambasadorii orientalelor şi toată lumea, scriitori şi 
savanţi desueţi, caută să pună mâna pe forţele telurice. 

Poporul confuz din Qiatotocoatl urmăreşte cu sufletul la gură tevatura şi bate din palme în timp 
ce presiunea câmpurilor magnetice pregăteşte orgasmul universal. 

Dar scriitorii adevăraţi? 

Războinicii imaginarului? 

Acei luptători care construiesc atractorul straniu ce produce vârtejuri virtuale spre teroarea 
augustei oficiale din Bitombe, din Mastrokas, Azego Bazego şi Kokusai! 

Magicienii secretului iau seama la acest adevăr în lupta lor cu spionii veniţi de dincolo de 
orizontul vizibil şi ţin seama de mişcările formelor potrivit unor secrete instrucţiuni enciclopedice. 

Mişcările publice ale lui Obin Oba debutează pe tabla de şah oganesă într-o manieră care pare 
să confuzioneze analiştii şi mass-media. Încercăm să obţinem anumite determinări şi să producem 
evenimente în cascadă pentru a induce în eroare serviciile secrete inamice. 

Tocmai de aceea, departe de a da declaraţii ferme asupra viitorul său politic, Obin Oba se 
întâlneşte cu regina Noru din Omah şi cu înaltele feţe bisericeşti ale Oganei şi cu o serie de înalţi 
ofiţeri. 

Deschiderea pare inspirată, de vreme ce fostul rege vrea să conecteze imaginarul oganez la 
vremurile de dinaintea primelor războaie. 

Utopicele ne însoțesc şi ne umplu de elan sub presiunea câmpurilor magnetice. 

În inima utopicelor izolăm bolile aduse de dincolo de orizontul vizibil şi descoperim înţelesuri 
ale profunzimii. Îl descoperim pe Abu Kadâr. E manipulat de spionii veniţi de dincolo de orizontul 
vizibil. 

Speriat de moarte, Abu Kadâr intră cu surle şi tube în tiribomba vacii nebune, sindrom care 
bântuie Molina Mar, Mazalaa şi Mateea Mal. 

El s-a hotărât să mănânce vegetale promițând o adevărată cruciadă împotriva morcovilor, 
salatelor, castraveţilor, napilor, porumbului şi verzei. Gurmand fiind, legumele sunt deja în mare 
pericol. 

Rămas fără capital politic, Abu Kadâr şarjează folosind anecdotica pentru a-şi recupera 
imaginea pierdută. 

O campanie de imagine inspirată l-ar putea face praf dacă un consilier de imagine ar construi 
principala propoziţie afirmând că e o legumă politică. 

Client al propriei sale iluzii, Abu Kadâr se crede un vizionar şi un luptător al imaginarului. 

Integrarea pare singura alternativă pentru lumile mici se afirmă la seminarul despre redefinirea 
identităţii culturale din câmpul de imagine al orientalelor ţinut la Marsila Molé. 

În demersurile lor şi la masa negocierilor, oamenii politici păstrează în imaginarul lor o anumită 
feminitate a occidentalelor, aceasta fiind o trăsătură subtilă a politicii masculine. Spionii de dincolo 
de orizontul vizibil sunt adeseori bulversaţi de mişcările din culisele politicii şi se rătăcesc prin 
hăţişul structurilor noastre narative pierzând controlul cu centralele lor de informaţii. 

Orientalele, ca şi concept al imaginarului politic, păstrează aceeaşi referinţă feminină. Chipul 
lor ocupă noua lume reticulară, ochiul modernităţii încercând să se obişnuiască încet, încet cu o 
vizibilă fractalizare. 

Fractalizarea e o nouă politică susţinută de iniţiaţi. Chipul occidentalelor, în transcripție, este 
un joc de fragmente care îşi caută principiile de funcţionare. 

Adevărul e acoperit de propriile noastre convingeri. 

În aparenta noastră mişcare prin universul plin de universuri, reinterpretând structurile 
narative, descoperim adevărul ascuns de certitudinile omogenităţii informaţionale care suntem. 

Spionii de dincolo de orizontul nostru vizibil încearcă să găsească o breşă de profunzime 
producând limite. Ei fragmentează lumile noastre ridicând ziduri pe care noi le virtualizăm 
aruncând mantia noastră înstelată peste ele. 

Spionăm. 

Bobolina pune ochii pe imberbul cenaclist. Generalul Monteores bănuieşte că guvernanta 
naţională se va folosi de geniul său militar pentru a pune mâna pe diamantele de lumină veche de 
la Qiatotocoatl. 

Pitoşkin nici nu bănuieşte că colonelul Sharun îi va da o misiune specială care îl va arunca în 
braţele morţii. Ocultele au pus şi ele ochii pe imberbul cenaclist. 

Superbul cabotin e gata, gata să se iniţieze. E gata, gata să participe la conspirația pusă la cale 
de diavol împotriva poporului confuz. 

Spionăm. 

Suntem vigilenţi. Serviciile secrete inamice încearcă să ne viruseze enciclopedia. Serviciile 
secrete inamice îl curtează pe imberbul cenaclist. lar el? 

Promite maselor largi populare nemurirea prin text. 

Dar ce e textul? leşirea din anonimat? Numirea fiinţei, starea civilă în forma ei cea mai pură? 

Imberbul e gata virusat. Un diamant de lumină veche o să-i parvină prin poştă, vine la ţanc 
diamantul să arunce-n aer o duminică leşioasă şi fără inspiraţie, fără de speranţă, fără femei şi fără 
şampanie cumpărată din Galahra. 

Nemurirea! 

Sunt puţini cei aleşi. Genialii. Ei secretă enciclopediile altor lumi, scriu în gazetele populare şi 
toată lumea leşină de emoție. Genialii au ştiinţa textului, a întregului text. Sunt egoişti. Dezvăluie 
fragmente. Adună cioburi cu sârg. Construiesc opere nemuritoare din bucăţi de texte aruncate la 
gunoi de o lume-ntreagă. 

Întregul adevăr cu lingurita. 

Se vânzolesc la sindrofii. Lumea îi trage de limbă, când o să ne rupem gâtul, când se sfârşeşte 
universul plin de universuri, când cade asteroidul, dacă presiunea câmpurilor magnetice e bună în 
contra ridurilor. 

Serviciile secrete inamice stau cu ochii pe geniali, le sorb cuvintele, le fură notițele, pun în gura 
lor toate apocalipsele posibile. Ca şi imberbul cenaclist, se împotrivesc reinventării lumilor. Nu 
iubesc complexitatea, o gogoriţă, acolo. Ei sapă cu unghiile în inima absolutului. Mintea e minte. 
Corpul e corp. Ideea e idee iar trupul e trup. Asta e evidenţa. Nu e loc de metaforă. 

Guvernanta naţională strâmbă din nas. Ce să facă ea cu teoriile, cu simpozioanele, cu 
romanele? 

Taie lumina imberbului. Ridică impozitul genialului, austeritatea bugetară îşi spune cuvântul. 
Apoi, plină de mărinimie, guvernanta naţională bate medalii şi tipăreşte diplome. Scorneşte nişte 
titluri. Sau, dimpotrivă, pune rebelii la popreală. În fel şi chip. Îi bate la tălpi. Le smulge limba. 

Bobolina le vine de hac. Sau gloria. După caz. 

Serviciile secrete inamice pândesc guvernanta naţională. 

Pun la cale tot felul de tertipuri. Îi îndeamnă pe rebeli la felurite acte. Genialii din Quzo o şterg 
în Beauburg. Înjură guvernanta naţională de acolo plini de patimă. 

Imberbul cenaclist din Guaribo o şterge în Nulome şi toarnă cerneală şi venin în inima 
guvernantei naţionale. 

Noi stăm cu ochii pe structurile narative virusate de serviciile secrete inamice încercând să 
prindem de veste unde şi când vom cădea în penumbră. 

Suntem pretutindeni în inima enciclopediei noastre. Acţiunile de dezinformare puse la cale de 
serviciile secrete inamice ne ajută să descoperim proprietăţile uluitoare ale orizontalităţii şi să 
intuim strategicile câmpurilor magnetice. 

Literatura ne poartă sâmbetele în schimb. Ne încondeiază mişeleşte. Ne aruncă în braţele unor 
structuri narative perverse. 

Suntem spionii geniali sau, dimpotrivă, malagambişti sadea. Ne joacă pe degete literatura. Ea ar 
fi, chipurile, enciclopedia. Ba mai mult, în pântecele ei dospeşte, miraculos, totalitatea. 

Spionăm! 

Luăm forme diferite, întâmplătoare hoinărind prin structurile narative ale enciclopediei noastre. 
Răsfoim bibliografia parcă fără un scop anume. 

Pregătim noi comportamente fără a fi atractori stranii pentru atitudini şi evenimente bizare. 
Pregătim noi conexiuni virtuale dar fără a fi inteligenţe artificiale. 

Admitem că am fi stări ale conştiinţei libere nefiind producătoare de comportamente şi nefiind 
în funcţiune. 

Serviciile secrete inamice nu par a fi interesate de asemenea propoziţii. 

Mesajele pe care le schimbă între ele, experimentând gramatici primitive şi comportamente 
subversive pline de stângăcie, vorbesc despre interesul lor pentru fluidele enciclopediei noastre. 

Într-un război informaţional de speța întâi am fi şi noi interesaţi de fluide. Dar aparenta 
noastră stare conflictuală interioară anunţă un război dificil şi de uzură care ar putea culmina cu o 
surpriză de proporții. 

Tocmai de aceea încercarea serviciilor secrete inamice de a-şi descoperi forme adecvate 
fluidelor noastre ni se pare plină de inocenţă. 

Am secretizat procesele şi fenomenele pneumatice şi hidraulice. Am ocultat ştiinţa despre 
turbulente folosind secretele ei pentru a pune la cale schimbări de ritm. 

Am secretizat aparent vecinătăţile universului plin de universuri dar am lăsat deschise fante 
pentru a împrospăta imaginarul şi pentru a ispiti serviciile secrete inamice, pentru a le prinde ca 
într-un cleşte. 

Viruşii lor pătrund prin fante căzând după o vreme în ghearele extractoarelor noastre de 
informaţii. 

De cele mai multe ori radiem din structurile narative personajele fabuloase infestate. Viruşii 
sunt particule virtuale a căror pereche gravitează fantomatic în proximitatea noastră virtuală. 

Uneori, sub presiunea câmpurilor magnetice, particulele-pereche pot scăpa de sub influenţa 
enciclopediei producând o undă de şoc devastatoare. 

Turbulenţele ne ajută să reinventăm lumile. Schimbăm structurile narative metamorfozându-le 
în structuri descriptive. Producem aglomerări. Folosim inversul informaţional. Schimbăm codurile în 
cascadă adăugând noi instrucţiuni şi încurcăm scenariile cu bună ştiinţă. 

Noi am inspirat marşul femeilor de serviciu din Cardena. Noi am pus la cale conspirația 
antreprenorilor de pompe funebre din Adamville. Noi am aprins revolta gunoierilor din Takla 
Makan. 

Războiul conductei din Molina Mar, lovitura de stat din Gozeh, crahul financiar din Beauburg, 
furtul diamantelor de lumină veche de la trezoreria din Bulbona, criza marelui scut din Quzo, 

falimentul băncilor din Cardena, asasinatele din Kalombra, orgasmul din Mandhala, sabotajele din 
Burbansk, apariţiile îngerilor în Pântraşiva, extazul mulțimilor din Kamol Pator, măcelul din 
Guaribo, dimineaţa generalilor din Puerto Pico, exodul din Morena, războaiele mecanice din Doga 
Noga, dispariţiile misterioase de la Popocatepetlân, frământările eremiţilor reformaţi din Galeea, 
ivirea cometei în Omah, luptele de stradă din Gugumbe, grevele din Gublin, insurecția din Alundao, 
asaltul de la Pitonga Batonga, migrațiile de seară din Pasola, revelaţiile din Upândăva, luminile din 
Kyo Sao, dansul norilor din Togai, carnavalul broaştelor din Jaw Ab Jawal, furtunile electrice din 
Vale Note au fost, toate, instrumentate de noi. 

Să fie plăcerea experimentului la mijloc? Să fie bucuria perversă a umplerii formelor în mişcarea 
noastră aparentă? Sau sunt tehnicile subtile de manipulare a serviciilor secrete inamice? 

Admitem că sunt încercări periculoase. Turbulenţele scăpate de sub control produc bifurcaţii 
fatale. Încercăm însă să intuim strategicele câmpurilor magnetice. 

Bănuim că presiunea lor orizontalizează universul plin de universuri pentru a-i mări suprafaţa 
şi pentru a-l pregăti pentru o nouă sarcină informaţională. 

Ideea aceasta e atât de nebunească încât producem nenumărate turbulenţe în structurile 
noastre narative căutând o ascunzătoare unde s-o dosim şi să uităm de ea. 

Dar stăpânim turbulentele? 

lar omogenitatea noastră informaţională nu e un construct fals? Nu s-a produs cumva o rupere 
de echilibru şi structurile narative au scăpat de sub control? E atât de uşor atunci când încerci să 
induci în eroare serviciile secrete inamice vrând să le faci să creadă că eşti în măsură să decodezi 
întreaga informaţie conținută în turbulente şi în evenimente mici! 

Enciclopedia noastră s-a dedublat şi imaginarul ei s-a transformat într-un atractor straniu care 
ne va destructura? 

Şi atunci în ce poziţie ne aflăm? Cum suntem dispuşi în plan în raport cu serviciile secrete 
inamice? Suntem nordul sau sudul, estul sau vestul sau serviciile secrete sunt fie partea dreaptă, fie 
partea stângă? 

Dar este importantă pentru ele poziţionarea? De ce nu par interesate să-şi schimbe 
coordonatele? S-ar putea multiplica iar multiplicanţii le-ar putea înlocui cu succes în lupta cu 
omogenitatea noastră informaţională! 

De ce nu încearcă să extragă bibliografia? De ce nu sunt interesate de texte? 

Doar trăim într-o lume de texte! 

Universul plin de universuri e text. Enciclopedia e text. Forma în mişcare e text. Pitoşkin e text. 
Revolta gunoierilor din Guaribo e text. Maiorul Farigot în faţa plutonului de execuţie din Gutombe e 
text. 

Bobolina şi ea! 

Textele se insinuează în omogenitatea noastră informaţională producând bifurcaţii. Ne cheamă 
într-o zonă a perversităţii. Ne înşeală. Manipulatorul care este manipulat e principiul director al 
textelor. 

Admitem că au o esenţă feminină. Că se rotesc apetisant în jurul lectorului punând la cale 
orgasmul universal. 

Savanţii desueţi din Takla Makan nu vor să anime textele. Înşiruire de puncte, spun ei. Imberbii 
cenaclişti din Molina Mar, din Nulome şi Qiatotocoatl curtează textul, îi aduc jertfe. ÎI siluiesc apoi, 
mişeleşte. 

Citirea textelor premerge reflectării şi interpretării pregătind, subtil, reflexia. E ca şi cum ai 
pregăti simultaneitatea pentru a o adăuga enciclopediei încercând să obţii un efect de oglindă. 

Construim. 

Personajele noastre fabuloase tind să se organizeze într-un continuu construindu-şi referinţe 
imaginare. 

Sentimentul religios capătă forme în cascadă oferind, în mod subtil, o raportare fie liniştitoare 
fie contestatară. 

Poate că aici să descoperim dorinţa irepresibilă de a construi perfecțiunea pe care o întâlnim la 
bobolinele, hemolii, pitoşkinii, elvinele şi la alte asemenea structuri exemplare? 

Încercarea lor de a distruge ordinea pe care mai apoi încearcă prin insurgență să o 
restabilească să fie un mod categoric de a accepta dictatura textului? 

Căci toate aceste lumi sunt ale textului, desfăşurându-se potrivit instrucţiunilor cuprinse în 
enciclopedie. Literatura din Takla Makan, din Beauburg, din Adamville se grăbeşte să aresteze 
enciclopedia substituindu-se noilor structuri narative şi luptând împotriva noastră. 

Literatura se organizează prin texte şi încearcă să dea lovituri mortale academiilor, mulțimilor, 
partidelor politice şi bunului simţ. 

Ai spune că e în căutarea orgasmului universal ea bântuind câmpurile de bătălie, cancelariile, 
nodurile informaţionale din reţeaua virtuală, scena teatrului, terasa fanfarei militare, tribunele 
terenurilor de joc din Takla Makan, fabricile de oglinzi din Quzo, pieţele de păsări şi fructe de mare 
din Bulbona şi Puerto Pico, băncile şi bursele din Adamville şi Molina Mar şi aşa mai departe. 

Literatura stăpâneşte arta disimulării putând lua înfăţişări diverse de la romanul cavaleresc şi 
de spionaj la actele civile şi tratatele militare. Nu-i sunt străine reţetele culinare, documentele 
notariale, rapoartele poliţiei, referatele universitare, buletinele meteo şi indicaţiile astrologilor. 

Din acest punct de vedere, ne putem întreba dacă textele sunt libere în lumile noastre. Dacă 
sunt accesibile interpretării. Literatura stă la pândă spionând personajele fabuloase. Ea le împinge 
către perfecţiune, ea le joacă feste, ea se hrăneşte cu eroi, cu scandaluri şi revoluţii. Metabolismul 
ei nu are de-a face cu exerciţiul enciclopediei. 

Enciclopedia tinde către totalitate pe când literatura se declară, plină de trufie, a fi însăşi 
totalitatea. 

Dar totalitatea nu e nici pe departe suma tuturor textelor. 

Textele sunt produse şi puse în circulaţie. Lectura lor ar putea fi starea de insurgență? Sau 
lectura e doar un pas timid către deliciul interpretării? 

Pitoşkin citindu-i pe savanții desueţi sau generalul Monteores oferind protecţie imberbului 
cenaclist din Popocatepetlân, sunt oare în puterea literaturii sau reprezintă mici turbulenţe 
rotitoare în inventarul nostru enciclopedic? 

E pe moarte literatura? Sau malagambiştii literari din Omah stârnesc furtuni într-un pahar cu 
apă vrând să se afle-n treabă? 

Răsfoind structurile narative şi descriptive ale enciclopediei descoperim că strigătele lor se 
estompează în oceanul de texte care spală imaginarul. 

Cine să fie misteriosul necunoscut care produce furtunile şi acalmia oceanului? Cine e atât de 
pervers încât îi trimite pe malagambiştii literari să se deghizeze în regi şi împărați, în generali, în 
revoluționari şi dizidenţi, în femei de serviciu şi funcţionari publici, în instrumentişti şi în preoţi şi 
pelerini? 

E un personaj fabulos al enciclopediei sau o stare de conştienţă a ei? E o formă iluzorie iniţiată 
în ştiinţa fluidelor sau ştiinţa însăşi? 

Să fie un magician? O construcţie simbolică a entropiei? 

Potrivit cercetărilor noastre el e acolo unde nu este, el construieşte ceea ce pare de neconstruit, 
un invers al citadelei. 

Magicianul nu este numit şi nici nu cade în greşeala de a se numi. E însăşi iniţierea în texte iar 
iniţierea nu are nimic de-a face cu serviciul mărunt de lectură. 

Să fie orgasmul universal? 

Împotriva lui luptă savanții desueţi din Bulbona şi imberbul cenaclist din Puerto Pico, din 
Guaribo, din Galahra şi Walla? 

Să le fie teamă de reinterpretarea imperfecţiunii?! 

Literatura ne numeşte magicienii secretului şi ne bârfeşte peste tot. 

l-a şoptit împăratului Ogawa că suntem perverşi şi utopici. l-a scris o anonimă colonelului 
Sharun din Ehren acuzându-ne că am fi adus Mandhala de dincolo de orizontul vizibil. l-a asmuţit 
pe gunoierii din Guaribo împotriva noastră zicându-le, prin manifeste şi ştiri bombastice, că am fi 
obţinut în alambicele noastre un fluid de bacterii care face să dispară gunoiul instantaneu. 

l-a pus pe jeratic pe savanții desueţi din Bulbona cum că am vrea să contestăm titlurile şi 
lucrările lor despre imposibilitatea reinventării lumilor şi a existenţei altor construcţii decât cele 
materiale sau imateriale. 

Savanţii desueţi din Bulbona, din Takla Makan, din Guaribo şi Bitombe erau oare vânduți 
spionilor veniţi de dincolo de orizontul vizibil? 

Să-i fi ghicit?! 

Ha, ha, ha! 

Dar noi ce mincinoşi mai suntem! 

Cum mai spunem noi câte o gogoriţă acolo. Reorganizând structurile noastre narative îi 
transformăm pe generalul Başkaev, pe Bobolina, pe colonelul Sharun şi pe mulţi alţii. Îi aruncăm în 
braţele diavolului. Diavolul trecu prin corpurile lor însemnând urmele spionilor veniţi de dincolo de 
orizontul vizibil. 

leşea soarele. 

Stăteam la soare în Takla Makan şi îi dădeam instrucţiuni diavolului când literatura, printr-o 
notă informativă mincinoasă, i-a pus pe urmele noastre pe oamenii lui Obin Oba, pe locotenenţii 
împăratului Ogawa şi pe Bobolina. 

Tocmai ne pregăteam să spionăm structurile narative ale enciclopediei noastre vrând să 
înţelegem interesul constant al serviciilor secrete inamice pentru fluide. 

Potrivit unor informaţii, apa ar fi dispusă să negocieze cu serviciile secrete inamice lucru care a 
bulversat omogenitatea noastră. 

Desfăşurând ciclurile acvatice pe mai multe mii de ani nu descoperim o bifurcaţie în care a fost, 
este sau va fi o fiinţă vie. Dar nici nu este o construcţie simbolică virusată. 

Atenţia noastră se îndreaptă spre pricoliciul de la Arsenalul din Galeea. A venit împreună cu 
echipa lui în Takla Makan. O mulţime de admiratori se înghesuie să-şi vadă idolul. Pricoliciul îşi 
face de lucru în apropierea rezervoarelor de apă construite de Elal Belal, consirtoriul de Makeba, 
pentru lupta împotriva deşertului Al Jawab Baja, atotcuprinzătorul şi neiertătorul. 

Stăm la soare în Takla Makan gândindu-ne dacă n-ar trebui să protejăm toate fluidele 
enciclopediei cu o buclă informaţională. Literatura se tot ţine după noi şi umple jurnalele cu 
caricaturi, seriale ieftine şi benzi desenate. 

Construim sub semnul unui secret originar folosindu-ne de construcţiile literaturii, de 
perversele ei structuri narative şi descriptive. 

Enciclopedia are nevoie de ea. E secreția ei. Ar părea că ne guvernează prin texte, prin secrete, 
fluide şi secreţii. Literatura e câinele ei de pază. 

Cel mai teribil serviciu de contrainformaţii! 

Omogenitatea noastră, în mişcarea ei aparentă, stă între secretul originar şi secretul ultim fără 
îndoială. 

Dacă enciclopedia şi personajele ei fabuloase sunt înscrise sau circumscrise acestui iluzoriu 
continuum dintre originar şi ultima parte, ar fi fundamentale unui miracol pe care încercăm să-l 
interpretăm. 

Secretul e între forme. Taina între formă şi totalitate. Misterul e al totalităţii. 

Dar miracolul? 

A fi înscris e semnul călătoriei, al expediției şi misionarismului. A fi circumscris e calea către 
introspecţie, introvertire şi reflecţie. 

Dar totalitatea? 

Dar universul plin de universuri? 

Dacă universul plin de universuri e text, în cele din urmă, ar trebui să-l cunoaştem, să-l 
interpretăm. Noi însă l-am secretizat păstrând anumite lumi mici pentru plăcerea experimentului şi 
pentru a putea organiza frontul pe care luptăm împotriva serviciilor secrete inamice. 

Pornind în călătorie, ar trebui să admitem că universul plin de universuri se desfăşoară 
pregătind misterul naşterii totalităţii prin secret şi taină. 

Dar miracolul? 

Numindu-ne magicieni ai secretului şi luându-ne în derâdere, literatura ne dă de ştire despre 
profunzimile enciclopediei. 

Ai spune că aşa ne ceartă enciclopedia. 

Noi, magicienii secretului, stări fabulatorii, păzim secretul înfăşurării şi desfăşurării structurilor 
narative şi descriptive care compun universul plin de universuri în întregul său, el nefiind însă 
totalitatea. 

Incantaţiile, numerele, mantia, virtualul şi darul ubicuităţii sunt accesoriile noastre, sunt 
uneltele noastre, sunt semnele noastre de taină. 

Construim ceea ce pare de neconstruit. 

Spionăm. 

Suntem acolo unde nu suntem. 

Tocmai de aici mesajele contradictorii ale serviciilor secrete inamice. Suntem un obiect fractal 
în mişcare aparentă iar secretul e dimensiunea noastră fractală. 

Învăluindu-l cu mantia noastră înstelată. 

Oceanul de texte e mantia. Structurile narative sunt învăluite iar structurile descriptive sunt 
misiunile noastre de acoperire. 

Un secret ascunde alt secret aşa cum un război ascunde alt război şi aşa cum cel care 
manipulează este la rândul lui manipulat. 

Aici e febrilitatea dezvăluirii. Aici e capcana întinsă cu abilitate şi perfidie serviciilor secrete 
străine. 

Aici se întinde oceanul de incertitudine. 

Orizontalizându-ne sub presiunea câmpurilor magnetice, navigăm aparent către secretul ultim. 
În nesfârşitele lor războaie, spionii se înfulecă unii pe alţii oferindu-şi secrete imaginare. 

Aici sunt vârtejurile virtuale, bifurcaţiile şi bănuiţii atractori. Dezvăluirile nu fac decât să 
ascundă. Tocmai de aceea, vorbind despre perversităţile literaturii, ascundem teribilul adevăr al 
tuturor lumilor. 

Stăteam la soare în Qiatotocoatl. 

Spionii prinţului Kubla Kan, virusaţi de serviciile secrete inamice, se cuibăriseră într-un albatros 
imperial şi ne urmăreau cu atenţie din văzduh. 

Bobolina ne-a spălat picioarele. Ne-a dăruit scoici aurii şi ne-a şoptit câte ceva despre 
Mandhala. 

Era după mareea trandafirilor din Beauburg şi după revolta gunoierilor reformaţi din Bulbona. 

Am întrebat-o pe Bobolina o mulţime de lucruri despre malagambiştii literari din Takla Makan 
şi despre imberbul cenaclist din Nulome. 

Am admirat cei trei sâni imenşi pe care Bobolina îi dezvăluia cu dărnicie. Era o primă încercare 
de a schimba una din instrucţiunile enciclopediei. Trei sâni? 

Literatura ar fi murit de necaz. 

Imaginarul Bobolinei a produs o propoziţie fantastică iar noi ne-am abținut cu greu să nu ne 
dăm de gol. Bobolina ne-a spus că Mandhala, sub presiunea câmpurilor magnetice, adusese 
prezentul, trecutul şi viitorul în acelaşi plan. 

Să fi fost o încercare subtilă a serviciilor secrete inamice de a virusa enciclopedia mărind 
suprafaţa informaţională a structurilor ei narative? 

Begonul de Bagoda a pornit în urmărirea ei, împăratul Ogawa ţine morţiş să pună mâna pe ea, 
generalul Monteores vrea să facă pace cu generalul Başkaev din pricina Mandhalei, imberbul 
cenaclist din Guaribo e gata să scrie un poem dedicat femeilor din Mandhala, Obin Oba vrea să 
arunce în aer Adamville pentru ca Mandhala să nu fie atrasă de câmpul lui gravitațional, pricoliciul 
de la arsenalul din Takla Makan se laudă că ştie el ce ştie despre Mandhala, ne-a şoptit Bobolina 
pocnind straşnic cu umbreluţa ei un agent trimis de colonelul Sharun pe urmele ei. 

Simultaneitatea trebuie să fie esenţa Mandhalei, ne-a mai spus Bobolina tulburându-ne. Timpul 
e o gogoriţă pentru domnişoarele de pension din Galeea, pentru malagambiştii literari din Molina 
Mar şi pentru guvernanta naţională din Cretona, din Guaribo şi din Catombo. 

Begonul de Bagoda o ştia foarte bine. El construise oraşe-plutitoare din vârtejuri virtuale 
capturate prin incantaţii de aiagobalul său. A atacat Gonfleda, Bulbona şi Cretona. Ar fi fost în stare 
să-l facă harcea-parcea pe generalul Başkaev, să-l răpească pe Farigot, să facă zile fripte 
împăratului Ogawa şi să arunce în aer marele scut de la Takla Makan numai ca să se afle-n treabă. 

Gonfleda avea străzi gonflabile şi trei sori electrici, Bulbona dormea alene sub oceanul Alal iar 
Cretona îşi ascundea grădinile de cretă sub nisipuri cântătoare şi oglinzi aduse din Quzo de Elal 
Belal. 

lar Bobolina? 

Una mare şi grasă. Femeia-elefant din Ehren. Greu de dus cu zăhărelul. Se vânturase prin toate 
structurile narative care se desfăşurau aparent sub presiunea câmpurilor magnetice şi luptase în 
toate războaiele informaţionale de la începutul mileniului. Avea relaţii strânse cu sticlarii din Quzo. 
Făcea afaceri cu eremiţii reformaţi din Halombra. Îl avea la mână pe guvernatorul din Togai. 

Era vestită în Kamol Pator pentru intuiţia ei, era hotărâtă şi vicleană şi minţea de îngheţau 
apele. Avea o reţea întreagă de informatori în Puerto Pico, Doga Noga, Burbansk şi Molina Mar. Ştia 
pe de rost numele tuturor agenţilor care lucrau pentru Obin Oba, împăratul Ogawa şi colonelul 
Sharun. Uneori se distra pe socoteala lor luându-le înfăţişarea şi infiltrându-se în reţelele lor. 

Ne-a mai spus nişte lucruri deocheate despre colonelul Sharun, despre Petra Petronius din 
Gambela şi despre Elal Belal din Takla Makan. A strivit cu umbreluţa un gândac hoha noha care 
înregistra discuţia noastră pentru urechile împăratului Ogawa, ne-a dat un pupic în fugă, şi-a 
deschis aripile şi a zburat dincolo de nori spre Togai să pună la cale o ambuscadă pentru diavolul 
care tocmai se pregătea să dea o lovitură de proporţie în circul părăsit din Adamville. 

Reinterpretând structurile noastre narative şi experimentând noi instrucţiuni luând-o ca obiect 
de cercetare pe Bobolina, punem la cale insurecţii, revolte şi stări de extaz în pieţele din Candorra, 
Puerto Pico şi Popocatepetlân. 

Virusat de serviciile secrete inamice, begonul de Bagoda a finanţat revoltele gunoierilor din 
Guaribo şi a trimis arme şi muniții boxerilor din Takla Makan ca să poată răsturna regimul 
dictatorial impus de Gozbanian Guzbaian. 

Gunoierii din Guaribo cer o mărire de salariu şi salopete noi pentru că resturile orgiilor din 
Mandhala ar sufoca periferiile făcându-i să muncească din greu, pe nimic. 

Dar nu mizeria e diferenţa? Secreţia secreţiilor? Nu e tocmai ea diferenţa dintre caracter şi lipsa 
de caracter, între ordine şi dezordine? 

Între orânduială şi neorânduială, între imaginar şi enciclopedie, între trup şi idee, între real şi 
virtual, între tot şi totalitate? 

Gunoiul e semnul viului. E urma vieţii lăsată pe pielea universului plin de universuri, în inima 
vârtejurilor virtuale. 

Fără gunoi, viaţa lipseşte. E o părere. Un vârtej virtual capturat de oceanul Alal cu ajutorul unor 
furtuni electrice. E un vis. 

Gunoiul explicitează fervoarea fiinţei, delăsarea, preaplinul aspiraţiei, grija, lenea şi nepăsarea. 
Dă semn despre teribilul adevăr al tuturor lumilor. 

Fiinţe sublunare sunt gunoierii. Nu au altar ca cei din Gozeh. Nu au sărbători naţionale ca 
făpturile din Guabano Lao. Nu au loc la tribună lângă augusta oficială aşa cum se întâmplă în 
Metongo Bambo. Nu sunt chemaţi la masă aşa cum sunt chemaţi meterii din Trina Ta. 

Toţi funcţionează însă după reguli şi canoane subtile fie ei pneumatici, electrici sau organici. 

Ca să dejucăm planurile serviciilor secrete inamice, schimbăm instrucţiunile enciclopediei 
inventând structuri narative noi şi vânzolindu-le pe cele vechi. 

Enciclopedia se revoltă împotriva noastră. Literatura, înger căzut, diavol al textelor, ne 
urmăreşte pas cu pas. Lumile se zvârcolesc sub presiunea câmpurilor magnetice şi noi trebuie să 
luptăm împotriva tuturor pentru a ne îndeplini misiunea. 

O adevărată armată a salvării generale, gunoierii! 

Armată fără generali. 


| : ii 
| Pagina anterioară 


Pagina următoare 


CÂMPURI MAGNETICE 
Ovidiu Bufnilă 


Editura LiterNet 
2002 


Buni informatori, gunoierii. Exemplari. Cotrobăiesc printre resturile secretelor. 

Ştiu pe de rost tot tipicul lumesc, nu se-ncurcă. Uneori, dintre ei, sub presiunea câmpurilor 
magnetice se iveşte câte un caporal sau câte un plutonier sau câte un mecanic sadea porniţi să 
guverneze mulțimile împotriva voinţei lor. 

O fac prin linguşeală obraznică şi măcel. 

Metabolismul mulțimilor digeră anomalia prin suferinţă şi calvar. 

Mizeria? Secreţia metabolismului pornit să îndrepte cutele istoriei, să alinieze bifurcaţiile la 
continuu. 

Ai zice că mizeria lămureşte sensul. 

lar noi avem nevoie de sens căci ordine absolută nu se poate face aşa cum curăţenie absolută 
nu se poate face, fiind un nonsens. 

Dezordinea nu e lipsirea de ordine, iar mizeria nu e lipsirea de disciplină. 

Lipsirea de gunoi ar slei formele şi structurile narative. Ar adormi spiritul critic. Ar umple de 
plictis întreaga noastră omogenitate informaţională. 

Sfâşiind liniştea nopţii cu zgomot de tomberoane turtite şi lopeţi, gunoierii ocupă structurile 
narative dând lovituri mortale regimului imaginar şi trezind spiritul cu înjurături şi cântecele 
porcoase. Ai zice că, la adăpostul întunericului, gunoierii pun la cale o conspirație împotriva 
mizeriei, că se grăbesc să şteargă diferenţa. 

Dar nu e nici o grabă în mişcările lor. Fumează alene, se îmbrâncesc, îşi pun piedică, alungă 
fantasmele urinând îndelung printre tomberoane. 

Au gândurile lor tragice. Au bucuriile lor. Au planurile lor ascunse. Luptă şi ei împotriva 
nimicului aşa cum femeile de serviciu din Takla Makan luptă cu îndârjire împotriva prafului cosmic 
aşternut peste documentele ascunse, prin birouri, pe coridoare. 

Le-am construit cu migală. Sunt fie pneumatice, fie electrice, fie organice. 

Femeile de serviciu din Molina Mar au câte trei sâni fiecare şi luptă pline de îndârjire împotriva 
prafului cosmic stârnit de vârtejurile virtuale sub presiunea câmpurilor magnetice. 

Praful se aşterne pe documentele secrete uitate la vedere de o mulţime de nătăfleţi. Serviciile 
secrete inamice virusează femeile noastre de serviciu servindu-se de ele ca de nişte camere de luat 
vederi. Noi bruiem comunicațiile şi ecranăm imaginarul femeilor de serviciu schimbându-le 
structurile narative tot timpul. 

Construcţiile noastre simbolice mătură şi trebăluiesc prin Qiatotocoatl muncite de gândul tragic 
al inutilităţii lor în politică şi treburi oficiale. 

Sunt tăcute ca pietrele cerului din Guaribo sau, dimpotrivă, certăreţe şi arţăgoase. Culeg 
secrete aşa cum ar culege ciorchini de struguri la San Gastoban, sub soarele fierbinte şi portocaliu. 
Adună şiruri nesfârşite de coduri aşa cum ar culege portocale în Kodaon, la sfârşitul lui iulie. 

Ştiu pe de rost tot ce se vorbeşte pe la sindrofii şi te pot pune la curent cu ultimele acţiuni de 
dezinformare puse la cale de oamenii lui Obin Oba sau de locotenenţii împăratului Ogawa. 

Nu sunt femei de serviciul! 

Sunt balerine din Bankusai. Sunt asistente medicale din Bulbona. Sunt jurnaliste şi croitorese 
din Molina Mar şi din Cardena. Sunt contabile şi coafeze din Adamville, din Walla, din Gatoba şi 
Ogana. 

S-au oferit voluntare. Răspund chemărilor noastre. Îşi iau rolul în serios şi ne ajută să lichidăm 
reţelele serviciilor secrete inamice în doi timpi şi trei mişcări. 

Cinste lor! 

Cinste domnişoarei Margareta din micul Beauburg, cinste Elvinei din Guaribo, cinste Takomei 
Takoma din Ehren. Cinste Vanelei Vinola din Bankusai. 

Să n-o uităm pe Melisa Hari! 

Depozitează secrete aşa cum groparii din Qiatotocoatl înfăptuiesc ultimul act ascunzând boala, 
falimentul şi deziluzia sub un covor de flori plăcut mirositor. 

Groparii din Kauna Kuna6, gata, gata să înşface aurul sau hainele răposatului, au ştiinţa 
secretului şi a ascunzişului. 

Au mutre de chefilii. Sunt rufoşi. Au găleți cu bijuterii scufundate în catacombe. Visează să 
răstoarne puterea. Ar descăpăţâna regii şi împărații. l-ar pune la popreală pe politicieni. 

Până şi pe imberbul cenaclist din Tomei Taiom au pus ochii, i-ar face felul. 

Îi aşteaptă pe toţi la porţile cimitirului din Sumba Subaraio. Se iţesc pe după monumentele 
funerare. Îşi hârşie hârleţele, îşi scuipă-n palme. Pufăie ca nişte locomotive. N-au habar de 
realitatea virtuală care băzâie prin nodurile informaţionale. 

Ei întorc pământul de pe-o parte pe alta. Asudă şi suduie. 

Vine ea şi vremea lor. Se bulucesc ei în contra guvernului. Praf îl fac pe primul ministru, numai 
să vezi! 

Servicii secrete inamice? Nu ţine, domnule! Cine să se infiltreze în lumea lor sublunară? Cine să 
fie atât de nebun să se-arunce de bună voie în ghearele lor? 

Groparii au şi ei ocultele lor. Au un staroste pe care îl ascultă plini de respect. 

Au şi-un casier. Casierul are muncă grea. Strânge tot felul de taxe interne. Cu bani se pun la 
cale conspiraţiile, revoluțiile şi căpătuiala. 

Se vor strânge cu toţii într-o bună zi şi vor porni în cea mai vestită cruciadă din lume. Or să 
atace Tulule ca să ia în stăpânire minele de diamante de lumină veche. 

Să mănânce diamantele alea, să devină nemuritori! 

Vidanjorii din To Terei s-au lăudat că vor preschimba gunoiul în diamante de lumină veche! 

Au încheiat un armistițiu cu lumea, au încheiat un contract cu municipalitatea. 

Îşi pun măştile ca de carnaval şi se scufundă prin canale şi conducte. Ucid pe tăcute tot felul de 
forme de viaţă bizare. 

În căldura pestilenţială se nasc animale ciudate care caută să iasă la lumina lunii. Luna le naşte. 
Din bandaje menstruale şi din secrețiile oraşelor viermuitoare. 

Vidanjorii le hăcuiesc. Le fac harcea-parcea, fără pic de milă. 

Alchimişti în felul lor. 


85/183 


Pagina anterioară 


Pagina următoare 


CÂMPURI MAGNETICE 
Ovidiu Bufnilă 


Editura LiterNet 
2002 


Combină tot felul de secreţii şi metale rare. Cară gunoiul în canale şi se chinuiesc să-l prefacă 
în aur. Şi ei visează să răstoarne ordinea, vor să iasă la lumina zilei. Să-şi piardă aurul la cazinou şi 
în tranzacţii dubioase. Vor să pătrundă în politică prin uşa din spate. Drept în lumina reflectoarelor. 

Asta vor vidanjorii! 

De asta iubesc ei gunoiul, sensul ultim. Sunt plini de tăieturi de pumnal şi de tatuaje. Au văzut 
sufletele morţilor plutind în aburul rău mirositor din canale. Au văzut un şobolan înfulecând strigoi 
şi un şarpe uriaş care înghiţise un vampir. 

l-au văzut pe locotenenţii împăratului Ogawa ducându-l în adâncuri pe Agomanian 
Agomanianos. l-au văzut pe oamenii lui Obin Oba punând bombe sub academiile din Farina Mofin, 
Kala Kumani şi Kimbala. l-au zărit pe electricii din Warola Wola cum se lăsau virusaţi de serviciile 
secrete inamice. l-au văzut pe totalitarii mohorâţi din Bunao îndeplinindu-şi ritualul sângeros, i-au 
urmărit pe armatorii din Puerto Pico jurând credinţă diavolului albastru şi pe vânătorii de balene 
călindu-şi harpoanele la focul pus de cambeloianul din Hulo Pidar. 

Vidanjorii sunt cu toţii oamenii noştri. O ţin din scurt pe augusta oficială. O mai pun pe jeratic 
pe guvernanta naţională. Ei scot din adâncuri câte un mare pericol pentru ca metabolismul maselor 
să funcţioneze din plin. 

Gunoiul e aliatul nostru. Resturile orgiilor din Mandhala sunt batalioanele noastre. Gropile de 
gunoi sunt gurile noastre de tun. 

Şi hingherii nu sunt de trebuinţă. Hingherii din Mastrokas nu se războiesc cu cotarlele adormite 
la soare după furtună ci sugrumă şi bulucesc imaginarul colectiv în ţarcuri de sârmă ghimpată. 
Inimile oamenilor le fugăresc hingherii din Tona Gal. 

În acelaşi fel lucrează şi gândacul de bucătărie în Togai, Evila Evao şi Nulome. Gândacul de 
bucătărie e înrudit cu hoha noha şi cu balenele albastre din îndepărtatul nord. Câteodată credem 
de cuviinţă să admitem că şi noi suntem rude cu gândacul de bucătărie şi cu balenele albastre din 
îndepărtatul nord. 

Gunoiul e secreția noastră, resturile structurilor narative pe care le devorăm neîncetat, 
reinterpretând. 

Fără gunoi parcă am fi lipsiţi de obiect şi de tendinţă. Gunoiul pune în lumină frumuseţea 
enciclopediei, îi dă sens. 

Mizeria e aliata democraţiei şi dictaturii deopotrivă. E întreţinută pe ascuns pentru puterea 
exemplului, pentru luare aminte. 

Gunoiul e semnul clar că, acolo, cineva, sub presiunea câmpurilor magnetice, răsuflă, 
îngurgitează, pune la cale şi conspiră, aceasta fiind natura sa. 

Orchestrat de structuri narative de forţă, animat de magnetism, gunoiul capătă forme stranii şi 
insurgente. El are un sens lăuntric. Are propria lui melodie în universul plin de universuri şi tocmai 
de aceea resturile bifurcaţiilor trebuie cercetate cu grijă pentru că printre ele am putea descoperi 
partiturile şi codurile după care funcţionează propriile noastre enciclopedii. 

Am putea fi noi înşine partitura? 

Omogenitatea noastră informaţională conţine coduri inaccesibile nouă care sunt date spre citire 
unor organizări superioare? 

Războaiele semantice sunt acele organizări? Câmpurile magnetice? Sau formele iluzorii descrise 
de mişcarea noastră aparentă prin praful stelar? 

Ar trebui să ne lăsăm manipulaţi. Să redeschidem chestiunea atractorului straniu sau a terţului. 
Am putea institui noi reguli de joc la masa negocierilor. 

Am putea construi structura virtuală a unui protector informaţional care ne supraveghează. Dar 
serviciile secrete inamice ar vedea, cu siguranţă, în acest act al nostru, o dovadă clară de 
slăbiciune. Să ne lăsăm în vârtejul haosului, să lăsăm soarta noastră la voia întâmplării sperând că 
vom deosebi în structurile narative profunde numărul câştigător? Sunt idei şi idei. 

Ar trebui să construim noi un tert. Un terţ de esenţă feminină. Dacă serviciile secrete inamice 
sunt o dublură a noastră sau o secreție, atunci trebuie să fi păstrat unele memorii. Esenţa feminină 
nu ar trebui să le fie străină în acest caz. 

E cazul să punem la cale şi alte tactici şi planuri. Le putem adăuga un volum imaginar, un 
invers informaţional imaginar, chiar o lume imaginară. Alegem să construim un terţ. lată-l! Pluteşte 
timid în fluidele universului plin de universuri. Prea timid. Am încurcat procedurile. 

Corpul nostru animat nu rezistă presiunii câmpurilor magnetice asemenea altor construcţii pe 
care am încercat să le folosim împotriva serviciilor secrete inamice. Ele se concentrează asupra 
apei. În locul lor am fi creat o falsă unitate informativă care ar fi trebuit să se ocupe de infiltrările în 
periferiile terţului. În mod clar nu au memorii similare nouă. Atunci ce sunt de fapt aceste apariţii 
pe care le considerăm servicii secrete inamice în lipsă de altceva? 

Să fie la mijloc o undă reflectată? 

Oglinzile din Quzo au mărit suprafaţa informaţională a enciclopediei într-o asemenea măsură 
încât ea a fost nevoită să-şi inventeze alte servicii secrete mai performante? lar noi suntem acum în 
pragul unui colaps pe toată linia frontului nemaifiindu-i de trebuinţă acestei perverse metastructuri 
pe care o numim enciclopedie? Şi atunci suntem sortiţi pieirii? 

Am putea lupta? 

Ne-am putea apăra? Ne-am putea prelungi moartea izolându-ne într-o buclă informaţională? 
Am putea să ne protejăm lăsându-ne purtaţi de un vârtej virtual în străfundurile universului plin de 
universuri? 

Să fie serviciile secrete inamice o construcţie ticăloasă a literaturii? 

Diavolul textelor să ne fi jucat un renghi? 

Să fie un efect de oglindă? 

Dar ştim de mii de ani că spaţiul nu e feliat şi nici timpul şi că simultaneitatea e doar o 
construcţie imaginară, liberă şi plină de perversitate! Să fie la mijloc un experiment reuşit de 
personajele noastre fabuloase? Au conspirat tot timpul împotriva noastră descoperindu-ne natura 
şi găsind antidotul? Sau poate că au reuşit să comunice cu enciclopedia! Au combinat în chip fericit 
interogaţia cu interogatoriul? 

Totalitariştii insinuanţi din Kaga Kumani să fi reuşit prin incantaţie şi abstinenţă să pună mâna 
pe forţele telurice? Să se fi împăcat cu totalnicii inspirați din Ehren şi apoi să se fi unit împotriva 
noastră prin reflecţie şi reflexie şi să ne fi dat o lovitură de proporţii? Să ne fi trădat Bobolina? 

Să nu fi funcţionat aparatele noastre pneumatice şi hidraulice? Să fi fost imposibil să schimbăm 
instrucţiunile enciclopediei astfel încât cei trei sâni ai Bobolinei să ne fi atras într-o cascadă de 
evenimente pe care să nu le putem controla? 

Diamantele de lumină veche să fi generat bifurcaţii şi clivaje şi fragmentări în substanţa intimă 
a enciclopediei noastre, şi ceea ce vedeam şi vedem să nu fie decât urmarea fatală a unor astfel de 
procese de nestăpânit? 

Traversăm momente tensionate. Verificăm reţelele, codurile şi procedurile, verificăm regimul 
imaginar al agenţilor care au defectat. 

Se naşte ideea unei automanipulări în adâncime. 

Zvonul despre bifurcația exemplară numită Mandhala a pornit chiar din interiorul secţiunilor 
noastre. Duşmanul exterior ar fi un ipotetic periferic născut din întâmplare. Vârtejuri virtuale nu 
înconjoară, fiind produse de un uriaş obiect cosmic. 

Să fie serviciile secrete inamice o construcţie proprie lui sau au apărut ca efect al aparentei lui 
mişcări prin universul plin de universuri? 

E timpul să reconsiderăm ideile noastre despre rolul enciclopediilor şi despre evoluţia lor către 
totalitate. Nu e evoluţie. E o devenire prin catastrofă iar furtunile electrice puse pe seama serviciilor 
secrete inamice nu sunt altceva decât uriaşele sclipiri ale materiei care se prăbuşeşte în vârtejurile 
virtuale. 

E un dans al norilor din Marsila Mole. E falimentul băncilor din Kamol Pator şi extazul 
mulțimilor din Doga Noga. E mareea trandafirilor din Qiatotocoaitl. 

E insurecția din Alundao. 

Migraţiile de seară din Omah. 

Să fie acest uriaş obiect cosmic însă ceea ce numim totul, considerând a fi acest tot altceva 
decât pretinsa totalitate către care tinde fiecare enciclopedie din universul plin de universuri în 
evoluţia ei sinuoasă şi plină de contradicții? 

E un imaginar independent? 

Am fost aruncaţi pe un nivel superior informaţional? Am fost atraşi într-un metaunivers de 
acest uriaş obiect cosmic? E singular? 

Ne va strivi sau ne va îngloba? Ne va schimba regimul imaginar sub presiunea câmpurilor 
magnetice? E gânditor ca şi noi? E o stare a conştienţei? O construcţie liberă care hoinăreşte prin 
metaunivers, fără început şi fără sfârşit? 

Metauniversul e o construcţie superioară, se supune rigorilor cunoscute sau nu? Ce ştim despre 
el, cum îl putem interpreta? 

Ceea ce se petrece s-a petrecut iar ceea ce se va petrece, se petrece acum şi aici? Am părăsit 
simultaneitatea? Serviciile secrete inamice lucrează pentru el? Avem de-a face cu mercenari 
informaţionali liberi de o enciclopedie? 

Să fie acest uriaş obiect cosmic în căutarea unui lector ideal şi atunci are de gând să ne 
transforme într-un asemenea lector ţinând cont de proprietăţile enciclopediei noastre şi de 
impresionanta ei suprafaţă informaţională? Are de gând acest uriaş obiect cosmic să reactiveze 
personajele fabuloase pe care le-am construit de-a lungul timpului, folosind turbulentele? 

Ne vom confrunta cu serii nesfârşite de boboline, elvine şi melise? 

E un obiect care lucrează liber asupra lui însuşi sau are nevoie de un suport sau de un mediu 
fluid pentru a înmuguri sau pentru a se reproduce? Nu e cumva imaginea deformată sau masca 
vreunei alte enciclopedii? O metaenciclopedie care creşte înghițind enciclopedii ca cea pe care o 
protejăm? 

Pare un obiect cosmic ce tinde către infinit. 

Să ne fi înşelat asupra totalităţii, ea nefiind decât o construcţie a noastră acoperitoare pentru 
lipsa noastră de orizont? E o imagine falsă? E chiar incertitudinea incertitudinii şi noi am intrat 

complet în imaginar pierzându-ne tendinţele şi direcţia către sensul ultim? Am fost atât de aroganţi 
şi am pierdut totul? Structurile noastre narative s-au prăbuşit în cascadă antrenând căderea noastră 
într-un uriaş vârtej virtual? 


Sau suntem în inima imperfecţiunii, căutând o ieşire care încă nu ni se relevă? Pagina anterioară 
Structurile noastre narative sunt în derivă, personajele fabuloase nu se mai comportă conform 
instrucţiunilor. Pagina următoare 


Colonelul Sharun îl trimite pe un 
nătăfleţ să-l tragă de limbă pe pricoliciul 
de la Arsenalul din Galeea. Galeea e plină 
de spioni kutambo şi  totalitarieni 
insurgenți care vor să distrugă întreaga 
lume. 

Bobolina e şi ea din tribul kutambo. 
Are trei ochi şi cară după ea un imberb 
cenaclist, cu cioc şi o pereche de ochelari 
de soare. Bobolina zice că e ostaticul ei. 

Pitoşkin, omul lui Sharun, îl caută pe 
lăudărosul de pricolici. Un păsărar cu CÂMPURI MAGNETICE 
trompă de elefant face tumbe şi se jură Ovidiu Bufnilă 
că l-a văzut pe limbut cu două seri în 
urmă, într-un bar de pe faleză. 

Ca să-l facă să vorbească, Pitoşkin îi 


cumpără pricoliciului nişte ghete de la Editura LiterNet 
solduri. Lăudărosul are şapte picioare păroase şi iuți. Sunt de mărimi diferite şi l-au făcut faimos 2002 

pe terenurile de joc din Gugombe, Kalabrar şi Areba Komburo şi Guaribo şi Kamol Pator. Pricoliciul 
s-a lăudat tuturor că a văzut Mandhala coborând din lună, legănându-se voluptoasă. 


Pitoşkin se lasă dus de nas. Nici nu-i mai pasă de ordinele lui Sharun. Are el nişte planuri. O să 
joace cartea vieţii lui. 

Coboară în docuri vrând să dea de urma unui gabier despre care pricoliciul i-a spus că şi-ar fi 
făcut de cap cu femeile din Mandhala. 

Îl urmărim pe Pitoşkin pe după ziduri. Mantiile noastre înstelate produc mici vârtejuri de praf 
pe ulițele arse de soare. Bobolina stă cu ochii pe noi şi ne vinde pe te miri ce locotenenţilor 
împăratului Ogawa. Ogawa e nepotul guvernatorului de Togai şi visează să-şi întindă puterea până 
dincolo de oceanul Alal. 

Există indicii sigure că enciclopedia noastră suferă schimbări în cascadă, Bobolina se multiplică 
şi văzduhul se umple de femei-elefant care zumzăie toate ca nişte bondari gata, gata să ne facă 
una cu pământul. 

Pitoşkin nu aude, nu vede. Îi arde de giugiuleală. O să găsească Mandhala şi o să-şi facă un 
harem, o să prizeze tabac şi o să joace biliard cu electricii din Susa Mabusa şi cu pneumaticii din 
Ghile Ga. 

Gabierul îi vinde o hartă secretă lui Pitoşkin. Locurile de pe hartă nu ne sunt cunoscute. Nu sunt 
de găsit nici în inventarul enciclopedic. E o hartă stelară sau instrucţiuni transmise de serviciile 
secrete inamice? 

Pitoşkin se opreşte în mijlocul drumului. Face un pas înapoi. Se roteşte spre stânga. Pare o 
păpuşă dezarticulată. Un mănunchi de vârtejuri virtuale ţâşnesc din pieptul lui. Trupul îi ia foc. 

Roiul de boboline întâlneşte alte roiuri. Sunt elvine, melise, madrilere şi columbule. Se ceartă 
între ele roiurile. Apare de după munţi un al doilea soare şi împăratul Ogawa coboară dintr-un nor 
vrând să se autoproclame împăratul lumii. 

E o tevatură întreagă. Colonelul Sharun sare dintr-un elicopter însoţit de un trup de comando 
înarmat până-n dinţi. Obin Oba iese din nisip însoţit de un pâlc de călăreţi hudango. Dintr-un bang 
sonor se iveşte Mandhala care pluteşte maiestuoasă pe deasupra tuturor. Enciclopedia pierde din 

energie. Tot mai multe vârtejuri virtuale ţâşnesc din formele fabuloase, din structurile noastre 
narative, scoțând mult fum. 

O uriaşă balenă albastră înghite Galeea ducând-o cu ea la fund. 

Bobolina iese la suprafaţă însoţită de roiul ei, împăratul Ogawa iese şi el din valuri însoţit de 
locotenenţii săi, guvernatorul de Togai apare şi el însoţit de nişte totalitişti nehotărâţi care vor să 
ţină un discurs memorabil despre mecanică stelară şi sacrificiu şi sacrilegiu. Au nişte idei despre 
totalitate pe care le vor expune în cadrul unui spectacol de pantomimă la care sunt aşteptaţi să 
participe peste cinci mii de oameni. Generalul Monteores soseşte cu un crucişător. 

Apare şi Abu Kadâr cu submarinul lui galben urmărit de vedetele rapide ale generalului 
Başkaev. 

Au loc nişte tratative secrete pe care Bobolina le vinde la bucată unor eremiti reformaţi din 
Ehren care, la rândul lor, le vor vinde serviciilor secrete inamice reprezentate de begonul de Bagoda 
reformat. 

Birganzii din Gualimbo trec în mare viteză urmărind nişte vânători de capete, generalul Başkaev 
vrea să cumpere marele scut din Qiatotocoatl iar Monteores întreabă dacă are cineva de vânzare 
diamante de lumină veche în timp ce generalii Guan Ha şi Guan Hoa ies din trecătoarea Qe gata să 
dea o lovitură mortală crucişătorului cu care vicepreşedintele Weinberg se vânzoleşte pe oceanul 
Alal. 

Urcat pe un butoi, Petra Petronius zice că o să spună imediat teribilul adevăr al tuturor lumilor. 
Nişte soldaţi cafrilani îl împuşcă drept în frunte. Îl reactivăm într-o altă structură narativă. Încercăm 
să protejăm unele zone virusate. Nu e sigur că au fost virusate sau pur şi simplu sunt şterse în 
trombă din memoriile noastre. 

Serviciile secrete inamice se dau în vânt după multiplicanţi. Ne trezim cu o sută de pitoşkini pe 
cap, toţi hotărâți să distrugă imaginarul enciclopediei noastre pe care îl descoperim ascuns într-o 
descriere a vestitei Marsila Mol€. 

Localizăm aşezarea şi o repoziţionăm. Ne mişcăm destul de încet. Se prăbuşeşte un lanţ întreg 
de omogenităţi şi apar primele noastre periferii. 

Se dau lupte grele. Nu înregistrăm însă fluctuații magnetice considerabile. 

Mastrokas nu e de găsit în inventarul nostru enciclopedic. E posibil ca totaliştii intuitivi din 
Bagoda să fi reuşit să-l arunce în aer. Detectăm secreţii ciudate în proximitatea noastră şi ratăm 
capturarea unui divizion informaţional inamic. 

Pe suprafaţa oceanului digital se zăresc dâre prelungi şi un siaj misterios. O navă de război 
invizibilă se îndreaptă către Nulome. 

Serviciile secrete inamice fac eforturi disperate să producă o undă de şoc care să ne facă să 
pierdem orizontalizarea. 

Căutăm cu înfrigurare codurile uriaşului obiect cosmic gata, gata să-l virusăm şi să-l 
distrugem. 

Brusc, totul încetează. Simţim o mişcare lentă spre Takla Makan. Diavolul hoinăreşte prin texte 
răsuflând uşurat că a scăpat din teribila încleştare. 

Literatura, perversa! 

Să fi construit ea un uriaş obiect cosmic pentru a lucra în dauna noastră? Să fi pus la cale 
reînvierea morţilor şi bulversarea structurilor noastre narative inventând un superterminator, 
inventând revoluţii, catastrofe şi ploi cu broaşte? 

Ce caută diavolul albastru pe frontul invizibil dacă noi nu l-am reactivat în timpul încleştării? 

Literatura a vrut să ne înlocuiască? A vrut să ne dea o lovitură mortală? A cuplat imaginarul 
omogenităţilor noastre vânzolindu-l şi dându-i ţinte false? 

Diavol, nu literatură! 

lar diavolul produce numeroase texte deşi, în mod paradoxal, nu ştie să scrie sau nu vrea să 
ştie. Aici pare a fi vulnerabil! 

Evită diavolul să se angajeze? 

L-am provocat! 

Orgasmul din Mandhala, revelaţiile din Upândâva, luminile din Kyo Sao, apariţiile îngerilor în 
Pântraşiva, cercurile de foc din Pala Guzan, căderile de apă sulfuroasă din Guaribo, marşul 
sufletelor înălțate de la Kuali Kualibo, reînvierea morţilor din Adamville, toate au fost instrumentate 
cu minuţie de noi, magicienii secretului! l-am întins o capcană diavolului. 

Pervers şi diabolic, el propune textele sale spre interpretare. Zornăie chei false. Indică drumuri 
greşite. E drept, textele lui sunt frumoase, amăgitoare şi delicate, zgrunţuroase şi tăioase. Chiar 
spumoase, admitem noi fără prea multe rezerve. 

Dacă le răsfoieşti, îşi rămâne pucioasă pe degete. Ai zice că poluează bunul simţ, că produce 
perdele de fum în apropierea stărilor meditative. Ai zice că anulează turbulenţele din structurile 
narative. 

Maiorul Farigot în faţa plutonului de execuţie? 

Ce impresionant! 

Obin Oba aruncând în aer întregul Adamville? 

Ce cutremurător! 

Dar orgiile din Mandhala? 

Ce nebunie! 

Groparii? Groparii atacând Tulule? 

Te apucă tremuriciul! 

În Warola Wola electricii lăsându-se virusaţi de serviciile secrete inamice? 

Ce periculos! 

Hingherii din Tona Gal fugărind inimile oamenilor? 

Câtă cruzime! 

Genialii săpând cu unghiile în inima absolutului la Takla Makan? 

Câtă risipă! Câtă risipă! 

Imberbul cenaclist din Guaribo făcând curte supremei contabile să fie primit ca membru 
aspirant, ca membru asociat, membru să fie? 

Câtă deşertăciune, ce lipsă de orizont! 

Ambasadorii occidentalelor pupându-se pe ruptelea cu ambasadorii orientalelor în văzul 
întregii lumi? Ce curvăsăreală! Ce orgasm politic! 

Poporul confuz din Qiatotocoatl urmărind tevatura din domeniul virtual gata să fie carne de tun 
în războaiele matriceale? 

Câtă perversitate! 

Dar noi? 

Încurcând structurile narative, încurcând reflexia cu reflecţia, încurcând fabulosul cu 
fabulatoriul, încurcând sintaxele cu semnele, încurcând procedurile, încurcând instrucţiunile 
enciclopediei, încurcând adevărurile cu secretele ticăloase, încurcând strategicele cu strategiile, 
cele dintâi fiind moduri de operare ale celor de pe urmă? Noi ce suntem? 

Profesionişti? 

Misterioşii invizibili? Intriganţii necunoscuţi? 

Replicile diavolului? 

Chiar diavolul însuşi? 

Şi diavolul are darul ubicuităţii. Nu el a pus la cale răpirea lui Agomanian Agomanianos? Nu ela 
împins mulțimile în extaz la Takla Makan? Nu el a instrumentat plin de perversitate apariţiile din 
Nulome şi Marsila Mole? 

Lasă o secreție, diavolul. Lasă o amprentă. Îi zăreşti siajul tulburând apele oceanului de texte. 
Fiinţă fabuloasă. Are un regim fabulatoriu. Foloseşte plin de inspiraţie efectul de oglindă. 

Înger căzut în Ponema Katai. Înger renegat în Bulbona şi Cretona. 

să-l fi produs enciclopedia în dauna noastră? E un uriaş obiect cosmic? O structură imaginară 
liberă de suport producând bifurcaţii esenţiale, făptuind un nou sentiment religios? 

Plictisul cosmic al totalităţii să-l fi produs spre deliciul maselor? A fost luat în custodie de 
structurile noastre narative? Literatura e una cu el sau el se dăruieşte literaturii sporind tulburarea 

lumii în cercuri concentrice, punând la cale lumea în centre şi periferii pentru a putea guverna prin 
linguşeală obraznică şi măcel? 

Ai zice, ascultându-i pe vulgarizatorii din Adamville sau pe totalitariştii din Doga Noga, că ar fi 
un rău necesar. Dar asta nu-i nimic din ceea ce este. El este răul dar şi suma tuturor relelor. Din 
acest punct de vedere, diavolul pare a avea un destin tragico-comic, când roşu până la 
incandescent, când negru ca smoala. Augusta oficială din Kodaon, din Lamona şi Cutumbe se 
foloseşte de el, îi este de trebuinţă. lar el trece val-vârtej prin corpuri. Pentru a i se sustrage, 
pentru a-l păcăli, unii vulgarizatori au inventat decorporarea ca unic remediu. Lipsirea de text, 
spun ei, e panaceul universal. îndepărtarea de orgasm şi superbie. Îndepărtarea de secreţii, căderea 
în secret a corpului, a enciclopediei, a totalităţii. Dăruirea ta, totului. 

Refuzând puterea banului. 

Banii sunt ochii diavolului. Construcţii simbolice în maniera unei utopice de rangul întâi. Fiinţe 
nevolnice, sublunare. Plini de sânge, de secreţii, de apetisante şi periculoase mesaje. Făcând ochi 
dulci maselor, masele căzând în capcana lor. Supuşi vârtejurilor virtuale, banii se ubicuizează dar 
rămân spre guvernarea vulgului. 

Falimentul băncilor din Nulome? Crahul financiar din Adamville? Baletul indicilor economici? 
Construcţii simbolice pline de pucioasă. Mâinile şi picioarele diavolului, tentaculele lui! 

Nimic mai fals! 

Diavolul nu are urechi, nu are ochi aşa cum nu are nici mâini, nici picioare! 

Aici stă lipsa de asemănare cu fiinţa. Aici e diferenţa. 

Căutându-l prin corpuri, prin inventarul enciclopedic, îi zărim doar dâra fumegândă. Căci 
diavolul siluieşte corpurile aşa cum siluieşte textele. Construieşte un uriaş obiect cosmic vrând să 
ne dea o lovitură mortală, făptuind asemenea serviciilor secrete inamice dar nu spre folosul lor. El 
amăgeşte personajul fabulatoriu dându-i impresia că ar fi fabulos. El pretinde că textele sunt scrise 
cu sânge spre legare dincolo de neființă, legare absolută neputând să se facă, fiind un nonsens. 

Diavolul perverteşte semnătura. Culpabilizează prin semnătură. Apoi se duce în rotonda 
îngerilor din Qiatotocoatl şi ţine un discurs despre încorporare. 

Preamăreşte lipsirea de chip. Preamăreşte lipsa de vecinătăţi, limitând fiinţele legându-le cu 
sârmă ghimpată. 

Dar asta nu e nimic din ceea ce este. Diavolul construieşte spaţiul culpabilizator. Dă greutate 
timpului strivind structurile noastre narative prin descriere, prin plictis şi prin indolenţă. Numeşte 
spaţiul în care vina se arată în toată splendoarea ei. Lagărul. Biroul anchetatorului. Agora. Tribuna 
parlamentului din Guaribo. 

Urmărind acţiunile de dezinformare puse la cale de serviciile secrete inamice, instrumentăm 
insurgenţa maselor, pregătim înfruntarea cu minuţie. 

Masele din Qiatotocoatl înfruntă diavolul la nivel epidermic. Îl atacă cu sticle incendiare, cu 
pietre smulse din caldarâm. Cei din Adamville cumpără arme din Quzo iar cei din Guaribo aduc 
smoală şi bolovani încinşi din Cretona. În Puerto Pico lumea se luptă cu arcuri făcute din coaste de 
balenă, în Trina Ta, materii cheamă în ajutor spiritele înaintaşilor exemplari. 

Diavolul construieşte câmpul de bătălie, metodic, fără să se grăbească. Ne urmăreşte. Are 
oamenii lui. Îi amăgeşte cu diamante de lumină veche. Le promite funcţii înalte şi nemurire prin 
text. Vânzoleşte textele, încurcă faptele, măsluieşte. 

Joacă la cacealma. 

E perdant! 

Diavolul nu cunoaşte catastrofa. Are o structură informaţională fixă. El nu se clădeşte pe sine 
neavând sine. E doar multă pucioasă. 

Lasă urme. 

Urmele par a fi de folos serviciilor secrete inamice care se grăbesc să întocmească hărţi. 

Diavolul e construcţia noastră. Roşu, negru, albastru? 

E lipsit de importanţă. E irelevant. ÎI construim nu în dauna noastră ci spre folosinţa 
enciclopediei. Din când în când, enciclopedia îl pune pe urmele noastre iar el, naivul şi perversul, îşi 
calcă pe propriile urme. 

Încurcându-se în urmele noastre, serviciile secrete inamice se vizualizează. 

Observăm că nu caută să-şi definească identitatea în raport cu universul plin de universuri. Ar 
putea fi doar structuri informaţionale în ficţiune? 

Par a fi singularitate oarecum omogenă dar nu orizontală. Nu reuşim să înţelegem dacă se află 
în acelaşi plan cu noi sau sunt proiecţiile unor structuri aflate în zone îndepărtate ale universului 
plin de universuri. Poate că uriaşul obiect cosmic este asemenea unei antene pentru ele în acest 
metaunivers. 

Admitem că starea de incertitudine creşte sub presiunea câmpurilor magnetice şi că nu putem 
trage o concluzie fermă. 

Hotărâm să trimitem o echipă de negociatori, stări omogene care s-ar putea coordona prin 
vibraţie şi rezonanţă cu negociatorii serviciilor secrete inamice. 

E posibil ca uriaşul obiect cosmic să aibă o serie de competenţe de comunicare. Dacă e numai 
antenă, atunci merită să studiem funcţionarea ei. 

Operatorii noştri încă sunt nehotărâţi în privinţa procedurilor deşi negociatorii se află deja în 
proximitatea uriaşului obiect cosmic. 

Dacă nu e artefact, ar putea utiliza o serie de ambiguităţi. Trebuie să le inventariem cu grijă. 
Suntem interesaţi de ambiguităţi pentru că în acest plan vor avea loc negocierile. Dacă nu le 
descoperim, atunci e fără îndoială artefact. Un modulator de structuri narative şi descriptive folosit 
de la distanţă de serviciile secrete inamice spre a le proteja de un eventual atac din partea noastră. 

Nu reuşim să definim un domeniu specific ambiguităţilor dar înregistrăm fluctuații magnetice. 

Forme de viaţă? 

Forme pulsatorii? 

Ar fi banal. Ar însemna că am avea de-a face cu servicii secrete inamice organizate după o 
utopică de rangul întâi! 

Un modulator? 

Negociatorii noştri sunt furioşi. Modulatorul acceptă să negocieze cu noi. 

Un artefact construit inteligent, având instrucţiuni enciclopedice. O construcţie mecanică, 
pneumatică, electrică, organică. Un conglomerat de enciclopedii trunchiate care se manifestă ca şi 
cum ar fi o totalitate. Uriaşul obiect comic continuă să ne transmită mesaje în diverse limbi ale 
universului plin de universuri. 

Brusc, ritmul de transmitere a mesajelor creşte ca şi cum ceva nenumit l-ar fi excitat peste 
măsură amplificându-i funcţiile. Înregistrăm în cascadă fără să avem posibilitatea de a decodifica în 
timp util. 

Ne mărim orizontalitatea pentru a creşte suprafaţa informaţională şi folosim efectul de oglindă 
pe toată dimensiunea critică a omogenităţii noastre. Modulatorul pare chiar plin de sine încercând 
să ne convingă că e un uriaş obiect cosmic animat. Are mai multe voci, multe dintre ele nefiind de 
găsit în instrucţiunile noastre enciclopedice. Intuiţiile noastre sunt dezarmante. 

Avem de-a face cu un experiment sau suntem prizonierii unui artefact animat sau care s-a 
animat singur în aparenta lui mişcare prin universul plin de universuri? El a construit 
metauniversul? El a construit vecinătăţile care au bulversat structurile noastre obligându-ne să 
supraexcităm construcţiile simbolice? Are un regim privilegiat în raport cu noi în această 
construcţie nesfârşită a lui? 

Îşi este centru şi periferie în acelaşi timp? Se poate face nevăzut păstrându-şi forma şi volumul 
sau poate deveni invizibil decorporându-se şi schimbându-şi regimul imaginar în cascadă? Sunt 
întrebări incomode. Suntem blocaţi într-un punct aleatoriu în universul plin de universuri de un 
artefact plin de orgolii simulate şi de o perversitate de neînchipuit. 

Nu reuşim să deblocăm omogenitatea noastră din proximitatea lui şi aşteptăm să aflăm care îi 
sunt intenţiile. Ar putea fi un vârtej virtual cu o mare capacitate de adaptare care doar să 
interpreteze rolul unui artefact orgolios. 

Suntem cercetaţi în profunzime. Nu se mai produc turbulenţe în structurile noastre narative. 
Modulatorul ne cercetează omogenitate cu omogenitate. 

Scuturile noastre, construite din oglinzile din Quzo, îi oferă spre analiză lumi false, fantome în 
cascadă, bifurcaţii. Modulatorul are o imagine sincopată şi deformată asupra realităţii noastre. 

Suntem o oglindă uriaşă în care se priveşte. 

Orgoliul său nemăsurat e aliatul nostru. Modulatorul nu e mulţumit de ceea ce vede. E surprins 
de propria sa imagine. Ar putea exploda, funcţiile sale intrând în colaps. Ar putea dezactiva 
senzorii bănuind că este înşelat. 

O undă de şoc produsă de crunta sa dezamăgire ne loveşte în plin. Structurile narative se 
lovesc unele de altele amestecându-se, instrucţiunile enciclopedice nu ne sunt de nici un folos, 
cădem într-o groapă de potenţial virtuală. 

Ne redresăm din întâmplare. Poate că presiunea câmpurilor magnetice a produs un ecran 
protector. Modulatorul tace. Undeva, în imensitatea lui, detectăm urme enciclopedice. Am putea să 
le inventariem căutându-i un punct vulnerabil 

Pregătim proceduri secrete. 

Îl vom interoga. E o soluţie disperată. Ar putea reacţiona sinucigându-se. 

Construim o realitate paralelă. 

Interogatorii noştri sunt stări informaţionale supraexcitante. Schimbăm parametrii vecinătăţilor 
încercând să ne deblocăm. Întrebările vin în cascadă iar modulatorul răspunde. Nesperat! Temerile 
acestui uriaş artefact sunt de toate felurile. 

Îi este teamă ca nu cumva metauniversul construit de el să se vaporizeze din cauza structurilor 
noastre narative. Ne bănuieşte prezenţa. Nu am reuşit să-l păcălim pe deplin. Enciclopedia noastră 

îl atrage ca un magnet sau încă nu e hotărât dacă o va extrage sau nu, pentru că se teme să nu fie 
cumva un virus cu aspect enciclopedic. 

înţelegem că astfel de viruşi sunt o prezenţă obişnuită în universul plin de universuri, un flagel 
de necontrolat. Modulatorul se teme că a intrat complet în imaginar pierzându-şi direcţia şi 
tendinţele către sensul ultim. 

Dar care ar fi sensul ultim al unui asemenea artefact? Modulatorul refuză să răspundă. Trecem 
la altă întrebare pentru a nu-i bulversa funcţiile. Ne arătăm dispuşi să-i construim un suport. Vrea 
acest lucru sau nu? Am putea construi împreună un cuplu de forţe care să-l ajute să se elibereze 
din propriul său imaginar. 

Se gândeşte. 

Modulatorul ne transmite că se gândeşte. 

E un punct în care serviciile secrete inamice sunt prinse pe picior greşit? 

Construcţia lor e pe cale de a colapsa? E semnul clar că suntem pe cale să le virusăm folosind 
propria lor antenă? Nu au luat în calcul că omogenitatea noastră informaţională le-ar putea atrage 
prin intermediul transmisiei lor într-un cuplu virtual folosind inversul informaţional? 

Nu cunosc acest concept şi nu au ştiinţă de asemenea proceduri? Le putem poziţiona în acelaşi 
plan cu noi, le putem induce stări de centru şi periferie şi apoi le putem schimba instrucţiunile 
enciclopedice. Nu o facem, nu ştim de ce. Ne întrebăm ce se întâmplă cu noi de-a lungul acestei 
experienţe. 

De ce nu folosim proceduri care ar putea să ducă la dezactivarea completă a serviciilor secrete 
inamice. Se pare că avem nevoie de activitatea lor, e din ce în ce mai clar că toate acţiunile lor de 
dezinformare ne ajută să descoperim proprietăţile uluitoare ale orizontalităţii noastre. 

Alcătuirea lumilor nesfârşite se revendică a fi a codurilor constituite spre deliciul interpretării 
iar maliţia sau aroganţa celui care le interpretează sunt dovezi sigure de vulnerabilitate. Nu suntem 
în dificultate dar ne comportăm de parcă am fi cu adevărat. Avem răspunsuri dar folosim anumite 
proceduri ca şi cum nu am şti răspunsurile adecvate. Trecem succesiv prin stări de interogaţie şi 

prin calvarul interogatoriului. Interogând uriaşul artefact cosmic e ca şi cum ne-am interoga pe noi, 
noi fiind frontul. 

Uriaşul obiect cosmic dispare. Rămâne o vâltoare virtuală. O pâlnie de temporalitate. Particule 
imaginare bolborosesc la nesfârşit undeva, în urma noastră, noi fiind în mişcare aparentă prin 
universul plin de universuri în căutarea sensului ultim, încrezători în scopul misiunii noastre. Nu 
ştim dacă ultimul, fiind concept, este împlinirea totalităţii. 

Ar fi posibil ca Pitoşkin, generalul Monteores, imberbul cenaclist din Nulome, colonelul Sharun, 
maiorul Argabvaeiv, plutonierul Slatt, împăratul Ogawa, Bobolina, Elvina din Molina Mar, 
domnişoara Margareta, Obin Oba, pricoliciul de la Arsenalul din Guaribo, Arkasion şi Sclavopulos, 
Argontinian şi Maskerow, femeile din Mandhala şi totalitariştii de toate speţele, vulgarizatorii şi 
genialii din Ehren, Puerto Pico şi Bulbona să fi descoperit cu toţii virtuțile totalităţii. 

Alergând după visul său frumos, Pitoşkin nu visa oare sexul total, nu visa să se multiplice în 
orgasmul fiecărei femei din Mandhala? Împăratul Ogawa, aspirând la sceptrul cu fulgere al 
împăratului lumii, nu tânjea după totalitate? 

Augusta oficială şi guvernanta naţională din Marsila Mole nu căutau să controleze alcătuirile 
citadine vrând să-şi extindă influenţa în catacombe şi printre ruinele din Bitambo Marakas şi 
Tontura? 

Generalul Monteores hălăduind în fruntea armatelor sale în căutarea diamantelor de lumină 
veche nu voia oare să influenţeze din punct de vedere informaţional soarta războaielor lumii? 
Vidanjorii din Tulule, răsfoind cărţile vechi pentru a afla reţeta magică, nu voiau ei să ia în stăpânire 
imaginarul pentru a-l pune să muncească în beneficiul lor? 

Tot imaginarul! 

lar balenele albastre nu dădeau şi ele târcoale totalităţii închipuindu-şi un ospăț total, 
imaginându-se înfulecând ţări şi oraşe şi întreaga realitate? Dar spionii de pretutindeni, nu făceau 
bezele totalităţii dându-se de ceasul morţii încercând să fure toate secretele din lume pentru a 
schimba jocul în favoarea lor? 

Şi atunci, ne întrebăm, toate aceste personaje fabuloase şi fabulatorii n-ar putea într-o bună zi 
să detroneze enciclopedia, luptându-se să devină totalitate, să fie cuprinzătorul de necuprins? 

Poate că în mod greşit căutăm servicii secrete inamice în exterior. Poate că am renunţat cu prea 
mare uşurinţă la ipoteza inamicului interior. Poate că ne-am arătat prea aroganţi. De ce să nu 
conspire Pitoşkin împreună cu Bobolina, cu plutonierul Slatt şi cu împăratul Ogawa împotriva 
noastră? 

De ce să nu ne împiedice ei să ne îndeplinim misiunea? De ce să lase enciclopedia să se 
organizeze într-o formă superioară? Dar este oare totalitatea o organizare superioară? Nu ne 
limităm? Nu învăluim adevărul? Un Sharun multiplicat în cascadă la infinit? De ce nu? 

O bobolină care să umple universul plin de universuri? 

Ce nebunie! 

O domnişoară Margareta făcând din micul Beauburg rampa ei de lansare către totalitate? E un 
gând ascuns al ei. Să cuprindă. Să se dizolve în universul plin de universuri! Să fie cuprinzători. Să 
controleze secrețiile fluidelor. Să stăpânească metabolismul mulțimilor. Să guverneze conflictele 
dintre sintaxe şi semne. Să poruncească. Să emită decrete. Să împartă dreptatea. Să instituie 
monopol pe nemurire. Să fie ei înşişi instituţia. 

Poate că tocmai de aceea nu am înţeles pe deplin jocul serviciilor secrete inamice. Am fost 
învăluiţi de propriile noastre obiecte ale magiei. Mantia înstelată nu ne-ar lăsa să vedem exteriorul. 
Am scăpat din vedere stările epidemice ale enciclopediei. 

Sub presiunea literaturii, la îndemnul diavolului, mânaţi de dezinvoltura insurgenţei au pornit 
cu toţii într-o cruciadă. Vor să elibereze totalitatea. Aşa strigă toţi în piaţa publică din Nulome, din 
Takla Makan, din Popocatepetlân, din Burbansk, din Morena şi Gugumbe, din Galeea şi Pitonga 
Batonga. În adevăr însă, îşi fac mendrele. Se pregătesc să-şi gâtuie prietenul, sunt gata să verse 
sângele oricui. 

O ciudată stare de febrilitate a pus stăpânire pe toţi. Nu mai au răbdare. Bat la porţile nemuririi. 
Literatura nu le mai e de-ajuns. Textele, nici ele. Sunt înjghebări firave. Nu le este de trebuinţă 
efectul de oglindă. Nu vor să audă de vorbe frumoase. 

Ei vor numaidecât. Aici şi acum. Asta e! 

Se îmbulzesc, ocean de spermatozoizi înflăcăraţi, gata, gata să penetreze prin forţă, linguşeală 
obraznică şi măcel, singurul loc, unicul loc rezervat nemuritorului. 

Nemoartea nu se cântă, strigă ei plini de înverşunare. Ea trebuie trăită! 

Bobolina strigă înfierbântată. Colonelul Sharun răcneşte mânios iar generalul Monteores îi 
ameninţă pe toţi cu revolverul său de argint. Plutonierul Slatt îşi scoate sabia gata, gata să 
descăpăţâneze regentul din Guaribo. Abu Kadâr iese cu submarinul său galben în largul oceanului 
Alal şi îi ameninţă pe toţi cu o torpilă mortală, mortală, ba chiar foarte mortală. 

Imaginarul lor o ia razna. Vârtejuri virtuale ameţitoare ne rotesc. Suntem în pericol. Tropăiesc 
cu toţii de nebuni. Nu le stă nimeni în cale. Enciclopedia nu există pentru ei atâta timp câtnuo 
recunosc şi nerecunoscând-o îi anulează instrucţiunile. Se ridică din catacombele structurilor 
narative. les din fosele structurilor descriptive. 

Năvălesc cu toţii gata de bătaie şi revoluţie pe suprafaţa atât de limpede a omogenităţii 
noastre. Serviciile secrete inamice ar muri de invidie dacă i-ar vedea cum ne invadează, cum 
încearcă să pună stăpânire pe noi. În aroganta noastră am crezut că imperfecţiunea vorbeşte 
despre sfârşitul istoriei. 

Sensurile, înţepenite în stereotipii, sunt mai mortale decât proiectilele sau forţele telurice. Jocul 
cu aparențele ne-a orbit. Suntem în pericol. O necesară şi vitală reinterpretare a imperfecţiunii ne 
împinge către reorganizarea unor structuri narative şi descriptive conţinute în inventarul 
enciclopedic. 

Iniţiem procedurile conţinute de utopica de rangul al doilea. Construim un cuprinzător de 
necuprins. Construim un unu. Construcţie inspirată. 

Suntem acum un singur magician. 

Eremiţii reformaţi se regrupează lângă Bulbona în timp ce generalul Başkaev încearcă să încheie 
o alianţă secretă cu Obin Oba. Abu Kadâr îi scrie o scrisoare generalului Monteores iar Bobolina se 
pregăteşte să-l joace pe degete pe guvernatorul de Togai. Plutonierul Slatt se pregăteşte să aprindă 
revolta cavaleriştilor din Guaribo iar gunoierii din Takla Makan pun la cale răsturnarea regimului. 

Nici vorbă de pacea de o mie de ani! 

M-am dus în Molina Mar, eu, fiinţa unificată, să-l caut pe pricoliciul de la Arsenalul din Galeea. 

Ştiam că Pitoşkin îi cumpărase nişte ghete de la solduri. 

L-am găsit pe lăudăros jucând bile cu oamenii împăratului Ogawa care luaseră urma Bobolinei 
neslăbind-o din ochi. 

Pricoliciul s-a lăudat că a văzut Mandhala coborând din lună şi că ştie el un vânător de balene 
care şi-ar fi făcut de cap cu femeile din Mandhala. 

Ce femei! 

Îl făcuseră harcea-parcea pe generalul Monteores. Îl umiliseră pe Agobembe Kabila. Îi făcuseră 
zile negre lui Abu Kadâr şi nopţi albe lui Obin Oba. Se destrăbălaseră, neruşinatele, cu toţi groparii, 
vidanjorii şi hingherii din Gatanga Masai, din Gubole Babo şi Kamcean Kaman. 

Pricoliciul avea nişte mustăţi uriaşe, verzi şi o barbă roşie, roşie. Purta nişte nădragi peticiţi deşi 
era putred de bogat. Găurise porţile gogomiţilor şi meterilor cu şuturile sale năucitoare iar chipul 
lui apărea pe toate afişele companiilor care vindeau nemurire şi noduri informaţionale în Azego 
Bazego, în Bankusai şi Adamville. 

L-am luat cu mine prin cârciumi. l-a plăcut pricoliciului. Pneumaticii din Ghile Ga l-au strâns în 
braţe de fericire. Electricii din Susa Mabusa l-au aruncat prin aer scandându-i numele. 
Informaţionalii din Pitra Pora şi l-au tatuat pe piept împrumutându-i matricea preţ de câteva 
ceasuri. 

Pricoliciul mi-a râs în nas. Aveam de gând să-mi fac de cap cu femeile din Mandhala? Trebuia 
să plătesc. 

M-am învoit. 

Am urcat pe muntele Haman. Mi-am desfăcut mantia înstelată. Am scos un diamant de lumină 
veche din învăluirea ei. Pricoliciul a plescăit hulpav. A întins mâna gemând de plăcere. 

l-am smuls braţul din umăr. larba s-a umplut de sânge, a luat foc. Pricoliciul se tăvălea de 
durere. l-am şoptit la ureche : eu sunt sabia şi izbăvirea ta. 

Am ridicat sabia şi i-am retezat scăfârlia. 

Bobolina a trimis după mine. Voia să mă cunoască, să facă un târg cu mine. 

Ne-am aşezat la soare în Takla Makan. 

Femeia-elefant şi-a dezvelit cei trei sâni cu dărnicie apoi m-a întrebat despre Pitoşkin. Pitoşkin 
îi făcea zile fripte. Voia s-o prindă şi s-o ducă în sclavie în Ehren şi apoi să pună mâna pe reţeaua 
ei de informatori. 

Am înţeles ce voia de la mine. M-am învoit. 

Când s-a coborât seara, m-am dus în port să-l aştept pe Pitoşkin. Si-a făcut apariţia cu surle şi 
tobe. Îl însoțeau malagambiştii literari din Tutumbe. Îi tot spuneau la ureche ce mare spion mai e 
el. Pitoşkin nu mai putea de plăcere. 

M-a zărit. M-a strigat. 

Gabier, cum e cu Mandhala. 

Asta îl chinuia pe el, Mandhala. Malagambiştii strigau în gura mare că Pitoşkin e omul 
providenţial. Că va schimba lumea. Pitoşkin se înfoia. Era cineva. 

Să-ţi zic, i-am zis. Între patru ochi. 

Malagambiştii literari m-au luat de piept. Că cine mai e ca ei aşa mintos? Că cine ştie rosturile 
ascunse ale textelor de la Takla Makan aşa ca ei? Că cine poate citi viitorul aşa cum îl citeau ei? Că 
de ce mă credeam eu mai deştept decât ei? 

O cauţi cu lumânarea, sufleţelule? Te pui cu malagambiştii literari care pun la cale răzbelul 
dintre sintaxă şi sens? Vrei să te cotonogim, sufleţel? 

l-am descăpăţânat. 

Pitoşkin a căzut în genunchi. A izbucnit într-un hohot de plâns. S-a jurat că nu lucrează pentru 
colonelul Sharun şi că e gata să-mi şoptească la ureche teribilul adevăr al tuturor lumilor. 

Capul i-a zburat şuierând. 

Bobolina m-a întâmpinat cu vin de Tulule, cu migole şi melodiosul Bango Saradai, salutul 
magicienilor. 

Bango Saradai, i-am răspuns învăluind-o cu mantia înstelată. 

A murit uşor. Fără să scoată un sunet. 

Mi-am deschis aripile şi am pornit în zbor spre Togai să-l întâlnesc pe Chiramo Charamo. 
Guvernatorul a făcut feţe, feţe. Bobolina, mi-a spus, păsuieşte-mă încă o decadă. 

Nu reuşise să pună mâna pe planurile marelui scut din Qiatotocoatl şi oamenii lui fuseseră 
prinşi de sticlarii din Quzo pe când încercau să înşface o oglindă din atelierele lor înroşite de 
flăcări. 

Hoţomanul! 

Şi el se zvârcolea noaptea. Visa să devină nemuritor, se visa aruncându-se în tumultul 
totalităţii. Visa să cucerească Bulbona, Kumure şi Tonga Tongao. Visa să îl pună pe împăratul 
Ogawa în lanţuri. 

Petra Petronius, primul său astrolog, îl minţise şi îl îmbrobodise vreme de şapte ani. Chiramo 
Charamo se pregătea să fie prins de vârtejul virtual venit din alte zări. Se pregătea să cucerească 
întreg universul plin de universuri. 

L-am scurtat de cap. 

Vestea morţii sale s-a răspândit ca fulgerul în Togai, Nulome, Molina Mar, Beauburg, Marsila 
Mole şi Bankusai. 

M-au căutat vidanjorii din Popocatepetlân. Alchimişti perverşi şi bănuitori. 

Cărau cu ei sufletele naufragiaţilor de la Puerto Pico şi se lăudau că pot transforma gunoiul în 
aur. Au vrut să mi-l vândă pe Petra Petronius. Ţineau la preţ. Ne-am tocmit. Ne-am luat la harţă. 

Şi-au crăpat pieptul şi-au scos nişte cuţitoaie gata, gata să-mi facă felul. l-am învăluit cu mantia. 
S-au fâstăcit. Au cerut îndurare. Mi-au promis marea cu sarea. 

Sclipirea tăişului meu le-a ars ochii. 

Generalul Başkaev a trimis pe urmele mele o companie de puşcaşi. Putonierul Slatt a înarmat un 
cop de cavalerie şi l-a pornit în urmărirea mea. Begonul din Bagoda l-a pus pe vraciul lui să mă 
caute prin Tutule, Guaribo şi Azego Bazego. 

Împăratul Ogawa nu s-a lăsat nici el mai prejos. 

Generalul Monteores a promis soldaţilor săi un pumn de galbeni dacă mă vor prinde viu. 
Vulgarizatorii din Wangala au cerut capul meu. Imberbul cenaclist Matao Maté, din Kambora s-a 
lăudat că mă poate ucide cu un poem închinat nopţii Bungala. 

Totalitariştii din Evila Vao au promis inima mea prinţului Gobo Guba din Tona Gal. Femeile din 
Mandhala s-au jurat că îmi vor face felul în mai puţin de o lună. Boxerii din Takla Makan au pornit 
şi ei pe urmele mele, setoşi de sânge. 

Gozbanian Guzbanian a organizat o loterie şi o cavalcadă împotriva mea. În Gozeh, Guabano 
Lao şi Metongo Bambo, mulțimile au dansat dansul norilor pentru a-mi pierde suflul. În Tomei 
Taiom au ridicat baricade. 

În Kauna Kunao au pus capcane. În To Terei vidanjorii s-au lăudat că mă vor prinde cu ajutorul 
alchimiei iar cei din Omah au încercat să se invizibilizeze bând sânge de marangul pentru a lupta 
mai bine împotriva mea. Gheborii din Bankusai şi-au scos tunurile pe străzi iar metracii din 
Palundo au minat toate intrările în oraş şi au secretizat în cascadă nodurile informaţionale din 
reţeaua lor virtuală. 

Petra Petronius mi-a scris o scrisoare deschisă invitându-mă la un duel mortal în rotonda 
îngerilor din Qiatotocoatl, la un duel retoric, se înţelege, pe tema iminentei desecretizări despre 
care citise în stele. Obin Oba a pus la cale o ambuscadă în Bankusai iar tunarii din Beauburg şi-au 
pregătit puşcoacele să mă plumbuiască din cap şi până-n picioare. 

Când cuprinzătorul de necuprins construit de noi intră în templul preotesei Enciclope, iniţiem 
procedurile prevăzute în utopica de rangul doi. 

Enciclopedia ne trimite emisari părând a fi gata de negocieri. 

Emisarii neagă orice amestec al enciclopediei în evenimentele care marchează experienţa 
noastră de după căderea în groapa de potenţial şi desfăşurarea operaţiunilor de orizontalizare. 

Enciclopedia nu a conspirat împotriva noastră şi e de părere că povestea cu serviciile secrete 
inamice e scornită de imaginarul nostru scăpat de sub control. 

Încheiem un armistițiu. Retragem încorporarea prevăzută de utopica de rangul al doilea şi le 
anulăm pe cele pregătite pentru a da o lovitură mortală enciclopediei. 

Potrivit emisarilor ei, se teme de căderea ei în totalitate. Sunt unele indicii că nu ar fi pregătită. 
Regretă dificultăţile prin care am trecut şi-şi exprimă speranţa că nu suntem urmăriţi de forţe 
ostile. 

Noi admitem că are propriile ei temeri dar nu suntem de acord să renunţe. Îi comunicăm 
aceasta dar e hotărâtă să nu cedeze. 

Dacă i-am da crezare şi i-am respecta hotărârea, atunci tendinţa către sensul ultim este un 
nonsens. O imposibilitate. 

E nedrept să fie anulată misiunea tocmai acum când am reuşit să înţelegem câte ceva din 
marile mecanisme care acţionează în universul plin de universuri. 

Chestiunea serviciilor secrete inamice revine în actualitate. Enciclopedia nu ne poate ajuta. Nu 
are instrucţiuni despre asemenea servicii secrete. Tot ceea ce ne-a livrat au fost nişte frânturi 
descoperite de ea în trecere prin coada unor comete. 

Enciclopedia se arată hotărâtă să intre în conservare şi crede că ar trebui să ne luăm noul rol în 
serios. 

Dar ce este totalitatea? 

Sau cum e să fii totalitatea însăşi? 

Oare ne-am apropiat de o asemenea stare producând un cuprinzător de necuprins tradus 
printr-un eu devastator care a înecat personajele fabulatorii în sânge? 

Sigur că ne putem întreba dacă nu cumva textele nu sunt pentru un observator cântecul de 
sirenă al totalităţii. 

Căci fie Bulbona, fie Pitoşkin, fie magicianul sângeros construit de noi, toate sunt texte 
înfăşurate şi înfăşurând istorii, bibliografii, referinţe exemplare. 

Dar toate acestea după ce ne vom fi întrebat asupra totalităţii fie ca autoritate, fie ca expresie şi 
experienţă spaţială sau spaţio-temporală. 

Să fie o întrupare, o corporalizare a neutrului sau o manifestare a nefiinţei? A câmpurilor 
magnetice? A atracției lunare? Sau a imaginarului în toată splendoarea lui? 

Să fie prelungirea morţii universale prin vizualizare căutată şi cuprindere de necuprins? Dacă ar 
fi vorba de o autoritate, atunci relaţiile noastre cu totalitatea ar fi de subordonare. Dacă 
omogenitatea noastră informaţională ar ajunge să fie ea însăşi totalitatea, cum s-ar putea gândi pe 
sine? 

Şi ce sau cine ar putea s-o protejeze de acţiunea unor servicii secrete inamice? 

Admitem că enciclopedia noastră a întreprins un act politic intrând în conservare şi 
rezervându-ne rolul de a tinde noi către totalitate. Poate că sunt instrucţiuni în inventarul 
enciclopedic la care nu am avut acces neavând cunoştinţă de ele. Dar a avut cineva ceva? 

Fiind autoritatea, totalitatea ar putea acoperi în întregime toate structurile narative ale tuturor 
enciclopediilor. 

Ne întrebăm dacă nu e sumă a lor, atunci ce trebuie să fie totalitatea? 

Un conglomerat enciclopedic? Asemenea trupurilor goale aruncate în gropile de gunoi ale 
istoriei în Guzdroba, Kamtogay şi Platorbo? 

Cea mai performantă dintre enciclopedii? Sau nici una dintre ele, enciclopediile fiind doar de 
trebuinţă ca suport de eveniment ca mai apoi să fie aruncate în gropile de gunoi din propriile lor 
corpuri. De exemplu la Takla Makan, în Bulbona sau Puerto Pico. 

Insurgenţa şi misiunea noastră ar fi atunci nu lipsite de comic. Să fim doar nişte saltimbanci? 

Nişte jocuri de umbre pe pielea universului plin de universuri? 112/183 

Totalitatea, ca autoritate, ar reprezenta pur şi simplu întregul text dat nouă spre interpretare 
sau contemplare. Am putea bănui că suntem deja propozițiile acestui text? 

Cum să interpretăm autoconservarea enciclopediei noastre? Totalitatea să nu fie decât o fază 
tranzitorie şi atunci preoteasa Enciclope, construcția simbolică a enciclopediei, să aştepte ca noi să Pagina următoare 
ardem în această experienţă? Este perversitatea întruchipată? E un invers informaţional al 
enciclopediei? Are puteri malefice pe care le exercită asupra ei? 

A pus la cale un test? 

E o încercare? Suntem ca şi cum am fi în groapa cu lei, printre gladiatori? 
E flacără în faţă iar în urmă e genune? 
Ce ar fi totalitatea? 
Doar înfăşurarea unui text? O propoziţie finală? 
Ultima răsuflare a Bobolinei? Ultimul zâmbet misterios al maiorului Farigot în faţa plutonului de 
execuţie? 
Strigătul nostru de luptă? 
Ultimele cuvinte al domnişoarei Margareta din micul Beauburg în faţa cortinei înstelate? 
Căderea în penumbra lunii? CÂMPURI MAGNETICE 
Metacodul ţinut secret cu străşnicie de serviciile secrete inamice? Dar nu vorbea Petra Petronius Ovidiu Bufnilă 
de o apropiată desecretizare? Nu umblau tot felul de zvonuri despre iminenta deschidere a tuturor 
secretelor? 
Să fie totalitatea lovitura mortală dată minunatei arte a spionajului? 
Ultimul adevăr? Editura LiterNet 
Teribilul adevăr al tuturor lumilor? 2002 


Să ne fi înşelat într-atât asupra misiunii noastre şi să fi fost tot timpul direcţionaţi pe o pistă 
falsă? Să fi fost serviciile secrete inamice construcţia preotesei Enciclope? Să fi reuşit să ne 
manipuleze cu atât rafinament? 

Ne oprim din mişcarea noastră aparentă prin universul plin de universuri cercetând câmpurile 
magnetice. Încercăm să desluşim strategicile lor pentru a reinventa lumile, pentru a lua poziţie faţă 
de actul politic întreprins de preoteasa Enciclope. Uneltirile ei şi intrigile au bulversat structurile 
narative. Mareea trandafirilor din Togai? Revolta gunoierilor din Guaribo? Monopolul pus de 
nemurire de Augusta Oficială în Nulome, Qiatotocoatl şi Molina Mar? Aparițiile din Upândâva? 

Toate erau puse la cale de preoteasa Enciclope! 

Declanşăm procedurile de reactivare a enciclopediei şi încercăm să producem o bifurcaţie în 
profunzimile omogenităţii noastre informaţionale. Aşa ne vom proteja de eventualele atacuri ale 
preotesei Enciclope. 

Potrivit unor informaţii, preoteasa s-a aflat tot timpul în interiorul nostru. 

Lucrul acesta pare de neînțeles pentru că toate structurile narative ale enciclopediei ar fi trebuit 
să fie în stare de conservare. 

Admitem evidenţa. Enciclopedia are instrucţiuni care operează independent de noi. E o 
descoperire care produce tulburare printre omogenităţile care suntem. 

Preoteasa Enciclope ne trimite o serie de mesaje secrete. Cazul e fără precedent. Nu am 
comunicat niciodată cu structurile narative! 

Mesajele par la prima vedere confuze şi contradictorii, de parcă preoteasa nu ar fi hotărâtă 
asupra identităţii sale. E ca şi cum enciclopedia ar face un experiment, ar încerca să instrumenteze 
noi reguli de joc. 

Nu suntem hotărâți asupra răspunsului. Preoteasa ne cere să atacăm enciclopedia, să o 
distrugem fără rezerve, de parcă enciclopedia însăşi ar vrea să se sinucidă. 

Preoteasa revine asupra acestei cereri imediate spunând că ar vrea ca noi să salvăm 
enciclopedia. Nu ne sunt precizaţi potenţialii duşmani. Într-un al treilea mesaj preoteasa ne 
dezvăluie intenţiile criminale ale unui aşa-numit împărat al întunericului. 

Regimul fabulatoriu al mesajelor ne indică construcţia unei conştiinţe plutind în domeniul 
imaginarului. Renunţăm la această concluzie deoarece preoteasa s-ar putea feri de un adversar 
potenţial sau poate chiar de măsurile punitive pe care enciclopedia le-ar putea lua împotriva ei, 
decorporând-o. 

În acest al doilea caz, preoteasa este chiar creaţia noastră autentică. 

Admitem această posibilitate şi suntem cuprinşi de o mare emoție. Am putea crea propria 
noastră enciclopedie asupra căreia să avem un ascendent. 

Dar cum ne putem elibera de actuala enciclopedie? Ne întrebăm cu înfrigurare. 

Preoteasa Enciclope s-ar putea multiplica absorbind materia enciclopediei, am putea crea noi 
forme care la rândul lor să decorporeze enciclopedia? 

Descoperirea umple întreaga noastră omogenitate informaţională de tulburare. 

Am putea apoi experimenta o totalizare pe un domeniu limitat, fără a ne mai expune structurile 
informaţionale. Am putea folosi noua enciclopedie împotriva unor servicii secrete inamice dându-le 
o lovitură mortală şi punând mâna pe enciclopedia lor. Având ştiinţa decorporării enciclopediilor 
am putea foarte simplu să stăpânim universul plin de universuri şi să stabilim structura 
conceptuală a totalităţii ultime. 

Ideea aceasta e nebunească! 

Iniţiem procedurile inflaţioniste în proximitatea informaţională a preotesei Enciclope. Utopiile 
decorporează enciclopediile. Ele vlăguiesc elanul mulțimilor şi dau elitelor un ultim sens. 

Construim. 

Iniţiem un regim inflaţionist în cascadă. Instrumentăm o utopică de rangul al treilea. 
Fraternitate. Acesta e cuvântul-cheie. Mulţimile fraternizează în mod violent ghilotinând augusta 

oficială. Un şir nesfârşit de explozii de date şi de informaţii însoțesc evenimentul istoric pe care 
l-am pus la cale. 

Sub presiunea câmpurilor magnetice, enciclopedia se decorporează văzând cu ochii. Pitoşkinii, 
melisele, elvinele, seriile Monteores, Elal Belal, Weinberger se evaporă rotindu-se ameţitor. Se 
evaporă structurile descriptive înghițind în bulboana lor vestitele Takla Makan, Beauburg, 
Adamville, Marsila Mole şi aşa mai departe. Un milion de chipuri se evaporă. Un miliard. 

Cinci miliarde de chipuri! 

O mulţime de vârtejuri virtuale traversează omogenitatea noastră informaţională. Traversăm în 
cascadă o serie de simultaneităţi. Pentru a rezista şocurilor, producem periferii şi centre imaginare 
care preiau sarcina virtuală. Rezistăm tensiunilor de ruptură intrând în rezonanţă. Întreaga noastră 
orizontalitate trece prin stări maxime de concavitate şi convexitate. 

Gaze arse se preling pe pielea noastră pierzându-se în universul plin de universuri. 

Inflaţia noilor structuri narative şi descriptive creşte continuu. Se nasc sunete noi. Lumini 
orbitoare mătură întreaga noastră proximitate. 

Ecoul evenimentului pe care l-am pus la cale ţâşneşte prin universul plin de universuri 
întorcându-se înainte de a pleca. O oglindă? 

O masă invizibilă? Un univers informaţional? O limită? 

E cumva un zid nesfârşit? Un ultim către care tinde întreg universul plin de universuri? 

E chiar acolo? Aici şi acum? 

Suntem cuprinşi de fascinaţie. E chiar acolo şi nu l-am intuit? 

lar noi suntem o mulţime de puncte mişcându-se aparent prin universul plin de universuri? lar 
aceste puncte tunelând bifurcaţiile exemplare definesc un eu discontinuu dar tinzând spre infinit? 

E sensul ultim? 

Aici şi acum să fie sfârşitul? Acesta e ultimul act, ultima noastră rotaţie? 

E un adevăr? 

Decorporarea enciclopediilor să fie de fapt sensul ultim al universului plin de universuri? 
Tăcere. 

Noi alcătuim tăcerea. lar tăcerea se revendică a fi însăşi totalitatea. 

Lumină puţină. În întuneric sclipesc nişte diamante de lumină veche. Am învechit lumina 
decorporându-ne enciclopedia. În jur e cenuşă. Şuieră fragmentele unor structuri narative 
evaporându-se. Ultimele. 

Se aud bubuituri. Bubuiturile sparg tăcerea. Sunt bătăi de inimă. Nu distingem noile forme. Le 
pipăim. Simţim atingerea. 

Pipăim. Bâjbâim. Încet, încet ne înghesuim unii într-alţii. Pipăind. 

Întunericul se împrăştie sub presiunea câmpurilor magnetice. Diamantele de lumină veche se 
evaporă prin universul plin de universuri. 

Universul plin de universuri? lată-l. E plin de stele. 

Miliarde de stele sclipesc deasupra noastră. Comete roşiatice se prăbuşesc dincolo de noi. 
Galaxii lăptoase şuşotesc pe seama noastră. 

Cade un meteorit. Pipăim formele. Formele pulsează. Inima lor bubuie asemenea tunurilor din 
Qiatotocoatl. 

Qiatotocoatl? Puerto Pico? Marsila Mole? Adamville şi Guaribo? Bulbona şi Takla Makan? 

Nu se zăresc. Trebuie să se afle într-un alt univers plin de universuri. Ce idee nebunească! Un 
alt univers plin de universuri. 

Nu aici. Nu acum. Poate într-o altă lume. Pentru că încă nu le putem pipăi. Să atingem zidurile 
calcinate de soare. Să mângâiem părul femeilor din Mandhala. 

Doar noi suntem aici. Pentru că, pipăind, înţelegem că noi ne simţim pe noi. 

Noi suntem formele. 

Ne înghesuim pe o suprafaţă uriaşă, netedă, lucioasă, aflată în puterea noastră. 

Dacă ne prindem mâinile, suprafaţa se încreţeşte. Putem spori lumina ridicându-ne braţele în 
acelaşi timp. Dacă ţopăi, plouă. Dacă strigăm toţi odată, ninge. 

Tăcem. Tăcerea linişteşte uriaşa suprafaţă netedă şi lucioasă. 

Mărşăluind, mişcăm stelele pe cer. Grupându-ne în figuri geometrice, facem să apară câţi sori 
vrem. 

Noi suntem mesajul. Noi suntem metacodul. 

Ne culcăm. Se întunecă. 

Întindem braţele. Suprafaţa netedă şi lucioasă se curbează generând o planetă. 

Un uriaş obiect cosmic. Dacă ne învârtim spre stânga, planeta noastră porneşte printre stele. 
Dacă ne învârtim spre dreapta, planeta noastră se opreşte. Chemăm stelele. Chemăm soarele 
albastru. Apoi pe cel portocaliu. La urmă, cel roşu. Cerul e răsuflarea noastră. Câmpurile magnetice 
sunt hrana noastră. 

Unul dintre magicieni povesteşte despre începuturi. El e acel cuprinzător de necuprins. Şi eu 
sunt un cuprinzător de necuprins. Şi el. Şi cel de acolo. Şi toţi cei din jurul meu şi cei din mine. 

Suntem magicienii secretului. Fără început şi fără de sfârşit. Începuturile sunt chiar corpurile 
noastre ele fiind fără de sfârşit. Suntem discontinuități care tind spre sensul ultim sub presiunea 
câmpurilor magnetice. 

Avem o misiune de îndeplinit. În sensul acesta am fi misionari. Călătorim prin universul plin de 
universuri. În sensul acesta am fi pelerini. 

Suntem gata fie să înfăptuim miracolul, fie să fim înghiţiţi de vârtejurile lui. 

Reinterpretarea  imperfecţiunii a împins omogenitatea noastră informaţională către 
reorganizarea unor structuri narative şi descriptive conţinute în inventarul enciclopedic. Această 
încercare a făcut ca orizontalitatea să se evapore sub presiunea câmpurilor magnetice iar noi, 
stările ale conştiinţei, nefiind generatoare de comportament dar nici în funcţiune să ne întrupăm în 
corpurile reale ale unor personaje fabuloase aparținătoare unui regim fabulatoriu. 

Acestea sunt începuturile. lar începuturile sunt propriile noastre corpuri. 

Viermii zburători din Kan Sa La nu mi-au dat crezare, dar când am ridicat munţii prinzându-mi 
degetele unele de altele, s-au făcut ghem şi m-au recunoscut a fi magician al secretului. 

Sigur că au vrut să ştie ce căutăm printre structurile narative ale enciclopediei lor, dacă nu 
cumva vrem s-o lipsim de corp. 

Am chemat soarele roşu şi soarele le-a ars aripile făcându-i să scoată flăcări. Mi-au spus care e 
drumul către Bin Tu La, apoi le-am virusat codurile şi i-am decorporat. 

Bin Tu La era deja în sărbătoare când am ajuns la porţile lui, plin de praful stelar care se cernea 
dintr-un meteorit oprit de mine într-un punct oarecare deasupra lacurilor Gona. Mulţimile din Bin 
Tu La m-au primit pline de frenezie, rostogolindu-şi burţile fosforescente în urma limbilor violete 
care plezneau văzduhul. Şuierăturile erau forme ale limbajului lor. M-am înfăşurat cu mantia 
înstelată şi l-am adus în faţa lor pe Bru Ca Zeg, cel mai puternic plotocopitan din regatul Ghiam. 
Mulţimile din Bin Tu Laga s-au aruncat la picioarele mele şi au primit sabia cu evlavie făcând să 
sticlească pământul de fluidele lor. 

Am luat un ochi de sticlă şi am privit înlăuntrul lui trecutul, prezentul şi viitorul, întreaga 
simultaneitate. 

Am încreţit întinderile şi stâncile de brocart au strivit mulțimile din Bin Tu La înghițind mândra 
lor construcţie. Am chemat cei şapte sori ai apocalipsului şi întreaga enciclopedie s-a evaporat sub 
presiunea câmpurilor magnetice. 

Am descoperit zeci şi sute de enciclopedii în drumurile noastre către sensul ultim. Au fost 
învăluite de mantiile noastre înstelate lumile kalimerilor, ale bongosailor şi pitoriţilor. S-au 
evaporat sub flăcările privirilor noastre mii de fiinţe, de la gobeluzii săritori la dansatorii bungalo 
din Nao Kime. 

Reptilele vorbitoare din Fala Kata au sfârşit sub tăişul nostru iar amfibienii din Corsaca şi-au 
găsit obştescul sfârşit în mijlocul unei furtuni electrice pe care am stârnit-o sărutându-ne călcâiul. 

Am căutat enciclopedia. Unica enciclopedie. Am vânzolit lumile de la Konta Te. Am descoperit 
cometele Kaline, am răsucit galaxiile Combre în jurul unui punct iluzoriu folosind cu măiestrie 
presiunea câmpurilor magnetice. 

Suntem discontinuitate şi tendinţă către ultim. Nimic nu ne poate sta în cale. 

Obiectele magiei noastre nu sunt legile universului plin de universuri, acestea fiind un nonsens 
adânc. Legile sunt perdele de fum. Sunt înşelătoare poteci. Savanţii dăruiţi din Takla Makan o ştiau. 

Takla Makan? 

Să fie Takla Makan răspunsul? 

Pelerini şi misionari ai nimicului? Căci nimicul pare să ne fi însoţit în drumurile noastre. El 
înghite enciclopediile decorporate de noi. El absoarbe răsuflarea Bobolinei şi bătăile inimii unui 
dansator bungalo din Nao Kime. Nimicul împinge enciclopediile sub învăluitoarea noastră mantie 
unde se află teribilul adevăr al tuturor lumilor. Nimicul înghite materia, nesfârşita materie, pentru 
ca mai apoi să înmugurească, înşelător, dându-ne impresia că universurile ar înmuguri unele 
dintr-altele. 

Nimicul sau serviciile secrete inamice? 

Dar pot oare lupta spionii împotriva magicienilor, pot ei să ascundă secretul în faţa 
magicienilor? 

Magicianul nu dezvăluie. El arată învăluind. Aşa am arătat teribilul adevăr al tuturor lumilor 
celor din Bu Ka Lo. Ardeau de nerăbdare să ajungă la secret. Să şi-l spună la ureche. Să-l strige-n 
gura mare prin universul plin de universuri prin care porniseră în călătorie cu flotila lor, 
trimiţându-şi spionii prin lumile cutreierate de noi. 

Secretul? 

Dar cine n-ar fi plin de nerăbdare în preajma unui secret? Cine nu ar încerca să pătrundă 
adevărul ultim pentru a câştiga un avantaj asupra celorlalţi? 

Takla Makan? 

De ce tocmai Takla Makan? Pentru că l-am făcut să se evapore sub învăluirea mantiei noastre 
învechind lumina şi corporalizându-se din acea tulburătoare orizontalitate? 

Takla Makan? 

Pentru că trăim sub semnul deşertăciunii, tinzând către sensul ultim umplând universul plin de 
universuri cu obiecte magice, la nesfârşit? 

Să fie repetiţie fără sens? 

Să fie osânda noastră? Să cuprindem secretul? 

Să fim cuprinzători de necuprins ai secretului fără a-l putea afla vreodată? 

Să fie corpul acel minunat sipet bine ferecat în care se află comoara pe care magicianul o 
promite plin de perversitate, ştiind că nu poate oferi mulțimilor decât un spectacol de lumină 
veche? 

Takla Makan? 

El să fie secretul? Dar nu e secretul dimensiunea fractală a universului plin de universuri? 

Takla Makan? Fie. 

Mă înfăşor cu mantia înstelată şi, inițiind o utopică de rangul al patrulea încerc să iau legătura 
cu ceilalţi cuprinzători de necuprins. 

Tăcere. 

Simt că mă simt pe mine. Sunt numai eu. În rest, vârtejuri virtuale, fragmente de enciclopedii, 
uriaşe obiecte cosmice, agenţi ai serviciilor secrete inamice. 

Mă amestec printre ei în drum. Sub presiunea câmpurilor magnetice, instrucţiunile din 
inventarul enciclopedic se schimbă instantaneu, aşa că din amalgamul întreg se nasc forme 
fabuloase. Agenţii serviciilor secrete inamice nici nu se mai miră când dau peste câte o bicicletă cu 
aripi de liliac şi cap de crocodil care se răsteşte la ei, hei, tipilor, cât să fie ceasurile?! 

Unde ar putea fi ascunse diamantele de lumină veche, mă întreabă un spion cu o trompă 
verzulie cât toate zilele şi care-mi şopteşte la ureche că magicienii secretului au fost spulberaţi de 
o furtună electrică produse de americanii encyclopedici în încercarea lor de a construi un mare scut 
la Qinzacoatl. 

ÎI învălui în mantia mea pe spion şi-i transfer matricea informaţională unui clarinet terrarian 
care tocmai umblă după un corp şi după o istorie cu ajutorul căreia să poată prinde un bilet la 
marele bal din Takla Makan. 

Uite-aşa mai cade câte unul în laţ! 

Cine o păţeşte? Naivul. Prostul. Încrezătorul. Cel cu capu-n nori. Îndrăgostitul, imberbul 
cenaclist căzut în braţele spionajului mondial. 

Împătimitul? Şi el o păţeşte. Scandalagiul? Oho! Şi reclamantului i se înfundă, şi rebelului. 

Rebelii înfundă puşcăriile, sunt agăţaţi în ştreang sau sfârşesc la balamuc sau într-un jurnal 
literar. 

În contra enciclopediei luptă şi răzvrătitul şi rebelul. O ceartă. 

Apoi cad în penumbra lunii. Ca fluturii pe lampă cad, uite-aşa! Le iau foc încălţările şi 
inimioarele. Le arde sufleţelul! 

Şi ce de lacrimi! Regrete. Păreri de rău. Angajamente şi promisiuni, remuşcări. 

Şi o grămadă de regrete! 

Dar ce poţi să faci? Cum să-i ajuţi? Cum să-i dezveţi să vorbească neîntrebaţi? 

Cum să-i convingi că viaţa e viaţă iar literatura, literatură? Cum să-i convingi că filozofie nu se 
poate face pe stomacul gol? 

Meditaţia? Nu ţine de foame! 

Interogaţia? Bună pentru aiuriţi. Omul de acţiune, spionul, magicianul pun lucrurile la cale. 

Interogaţia magicianului? Stratagemă perfidă spre folosinţă în contra serviciilor secrete inamice. 
Magicienii secretului nu pot fi spulberaţi de furtunile electrice, însă. Ei nu au corp, corporalitatea 
fiind pentru ei un nonsens. 

lar marele bal din Takla Makan e o structură simbolică aflată în continuă construcţie. Takla 
Makan e o simultaneitate care se dezvoltă în universul plin de universuri, independent de 
enciclopediile rotitoare. 

Astfel de vorbe umblă printre spionii care se bulucesc în drum spre Takla Makan venind din 
toate colţurile, din toate zările, din toate structurile narative ale lumilor inventate sau reinventate. 
Vin într-un suflet să fie de faţă la iminenta desecretizare, să pună mâna şi ei acolo pe câte un 
secret mai important. Aidoma gunoierilor din Guaribo care se duceau cândva pe ţărmul oceanului 
Alal aşteptând ca furtunile electrice să aducă pe plajă o mulţime de balene albastre. 

Să afli un pont pe nimica ? Asta e nebunia. 


Noi am construit Takla Makan iar el se construieşte mai departe independent de profeţiile 122/183 
preotesei Enciclope şi de intrigile serviciilor secrete inamice. 

Spionii se înghesuie, mişcându-se aparent prin lumile ficționale generate de enciclopedii în Pagina anterioară | 
căutările lor febrile în vecinătatea totalităţii. | 

Prin catastrofă ajung la totalitate. Pagina următoare 

În secret, enciclopediile aspiră la sensul ultim. ÎI caută cu disperare, multe dintre ele 


ascunzându-şi prea plinul aspiraţiei prin diverse stratageme. 
Ar vrea cu toatele să se arunce în conul de lumină veche, ca fluturii pe lampă, înainte de a fi 
radiate din registrul universului plin de universuri. 
Nesfârşirea e spaima enciclopediilor. lar nemărginirea prilejuieşte formelor fie superbia 
meditaţie, fie căderea în derizoriu şi vulnerabilitate. 
Iniţiez o utopică de rangul al cincilea şi încerc să intuiesc strategicile câmpurilor magnetice. 
Tăcere. 
Sunt singurul cuprinzător de necuprins. 
Una din întrebările mele e dacă eu am fost întotdeauna singurul şi dacă nu cumva, 
îndreptându-mă spre sensul ultim al lucrurilor, nu mă construiesc după un plan ascuns care scapă 
interogaţiei şi interogatoriului meu. CÂMPURI MAGNETICE 
A interoga înseamnă a fi stăpân pe situaţie şi a deţine controlul. Ovidiu Bufnilă 
Sunt eu într-o asemenea situaţie? Aflat sub presiunea câmpurilor magnetice, sunt un eu 
discontinuu dar nesfârşit şi dacă ar fi aşa, de ce trebuie să aflu un asemenea lucru? 
Pentru a mă conforma legilor universului plin de universuri, legile fiind ele însele un nonsens? 
Orizontalizându-mă mă transform într-o familie de omogenităţi, într-o omogenitate mare a Editura LiterNet 
cărei dimensiune fractală, în cele din urmă, e chiar secretul? 2002 
De ce caut să mă orizontalizez, de vreme ce sunt unu şi aş putea să-mi fiu de-ajuns? 


De ce mă multiplic? Pentru a produce efectul de oglindă care iniţiază efectul de orizont? În 
acest fel ajung să construiesc structuri narative şi descriptive, revendicânu-mi întâietatea în 
proximitatea miracolului? E miracolul ceea ce numim orgasmul universal? 

De ce mă exprim uneori prin noi când de fapt vreau să spun eu? 

lar când spun inamici, mă refer la un el? 

De unde vin aceste servicii secrete inamice? Ar trebui să admit existenţa reală a altor universuri 
şi lumi mici indiferent de structura, formele şi legile lor? Ar trebui să admit că sintaxele şi sensurile 
conglomerându-se produc câte un metaunivers? 

Problema totalităţii mă preocupă încă de pe vremea când eram structurat în centru şi periferie. 
E posibil să nu fi fost niciodată în ipostaza asta şi doar imaginarul meu să construiască din motive 
ascunse o asemenea amintire. 

Admiţând însă că a fost aşa, mă întreb dacă nu cumva totalitatea este o stare şi nu un concept 
spatio-temporal, o construcţie simbolică folosită de mine în mişcarea mea aparentă prin universul 
plin de universuri şi pe care o anim potrivit instrucţiunilor unui plan ascuns. 

Admit că planul ascuns se poate desecretiza, fiind aceasta una din instrucţiunile sale şi că 
poate fi folosit în scopuri manipulatorii. În acest sens desecretizarea ar putea fi un eveniment 
credibil, o bifurcaţie esenţială. 

Probabil că interogându-mi şi interogând nu fac decât să parcurg instrucţiunile construite în 
acest sens. 

Trebuie totuşi, hoinărind prin lumile solare, insinuându-mă printre spioni, să spulber 
incertitudinile şi să fac o alegere. 

Enciclopedia se metamorfozează în totalitate prin aceea că atinge un concept spaţio-temporal 
acoperitor pentru toate domeniile? 

Din acest punct de vedere, enciclopedia pe care o protejez nu este încă o totalitate, de vreme 
ce trăiesc această experienţă aici şi acum în ceea ce numesc simultaneitate, exprimată prin aici şi 
acum. 

Admit că enciclopedia mea este liberă şi, odată ajunsă totalitate, ea va aspira să fie totalitatea 
ultimă. 

Această aspirație îmi pare supusă anecdoticului, pentru că a fi ultim e ca şi cum te-ai confunda 
cu orizontul vizibil al oricărui eveniment, fie el şi totalitatea ultimă. 

Ultim să fie sinonim cu imortalitatea informaţională înţepenită pur şi simplu într-o stereotipie, 
fie ea un uriaş obiect cosmic sau o idee fixă? 

lar imortalitatea informaţională să fie cauza ultimă a imobilităţii câmpurilor magnetice în 
mişcarea lor aparentă prin universul plin de universuri? 

Şi dacă aceasta ar fi legea fundamentală, de necuprins pentru noi, atunci structurile narative şi 
descriptive libere să nu fie altceva decât expresia imaginarului totalităţii construit pentru a-i potoli 
plictisul şi pentru a-i face imortalitatea informaţională cât mai plăcută? 

Serviciile secrete inamice? 

Lucrează pentru enciclopedii care aspiră, sub presiunea câmpurilor magnetice, să devină 
totalitatea ultimă. 

Nenumăratele servicii secrete inamice ale căror acţiuni de spionaj sunt atât de evidente pentru 
noi, mă fac să cred că există o infinitate de enciclopedii care se autoorganizează sau care sunt 
organizate. 

E posibil că autoorganizarea să fie caracteristică nivelelor informaţionale inferioare, în timp ce 
pe nivelele superioare, enciclopediile să fie organizate. 

Admit această propoziţie ca fiind adevărată potrivit simultaneităţii în care mă aflu deşi, cu 
siguranţă, lucrurile stau cu totul altfel. 

Acţiunile serviciilor secrete inamice mă îndreptăţesc să cred că enciclopediile urmăresc să 
ocupe un spaţiu cât mai mare din punct de vedere conceptual, ferindu-se în acelaşi timp să-şi 
depăşească dimensiunea critică. Tocmai de aceea ele par să lărgească controlând permanent 
informaţia cu ajutorul serviciilor lor secrete. 

Multe enciclopedii se grupează în câte un aparent conglomerat. Nu întrevăd o tendinţă anume, 
intenţia de a face sau de a obţine ceva. Se desecretizează sau se decorporează unele pe altele 
nefiind însă evident de ce trebuie să facă astfel de lucruri. 

Nu se îmbogăţesc şi nici nu cresc, nu se distrug şi nici nu produc alte enciclopedii. 

Serviciile lor secrete le urmează desecretizându-se sau decorporându-se într-un balet cosmic 
ametitor. Între ele se stabilesc legături de cooperare temporare dar şi stări conflictuale, structurile 
şi activităţile lor specifice producând calitatea de dimensiune fractală a universului plin de 
universuri atribuită secretului. 

Aflându-mă în mişcare aparentă. 

Aflându-mă dar nu călătorind, aflându-mă dar nu zburând, aflându-mă dar nu navigând, 
încerc să intuiesc strategicile triadei secret, taină, mister. 

Admit că această triadă guvernează tendinţa enciclopediilor pe care le întâlnesc în universul 
plin de universuri. 

Urmărind cu atenţie diversiunile puse la cale de serviciile secrete inamice, mă întreb dacă nu 
cumva capacitatea mea de a mă orizontaliza din punct de vedere informaţional prin multiplicare nu 
este o instrucţiune aflată în inventarul enciclopediei pe care o protejez, aceasta însemnând că sunt 
un produs al ei. 

Dar dacă nu e aşa? 

Dacă suntem entităţi diferite? 

Răspunsul l-ar putea da existenţa unui atractor straniu care să guverneze evoluţia triadei. Şi un 
astfel de atractor nu poate fi decât miracolul. 

În acest caz, posibil şi tulburător, totalitatea ultimă nu ar fi sensul ultim. 

Navigând prin enciclopedia pe care o protejez, construind un moment de maxim informaţional 
cum ar fi marele bal din Takla Makan, descopăr că prin interogaţie şi interogatoriu m-aş putea 
apropia de secret. 

Sunt nevoit să construiesc o propoziţie pe care o voi considera adevărată şi conform căreia 
taina e legată de îndoială iar misterul de incertitudine. 

Explozia de servicii secrete inamice îmi vorbeşte nu despre o inflaţie enciclopedică ci despre 
dinamica acelui concept pe care îl numesc tot. Ar fi un conglomerat de universuri, de dimensiuni, o 
federaţie, o mulţime de celule şi molecule mari mişcându-se aparent. Ar putea fi haosul. Iminenta 
desecretizare nu este de fapt, gândindu-mă la tot, decât o reînvăluire, o revrăjire a lumii. 

Amestecându-mă printre spioni, înţeleg că au pus la punct o discretă instituţionalizare a 
enciclopediilor fie pentru a le feri de distrugere, fie pentru a le pregăti să întreprindă un plan 
ascuns. 

Trăgându-i de limbă pe şambalanii din Alhandra şi pe negobizii din Cuhalan, înţeleg că în 
unele zone, enciclopediile se unesc în federaţii pentru a lupta împotriva miracolului. Astfel, pot 
produce fie o formă unică rezistentă, fie un context convenabil tuturor. 

Alte enciclopedii se dovedesc fidele şi acceptă miracolul. Ele nu întreprind nici o acţiune 
subversivă şi-şi conservă serviciile secrete. 

Enciclopedia mea nu este pusă în pericol, încă, de toate aceste mişcări, dar îmi este tot mai clar 
că, pentru a o iniţia în totalitatea ultimă, trebuie să produc stări conflictuale, câmpuri de bătălie, 
lărgind frontul invizibil şi crescându-i suprafaţa informaţională. 

În urma unor operaţiuni, serviciile secrete inamice intră în alarmă reală de luptă. 
Conglomeratele lor, federaţiile şi grupările temporare sunt în dificultate, în timp ce eu am o 
mulţime de grade de libertate. 

Întâlnesc o mulţime de spioni care defectează şi care se arată gata să acţioneze pentru cauze 
imaginare, pe care le producem în cascadă pentru a păstra controlul asupra lor. Încercând să 
intuiesc strategicile câmpurilor magnetice, verific informaţiile obţinute de la ei pentru a nu cădea 
într-o ambuscadă informaţională. 

Sunt fascinat de bogăţia secretelor dar evit să-mi depăşesc dimensiunea critică, acţiunile mele 
punând în dificultate serviciile secrete inamice. Guvernez evenimentele locale prin influenţă, în 
timp ce la scară galactică folosesc efectul de oglindă al orizontalităţii noastre. 

Produc zvonuri şi bombe de fum cu o dezinvoltură şi cu o bucurie pe care nu le-am mai 
încercat. Sunt în măsură să elaborez noi forme, performante din punct de vedere genetic şi care nu 
au un dezvoltat simţ al interpretării. Ele ar putea modifica din punct de vedere structural 
conceptele spaţio-temporale pe care le traversez în mişcarea mea aparentă şi care traversează 
momentul care sunt. 

Folosesc plin de inspiraţie ştiinţa fluidelor, punând la cale revoluţii şi războaie şi o mulţime de 
evenimente insolite, ştiind cu exactitate cum se va autoorganiza regimul imaginar al formelor 
prinse în aceste noi structuri narative şi descriptive. 

În acest mod îmi reinventez enciclopedia, ferind-o de şocuri magnetice sau de influenţa 
devastatoare a serviciilor secrete inamice 

Am o misiune. 

Rosturile ei sunt guvernate de triadă. Amestecându-mă printre spioni, descopăr infiltraţii ale 
conceptului numit de mine tot. E infiltrat în profunzimi şi existenţa lui e legată de miracol. 

Spionii din Gongora Maza se feresc să vorbească despre tot dar îmi spun că enciclopedia lor 
refuză să devină totalitate. Ea produce frecvent servicii secrete inamice care le dau serioase bătăi 
de cap, pentru că au informaţii sigure despre natura şi codurile lor. 

Cei din Quale Piteque îmi şoptesc lucruri înfiorătoare şi de neconceput. Acest concept de tot ar 
fi cuprinzătorul şi cel care produce întreaga informaţie, fiind informatorul tuturor lumilor. 

Care lumi? 

Spionii din Ogunda Do refuză să-mi dea amănunte, avertizându-mă că pe urmele mele au 
pornit o mulţime de servicii secrete inamice. 

Închei un armistițiu sau două. Sunt de acord cu schimburile de agenţi. 

Intuiesc strategicile câmpurilor magnetice şi citesc în turbulentele lor că ar putea exista un 
punct de convergenţă între totalităţi şi tot. 

Centrala de informaţii din Grana Kale îmi trimite hărţile punctelor posibile. Spionii din Gobo 
sunt gata să-mi arate drumul. Agenţii din Selimo Salah au şi ei nişte informaţii. 

Am o misiune a mea, însă. 

Sunt singur în lucrarea mea, lucrând asupra celui care sunt, interpretându-mă şi interpretând. 

Punctul de convergenţă dintre totalităţi şi tot? 

O fascinantă catastrofă care s-a şi petrecut deja în intimitatea universului plin de universuri? 

E un moment de maxim informaţional. Un moment de torsiune. Acel ultim către care tind 
structurile narative şi descriptive. 

El nefiind sfârşitul, ci acel atât de superb construct numit centru de gravitație narativ. 

Şi atunci, dincolo de tot ar putea fi un alt ocean de texte? 

Să-şi aibă originea în convergenţa dintre tot şi totalitate pusă la cale cu ajutorul ştiinţei 
fluidelor? 

Oare pneumaticii din Ghile Ga, electricii din Susa Mabusa şi informaţionalii din Pitra Pora 
intuiau înfăptuirea miracolului neputându-l numi? 

Oare alchimiştii din Marsila Mole nu căutau să producă aur, ci căutau ultimul atractor straniu? 

Sunt cuprins de tulburare. Îmi reinventez enciclopedia refăcând formele din memorie. 

Admit că nu va mai fi aceeaşi enciclopedie. Dar, inventariind instrucţiunile şi codurile, le găsesc 
neschimbate. 

Atunci memoria mea îmi joacă feste sub presiunea câmpurilor magnetice? 

Trebuie să traversez momente de confuzie şi de perplexitate în mişcarea mea aparentă prin 
universul plin de universuri? 

Descopăr că astfel de momente coincid cu apariţia unor turbulenţe magnetice violente care ar 
putea fi expresia acţiunilor acestui tot. Şi atunci confuzia şi perplexitatea sunt măsuri de protecţie 
luate în proximitatea mea informaţională de către un protector? 

Pentru a evita o nouă stare de incertitudine, admit că nu există un protector. În schimb 
consider ca valabilă propoziţia conform căreia mă autoprotejez datorită efectului de oglindă pe 
care îl produc orizontalizându-mă. 

În acest fel, imaginarul meu nu se transformă într-o structură liberă. 

Din pricina asta, spionii din Bablo Bo vorbesc cu respect despre mine şi mă consideră a fi 
singurul în stare să intre în război împotriva conceptului informaţional pe care îl numim tot. 

Întregul meu este cuprins de tulburare. Ne reorganizăm secţiunile. Pregătim inventarul şi 
procedurile de luptă şi schimbăm codurile în cascadă. 

Pregătesc potenţialul şi capacităţile informative şi fiecare domeniu imaginar pe care îl voi 
instala pe câmpul de luptă. 

Inventariez topologiile. Îmi redefinesc hărţile şi spaţiile critice. Reorganizez construcţiile 
simbolice pe care le voi transforma în spioni, în funcţie de presiunea câmpurilor magnetice. 

Mă aştept să fiu atacat de structuri informaţionale de diverse categorii. 

Structurile imaginare independente în mod aparent sunt extrem de virulente şi pot produce 
efecte devastatoare în nivelele mele imaginare joase. 

Nu am informaţii sigure dacă ele vor fi acţionate de serviciile secrete inamice sau de 
miraculosul tot. 

Admit că miraculosul tot poate avea manifestări orgolioase sau perverse şi că va folosi toate 
mijloacele pentru a atrage spre punctul de convergenţă cât mai multe totalităţi. Reuşesc să induc în 
eroare agenţii unor servicii secrete inamice care vor să fructifice starea conflictuală dintre mine şi 
miraculosul tot. 

Construiesc o falsă vulnerabilitate. 

Pun la cale. 

Pregătesc evenimente şi forme false. Toate sunt virusate de serviciile secrete inamice. 
Centralele lor de informaţii descoperă prea târziu că le-am schimbat regimul imaginar folosind 
structuri narative imaginare. 

Nu reuşesc să decodific instrucţiunile de decorporare şi desecretizare pe care le-am introdus în 
profunzimile lor. Multe dintre ele colapsează. 

Proximitatea noastră se umple de jerbe de coduri şi date. Odată cu ele se evaporă şi 
propoziţiile mele false cu care am construit punând în conflict sintaxele şi sensurile. 

Descopăr în vârtejurile virtuale lumi mici a căror evoluţie se desfăşoară instantaneu din punctul 
meu de vedere. Planetele se desfăşoară în câte un plan în care punctele se rotesc aleatoriu iar 
secretele se desfăşoară secretizând noi evenimente. 

Căci aparenta dezvăluire nu e decât o nouă învăluire... 

Sunt ca nişte scânteieri. Mici tragedii, mici bucurii, victorii sau înfrângeri. 

Diverse forme ale viului se dăruiesc imaginarului cu fervoare şi spaimă. 

Serviciile secrete inamice secretă structuri paralele pe care le folosesc în acţiunile lor, ajungând 
în final fie să conducă lumile lor mici, fie să fie folosite de structuri superioare care lucrează pe 
tăcute la alte nivele informaţionale. 

Spionii sunt folosiţi sau se folosesc. Nu au cale de mijloc. Mulţi dintre ei ajung la bătrâneţe 
acoperiţi de glorie, în timp ce alţii sfârşesc în faţa plutoanelor de execuţie. 

Memoria se va îngriji de ei mai târziu. Îi va diaboliza sau îi va idolatriza. 

Lumile mici înfăşoară secretele la trecerea mea iar spionii se înghesuie fie să mă atragă într-o 
cursă, fie să mă facă să trec de partea lor. 

Toţi vorbesc despre mantia mea înstelată ca despre un val înspumat. 

Americanii encyclopedici şuşotesc cu ruşii encyclopedici despre mantia mea. 

Japonezii encyclopedici au şi ei nişte gânduri. Patagonezii encyclopedici vor să-i înfrângă pe 
toţi într-o bătălie navală la Trafalgar iar totalitariştii din Gunbao râd de toţi encyclopediştii pentru 
că spun că nici n-ar exista, fiind doar vârtejuri virtuale tulburând penumbra lunii. 

Vorbe. 

Nici văl Maya. Nici Terraria desfăşurată şi desecretizată sub presiunea câmpurilor magnetice. 
Nici oglinda lumilor. Nici ecou. Nici marea înspumată. 

Şi nici măcar norul de argint de la Qiatotocoatl despre care toată lumea a spus că este o 
inteligență superioară venită în pelerinaj de dincolo de orizontul vizibil ca să ne releve teribilul 
adevăr al tuturor lumilor. 

Lumile mici sunt pentru mine modele experimentale exemplare. Lucrez cu ele. 

Construiesc structuri narative şi descriptive cărora le dau viaţă urmând instrucţiunile 
enciclopediei sau inventând altele noi, pregătindu-mă să mă războiesc cu miraculosul tot. 

Bănuiesc că va fi cel mai teribil război al tuturor lumilor, războiul informaţional ultim. Pun la 
cale ambuscade. Sunt mici bijuterii informaţionale. 

Capcane pentru serviciile secrete inamice, fragmentări, ruperi în cascadă, momente de torsiune 
informaţională. 

Multe dintre serviciile inamice nu rezistă, se evaporă, se decorporează. 

Unele nu şi-au organizat încă enciclopediile iar altele par să nu-şi fi definit misiunea. Altele 
sunt în derută după ce au primit lovituri mortale de la structurile imaginare libere pe care 
miraculosul tot le foloseşte cu multă abilitate în încercările sale de a organiza un orgasm universal 
al tuturor totalităţilor. 

Vânzolindu-mă pe Terraria, pe Terra Encyclopedica, pe Muna Mun, pe Ab Jawal, pe Omângo şi 
Combaro Caré, înţeleg că miraculosul tot lasă impresia că ar prefera o totalitate ultimă. 

Serviciile secrete inamice care nu şi-au organizat încă o enciclopedie improvizează sau imită, 
încercând să descopere avantajele apropierii de miraculosul tot. 

Le ofer lumile dorite. Spionii iau ei înşişi forme ale viului desfătându-se în toate oazele create 
de mine. Îi aleg cu grijă şi exercit asupra lor o influenţă devastatoare. Unii dintre ei devin agenţi 
dubli, alţii aleg un singur stindard sau o singură ideologie pentru care vor lupta. Eu nu sunt 
interesat de acest aspect minor. 

Caut să le induc atitudinile şi comportamentele dorite pentru a-mi proteja enciclopedia pe care 
o vor transforma într-o lovitură mortală miraculosului tot. 

Sunt convins că el nu este sensul ultim. Dincolo de aparenţa lui, există noi secrete. 

Uneori sunt surprins că serviciile secrete inamice nu şi-au însuşit ştiinţa fluidelor şi că nu 
dovedesc o înţelegere a profunzimilor. Lucrează superficial, folosesc proceduri învechite, se 
poticnesc sau se acoperă de penibil spre deliciul augustei oficiale şi spre buna funcţionare a 
metabolismului maselor. 

E posibil ca astfel de servicii secrete să fie de trebuinţă pentru hrana vulgarului şi tocmai de 
aceea se procedează din când în când la desecretizarea lor, scăzându-se astfel tensiunile din 
structurile narative şi descriptive ale enciclopediilor. 

Desprinzându-mă de fascinantele lumi de la Kumbra Kumbrali şi de însoritele singurătăţi din 
Gumbala, călătoresc prin Hanna. Ciupercile plângăreţe din Hanna se tem de miraculosul tot şi mă 
roagă să le învăţ diverse mici diversiuni. Mă consideră unic. Spun despre mine că aş fi necunoscutul 
intrigant sau un irepetabil. 

Sunt eu unic? 

Sunt irepetabil? 

Mă feresc să mă consider aşa. Voi întâlni cu siguranţă alte omogenităţi informaţionale de 
acelaşi rang cu mine, adversari pe măsură. Aşa cum Monteores şi colonelul Sharun sunt o serie, aş 
putea să fie şi eu conţinut de o serie. Cum s-au născut celelalte omogenităţi informaţionale şi cum 
s-au orizontalizat e încă neclar pentru mine. E vital pentru mine să-mi descopăr adevărații inamici 
pentru a-i elimina şi pentru a-mi îndeplini misiunea. Tocmai de aceea luptele încrâncenate, 
războaiele semantice, războaiele matriceale şi bătăliile sângeroase vor face din mine un războinic 
pe măsura miraculosului tot. 

Hoinărind prin Gala Gabo, înţeleg că totalitatea ultimă va trebui să supravieţuiască 
miraculosului tot şi că el, ştiind acestea, va încerca să le decorporeze pe absolut toate pentru a-şi 
păstra omogenitatea, continuitatea şi funcţiile. 

Sunt din ce în ce mai convins că există servicii secrete inamice de acelaşi rang cu mine. 
Mesajele care nu-mi erau adresate şi care s-au pierdut în aparenţa universului plin de universuri, 
spionii ale căror secreţii nu le-am mai descoperit în proximitatea mea, mareea trandafirilor din 

Marsila Mole, apariţiile din Guaribo, ispita demonilor din Molina Mar, dimineaţa generalilor din 
Kambala sunt de fapt construcţiile inspirate ale unor servicii secrete inamice de acelaşi rang cu 
mine. 

Poate că m-am considerat suficient în mişcarea mea aparentă către sensul ultim, acesta fiind o 
tactică greşită. Va trebui să anexez servicii secrete de rang inferior pentru a tunela vecinătăţile pe 
care miraculosul tot le va construi prin fragmentarea structurilor narative şi descriptive. 

Marile teritorii Hossa au fost fărâmiţate, sunt ca cioburile unei oglinzi din Quzo, ca vârtejurile 
virtuale fragmentate sau fractalizate. 

Apropiindu-mă de ele dinspre Bunga Buno, aud bubuitul tunurilor şi bocetul agonicelor. 
Agonicele pătrund în trupurile morţilor şi se hrănesc cu structurile lor imaginare care încă mai 
pâlpâie printre cheagurile de sânge. 

Serviciile secrete inamice au instituit norme de supravieţuire şi controlează dinamica 
fragmentelor Hossa pentru a menţine între ele o vecinătate confortabilă. Au construit această 
vecinătate flexibilă din punct de vedere informaţional de-a lungul timpului, folosindu-se de elanul 
enciclopedic al maselor. 

În diversitatea lor, mulțimile din teritoriile Hossa s-au lăsat atrase în marasmul războaielor 
semantice, accentuându-şi diferenţele prin invectivă, prin vulgarizarea trăirii şi prin linguşeală 
obraznică. 

Potrivit unor surse demne de încredere, servicii secrete inamice de acelaşi rang au acţionat în 
teritoriile Hossa, revendicându-şi dreptul de a controla comunicațiile şi transporturile de diamante 
de lumină veche. 

Existenţa unor asemenea servicii mă pune în alertă şi mă determină să inventez proceduri noi şi 
să găsesc noi metode de luptă. 

Încerc să nu intru într-un colaps imaginar şi să păstrez pasiunea câmpurilor magnetice la un 
nivel acceptabil. Mă preocupă structurile imaginare independente şi reiau momentul uriaşului 
obiect cosmic. Folosesc o grilă de interpretare dinamică. 

Încerc să descopăr elementele constitutive ale acelei teribile structuri şi înţeleg că era aidoma 
unui colecţionar. Înglobase un număr impresionant de copii ale unor enciclopedii. Scanez matricea 
uriaşului obiect cosmic pe care o am înregistrată în inventarul enciclopedic dar nu găsesc copia 
enciclopediei pe care o protejez. De ce? 

De ce sunt urmărit de la începutul acestei experienţe de atâtea şi atâtea servicii secrete 
inamice? 

Mă interesează să definesc rolul asumat de uriaşul obiect cosmic. Ar putea fi o construcţie 
narativă folosită de miraculosul tot în încercările sale de a controla autoorganizarea enciclopediilor. 

Spionii din Qintao sunt convinşi că uriaşul obiect cosmic e un colector şi că ar putea livra 
copiile enciclopediilor într-o altă structură spaţio-temporală unor servicii secrete inamice de 
acelaşi rang cu al nostru, în încercarea de a controla regiuni conceptuale de anvergură 
pluridimensională. 

Parcă ar fi un joc subtil, jucătorii încercând să-l joace la nesfârşit, neştiind miza dar bănuind că 
ar putea fi vorba de o miză. 

Agenţii îngăduitori din Wuno Kazal cred că uriaşul obiect cosmic nu putea avea rol de salvator, 
el fiind mai degrabă un artefact construit de inteligenţe necunoscute şi trimis sa exploreze diverse 
enciclopedii. Ar putea fi chiar un curier care să transporte diverse mesaje şi metacoduri într-un 
război informaţional lărgit, în inima războaielor matriceale. 

Admit că şi rolul de vânător care face trafic de influenţă ar putea fi valabil dar nu înregistrez 
evenimente specifice în proximitatea informaţională a evenimentului. 

Dacă accept această idee, atunci trebuie să mă gândesc că există şi o piaţă. Pe o astfel de piaţă 
s-ar putea lupta serviciile secrete de acelaşi rang vrând să-şi extindă influenţa şi căutând noi 
enciclopedii. 

De ce, dacă au deja în lucru o enciclopedie? 

Conglomeratele enciclopedice nu sunt stabile şi au tendinţe distructive. O asemenea alcătuire 
nu poate rezista unui atac al miraculosului tot. Trebuie să admit însă că serviciile secrete inamice 

de acelaşi rang au interese şi strategii proprii. Poate că deţin un adevăr necunoscut mie şi se 
comportă ca atare. Poate că m-am înşelat asupra unor propoziţii despre universul plin de 
universuri şi că sunt pe un drum greşit. 

S-ar părea că sunt dezavantajat şi că lucrez în orb, fiind de fapt propriul meu imaginar. 

Atunci de unde interesul 
constant pentru enciclopedia pe care 
o protejez? De ce sunt urmărit de la 
începutul acestei experienţe, fiind 
tratat ca un text care trebuie lecturat 
şi nu ca o structură informaţională 
de profunzime? 

De ce se încearcă virusarea 
omogenităţilor mele prin bifurcaţii, 
prin  virusarea în cascadă a 
structurilor narative şi prin 
schimbarea contextului? 

E ca şi cum cineva m-ar privi cu 
un ochi critic, nefiind convins de 
valabilitatea actelor mele şi de faptul 
că sunt o existenţă. 

Am fost forţat să părăsesc universul meu plin de universuri pe care îl transformasem atât de 

Admit că enciclopedia mea are un rol prestabilit potrivit unui plan ascuns şi că pot considera că 
are o întreagă serie de instrucţiuni încorporate în programul ei genetic în vederea îndeplinirii unei 
misiuni secrete. 

Bamboleda? 

O lume nebună. Stele colorate vorbitoare. Vârtejuri de fum portocalii luând forme îndrăcite, 
gata, gata să te poarte cu ele în vârtejul unui tangou sau mambo, o mie de sori cât un vârf de ac 
spânzurați printre norii purpurii care se hlizesc la lume. 

Case rotitoare construite din cărămizi cu parfum de migole. Câte o fanfară la fiecare colţ de 
stradă. Străzi calcinate sub care dorm poeţii. lar bamboledienii? Săriţi de pe fix. Tuberculi 
petrecăreţi şi filozofi. 

Mi-au spus că serviciile secrete inamice mă urmăresc pentru că enciclopedia mea ascunde 
teribilul adevăr al tuturor lumilor. 

Dar cum să-l afle dacă eu sunt codul de acces? Înfăşurând universul meu plin de universur 
într-un punct exemplar, l-am secretizat. Oare enciclopedia mea are un rol special în conflictul 
dintre totalităţi şi miraculosul tot? Să fie ea hărăzită orgasmului universal? Ea şi nu alta? 

Dar dacă serviciile secrete inamice de acelaşi rang ar putea citi instrucţiunile secrete? Dacă ar 
putea sparge codul? Poate că asta încearcă să facă de la începutul acestei experienţe, urmând 
diverse proceduri. 

Admit că trebuie să negociez doar pentru a-mi acorda un scurt răgaz. 

Ce funcţie ar trebui să îndeplinească enciclopedia mea în amalgamul de universuri înfăşurate 
sau nu, de metauniversuri pulsatorii, de frânturi de imaginar zvârcolitoare, de structuri narative 
independente răzlețe şi perverse, de lumi mici sleite în războaie semantice de uzură, de gropi de 
potenţial hulpave şi bifurcaţii înşelătoare? 

Potrivit informaţiilor mele, enciclopedia pe care o protejez e un construct periferic. Are o stare 
neutră în raport cu evenimentele subtile care se produc în universurile rotitoare. Un astfel de 
periferic, ieşit de sub conul de lumină veche nu poate ajunge în lumina reflectoarelor decât sub 

presiunea câmpurilor magnetice, şi mă întreb dacă nu cumva serviciile secrete inamice au fost 
interesate de acestea. Poate că au vrut să atragă atenţia miraculosului tot. Poate că au vrut să 
devanseze ciclurile enciclopediei mele, ţinând morţiş să o decorporeze în momentul în care e 
vulnerabilă. 

Pun la cale un război semantic local. Induc în eroare serviciile secrete inamice lăsându-le să 
creadă că aş fi interesat de o trecere de nivel. Dar nu mă îndrept către Terra Encyclopedica. Mă 
îndrept spre Takla Makan. Nimeni nu ştia că e un câmp informaţional iluzoriu. 

Încă nu l-au construit. 

Depăşind Asila Konila, întâlnesc reţelele serviciilor secrete inamice. Multiplic o serie de spioni 
virtuali şi îi infiltrez în structurile narative inamice. În mod surprinzător, enciclopediile nu sunt 
protejate. Mai mult decât atât, serviciile secrete inamice iniţiază acţiuni de dezinformare mimând 
existenţa unei enciclopedii. Aş vrea să ştiu dacă au avut vreodată misiunea de a proteja o 
enciclopedie ori s-au născut ca reflex al unor structuri imaginare libere într-un elan conspirativ şi 
subversiv de anvergură. Nu m-am gândit la aşa ceva niciodată. 

Mă lămuresc în cele din urmă. Serviciile secrete inamice pe care le-am întâlnit sunt interesate 
de copia enciclopediei mele pe care o vor livra uriaşului obiect cosmic. 

E vorba de distorsiuni ale câmpurilor magnetice sau spionii cu care mă confrunt vor să intre în 
joc pregătind miraculosului tot o farsă de proporţii. 

Aceasta îmi spune că miraculosul tot ar trebui să fie imperfect, de vreme ce unele serviciile 
secrete inamice consideră că l-ar putea înşela construind o totalitate falsă. Acţiunile lor subversive 
pot pune în pericol misiunea mea căci nu ştiu cum poate acţiona miraculosul tot. Iniţiez sisteme de 
protecţie. Schimb codurile. 

Trec prin texte lăsând urme fumegânde. lau diverse înfăţişări. Construiesc situaţii care se 
desfăşoară apoi în absenţa mea. Pun la cale evenimente haotice pentru a extrage apoi o oarecare 
ordine convenabilă, potrivită pentru iminentul război informaţional pe care îl voi purta în 
profunzimile orizontului vizibil. 

Distorsiunile magnetice şi turbulenţele fluidelor pot altera regimul imaginar cu care lucrez. Ar 
putea modifica substanţial condiţiile specifice şi funcţiile unor evenimente locale, producând 
simultaneităţi instantanee. Lumile mici pe care le folosesc cu deplin succes în războaiele semantice 
sunt astfel de evenimente. Entropia pe care le-o ataşez este o construcţie simbolică şi din acest 
motiv nu are efecte distrugătoare ci, dimpotrivă, coagulează strategiile câmpurilor magnetice. 

Construiesc şi complexităţi locale, în acest caz, pluralităţile care se autoorganizează conduc la 
evenimente aleatorii care, la rândul lor, construiesc un atractor straniu pentru enciclopedia mea. 
Declanşez procedurile de totalizare din mers, lăsând serviciile secrete inamice să creadă că încă nu 
sunt pregătit de război. 

Unele dintre pluralităţi scapă influențelor mele şi nimeresc în conul de lumină veche. Dar nu 
văd în aceste manifestări care se sustrag controlului meu informaţional o dovadă a vreunei 
vulnerabilităţi. Este mai degrabă manifestarea unui sentiment religios în faţa complexităţilor 
superioare care influenţează structurile narative şi descriptive pe care le reinventez. 

Îndepărtându-mă de fascinantul Kalo Kalachet, urmărind cum i se pierd în spuma soarelui 
turnurile de corali şi de bogali, mă simt ocrotit de presiunea câmpurilor magnetice care îmi 
înlesnesc procedurile de orizontalizare şi mă ajută din când în când să-mi măresc suprafaţa 
informaţională în funcţie de parametrii universului plin de universuri. Ajung să am stări intuitive în 
cascadă, fără turbulenţe, fără stări alterate, de o claritate ameţitoare, o adevărată bijuterie de 
lumină veche. 

Astfel de momente sunt de-a dreptul încântătoare! 

Mă rotesc în jurul propriului meu centru de gravitație narativ lăsându-mă pradă hăurilor şi 
profunzimilor informaţionale. Ajung să înţeleg după o orizontalizare provocată că structurile 
imaginare libere colecţionează copiile unor enciclopedii pentru propriul lor beneficiu şi tocmai de 
aceea pun la cale cupluri rotitoare de servicii secrete inamice care au diverse grade de libertate, 
neavând o misiune. 


138/183 


| ; maur | 
| Pagina anterioară | 


Pagina următoare 


CÂMPURI MAGNETICE 
Ovidiu Bufnilă 


Editura LiterNet 
2002 


Supun interogatoriului o mulţime de spioni pe care îi smulg din comunităţile informaţionale din 
Gaio Ganao, din Kembo Bablo, din Erasquez şi din Galvano Mahol. Mulţi dintre ei îmi vorbesc 
despre o zonă necunoscută, grea, neagră care s-ar învecina cu universul plin de universuri. Nu am 
mai întâlnit o asemenea structură descriptivă. Când s-a născut? 

Cum s-a format? Ce anume a generat-o? A copiat forme cunoscute? A imitat instrucţiunile unor 
enciclopedii? 

În ce scop? 

Spionii din Fango Fangolani îşi dau cu presupusul, au nişte idei. Ţin la ele morţiş, se dau în vânt 
după ele. 

Zona, grea şi întunecată, ar aspira structurile imaginare libere. lar ele, nebunele, caută cu 
înfrigurare să fie înghiţite de uriaşul ei câmp gravitațional. 

Ce să înţeleg? 

Trebuie să înţeleg că zona ar putea fi interesată să controleze accesul enciclopediilor către 
miraculosul tot. 

Trebuie să îndrept atenţia serviciilor secrete inamice într-o altă direcţie decât cea a 
miraculosului tot. 

Foamea de energie a serviciilor secrete inamice este atât de mare încât multe dintre ele se 
aruncă orbeşte în luptă, dincolo de Bazola Gota. Nu reuşesc să se echilibreze din punct de vedere 
informaţional, nerezistând atacurilor mele succesive şi sunt măturate de presiunea câmpurilor 
magnetice. Revendic descoperirea miraculosului tot şi devin mai hotărât în acţiunile mele. Pun la 
cale o conspirație împreună cu spionii din Mudra Dramu şi atrag într-o ambuscadă serviciile 
secrete inamice. 

Ecourile măcelului ajung până în Tuba Tubari. Sunt primit ca un adevărat salvator şi timp de 
câteva decade îmi sunt dedicate serbări galante şi mi se aduc jertfe. 

Mă gândesc să pornesc un război informaţional total multiplicându-mă şi atrăgând în cursă 
serviciile secrete inamice. În timp ce vor lupta cu multiplicantul meu, voi putea să mă ocup în 
linişte de totalizarea enciclopediei mele. 

Îmi reglez orizontalitatea şi crescându-mi suprafaţa informaţională trec succesiv prin stări de 
concavitate şi convexitate, vibrând odată cu câmpurile magnetice şi scoțând sunete puternice. 

E cântecul meu războinic! 

Înregistrez plin de febrilitate. Ascult. Înregistrez şi interpretez. Sunt fascinat. 

Înregistrez vibrații nesfârşite. Profunzimile aparente vibrează ca nişte timpane care tind la 
infinit. 

Mă opresc. Tac. 

Un ecou? 

Să fie chiar un ecou? 

E acolo, în profunzime, un zid nesfârşit care produce un ecou spulberându-mi certitudinile? 

E un invers informaţional? 

Rostogolindu-se prin universul plin de universuri, a întâlnit cântecul meu un punct de 
întoarcere? O stare de aparentă soliditate? O țesătură aidoma plaselor de oţel cu care vânătorii din 
Puerto Pico prind balenele albastre? 

Mă eliberez din imperiul incertitudinii. Sunt prizonierul unei enciclopedii. 

Încerc să descriu enciclopedia. 

Are o bogăţie de fluide şi de forme. Mă fascinează formele ei. Comunică în limbajele bandi sau 
gutambo sau zansa. Forme cântătoare. Pentru fiecare octavă, o infinitate de înţelesuri. Construcţiile 
sunt toate muzicale. Totul e sunet. 

Folosesc strategicile câmpurilor magnetice pentru a decodifica fiecare sunet. 

Fiecare sunet e o lume care conţine alte forme şi alte limbaje. Şi tot aşa la nesfârşit. Mă las 
cuprins de profunzimile muzicale ale acestei enciclopedii lipsite de protecţie. 

Izbucnesc într-un uriaş hohot de râs. Întreaga mea omogenitate informaţională se prăpădeşte 
de râs. Se cutremură profunzimile muzicale ale enciclopediei care m-a luat prizonier. Nu pentru că 
ar avea nevoie de instrucţiunile cuprinse în inventarul meu enciclopedic. Nu pentru că ar fi geloasă 
pe enciclopedia mea. Nu pentru că ar vrea să i se substituie. 

Nici gând. 

Râd în hohote şi enciclopedia transformă râsul meu într-o stare melodioasă. 

Îmi unduiesc orizontalitatea şi enciclopedia compune o linie melodică care şerpuieşte printre 
nori, pierzându-se în universul plin de universuri. 

Râd de nebun. 

Enciclopedia îmi instrumentează râsul. Aud cu claritate trompeţi, toboşari, un organist, un 
flautist, un contrabasist. 

Muzica, valuri, valuri se revarsă năvalnic dincolo de orizontul vizibil. 

O linie melodică se acordează cu cântecul meu războinic. Un orgasm muzical! 

Simt o vibraţie stranie în întreaga mea orizontalitate informaţională. 

Se naşte o nouă enciclopedie. 

Întreaga mea omogenitate informaţională e cuprinsă de încântare. Mă orizontalizez perfect 
pentru ca luminile să-şi echilibreze şi să-şi acordeze vitezele pe suprafaţa mea şi să umple 
uniform noua enciclopedie care se pierde melodioasă dincolo de orizontul vizibil, în căutarea 
sensului ei ultim. 

Spionii din Polga Polgani îmi mărturisesc plini de evlavie că au întâlnit un uriaş înger care cânta 
prin văzduh. Problema mărturiei revine astfel în atenţia mea pentru că îngerul nu putea fi decât 
melodioasa enciclopedie. 

Iniţiez procedurile specifice de audiere a martorilor pentru că trebuie să admit importanţa lor în 
această fascinantă experienţă. 

Pentru a-mi îndeplini misiunea am nevoie nu doar de informaţii ci şi de stări afective, de un 
întreg inventar afectiv. Voi întâlni domenii complexe în care cunoaşterea legilor mă poate duce la 

concluzii şi decizii greşite în timp ce, abordând complexităţile din punct de vedere sentimental, aş 
putea să ajung la adevăr. 

Agenţii serviciilor secrete inamice sunt primii martori pe care îi audiez şi asupra cărora 
construiesc unele interogaţii. Nu îi tratez ca prizonieri de război şi le prezint în mod explicit poziţia 
mea. Unii dintre ei refuză rolul de martor, alţii nu au cunoştinţă de un asemenea rol. Îi formatez, 
stabilindu-le parametrii şi funcţiile de lucru şi îi introduc în lumile mici ale enciclopediei mele, 
stabilind jocuri strategice de tip martor. Formele structurilor mele narative se comportă pe măsură. 

Compun cântecele sau născocesc tot felul de poveşti despre martori. Martorii intră în folclorul 
popular şi îi regăsesc în scenete jucate de saltimbanci în piaţetele din Puerto Pico, Bulbona şi 
Qiatotocoatl. 

E fascinant să te apropii de adevăruri universale sau măcar să obţii cu ajutorul martorilor 
probabilităţi satisfăcătoare sau structuri narative aproximative. Imaginarul martorilor e surprinzător 
de bogat. Martorii sunt un ferment al marilor descoperiri şi al anchetelor inspirate şi sunt de 
trebuinţă legendelor. Fără ei, imaginarul ar fi plicticos şi ar cădea în penumbra Lunii. 

Ajuns în Bolenga Hason, în drumul meu către un ipotetic Takla Makan, îi întreb pe vânătorii de 
stele sosiți din Zanzi câte ceva despre zona necunoscută şi grea din vecinătatea universului plin de 
universuri. 

Vânătorii de stele s-au aflat în proximitatea informaţională a zonei. Unii dintre ei şi-au 
schimbat forma, alţii au căpătat darul de a vizualiza simultaneităţi invizibile, unii vorbesc în 
limbajul unor enciclopedii necunoscute. 

Spionii din Quanko Koque au trimis baloane meteorologice şi sonde spaţiale pentru a cerceta 
zona şi mulţi dintre ei se decorporează în timpul somnului, fiind aspiraţi vremelnic de structuri 
narative necunoscute care îi vlăguiesc şi le iau minţile. 

Îndreptându-mă către Tale Kalevo, întâlnesc resturile unui tot miraculos. O construcţie ruinată 
de presiunea magnetică. Un proiect ratat. Îl explorez cu grijă pentru a nu cădea într-o capcană. Cei 

care au construit această reprezentare impresionantă au dispărut de mult. Le descopăr urmele 
peste tot. Sunt semne ale unor evenimente violente, ale unor momente tragice. 

Totul pare părăsit în mare grabă, de parcă s-ar fi ivit un pericol neaşteptat. O bifurcaţie. O 
groapă de potenţial sau un vârtej virtual devastator. 

Pe măsură ce mă apropii de Takla Makan, descopăr tot mai multe modele ale unui tot 
miraculos. Modelele plutesc în derivă prin universul plin de universuri. Sunt realizate fără prea 
multă îndemânare, fără prea mult interes. Cercetându-le mai atent îmi dau seama că serviciile 
secrete inamice de acelaşi rang care au construit modelele aveau cu ele o relaţie perversă. Sunt 
exploatate trăsăturile care produc efecte hilare sau ipostazele hidoase. Nici urmă de tentaţie a 
frumosului ultim. Să fi fost la mijloc o atitudine dispreţuitoare? Să fi ajuns acei spioni la o profundă 
înţelegere a lumilor şi universurilor şi totalităţilor? 

Această atitudine batjocoritoare mă pune pe gânduri şi mă face să mă întreb asupra utilității 
unor concepte pe care le găsesc înregistrate în inventarul meu enciclopedic. De ce dispreţ? De ce 
frondă? De ce atâta revoltă? 

Miraculosul tot nu este acel ultim superb către care tindem? Nu este adevărul? Şi atunci către ce 
mă îndrept? Nu sunt oare în continuare arogant? 

Nu sunt oare lipsit de măsură? Ar trebui să mă dizolv în imensitatea universului plin de 
universuri încetând orice activitate informaţională şi dezactivându-mă conform unei utopice de 
rangul opt? Să devin o stare mistică hoinărind prin universul plin de universuri în căutarea unui 
suport, a unui stabil care-şi doreşte o conexiune imaginară cu absolutul, cu formele iluzorii 
conţinute în învăluirea mantiei mele înstelate? 

Să mă transform pur şi simplu într-o complexitate minoră rotitoare, gata, gata să fie absorbită 
de structuri narative libere? 

Dacă miraculosul tot nu e revelaţia? Dacă zona grea şi întunecată din vecinătatea universului 
plin de universuri e atractorul straniu care dă formă şi sens? 

Unde e sfârşitul, iar eu ce noimă am? 

Ce trebuie să înţeleg? 

Enciclopedia pe care o protejez e neimportantă, fiind într-adevăr un periferic? 

Mi-am construit singur un regim compensatoriu pentru a mă salva din ghearele plictisului? 
Mi-am construit singur duşmani, nereuşind să ajung la perfecţiune? 

Oare nu cumva am primit un mesaj subtil trimis de structuri narative necunoscute aflate în 
zona întunecată şi grea? Nu ele au trimis în calea mea modelele hidoase ale unui ipotetic tot? Nu 
ele şi-au bătut joc de ceea ce credeam a fi sensul ultim? E sigur că orgasmul universal nu e cheia 
încercărilor mele şi că trebuie să încetez căutările? 

Acesta să fie mesajul, oare? Să mă opresc? Şi atunci tot ce s-a întâmplat de la începutul acestei 
experienţe să fi avut un scop atât de precis? 

Ar fi trebuit să înţeleg mai demult că nu pot tinti atât de sus? Că sunt eu însumi un periferic? lar 
mareea trandafirilor, apariţiile, dimineaţa generalilor, uriaşul obiect cosmic, războaiele semantice 
locale şi pregătirile pentru un iminent război informaţional total să fi fost construcţii iluzorii? 

Eu sunt o construcţie iluzorie, lipsită de suport, în cădere liberă către un punct care va fi 
secretizat instantaneu odată ce înfăşurarea se va sfârşi? Oare zona întunecată şi grea dirijează 
secretizările şi desecretizările? E accesibil sau e de nepătruns acest mister? Nu e niciodată 
dezvăluire şi totul e aparenţă? Să se fi înşelat formele enciclopediei mele? 

Să fi fost în van zbaterea lor? Toate încercările lor de a pătrunde ceea ce pare de nepătruns să 
fie sortite eșecului? Şi atunci imaginarul lor colectiv să fi inventat această omogenitate 
informaţională care sunt pentru a compensa neputinţa? Să fiu doar esenţa neputinței formelor 
inteligente cuprinse în enciclopedia mea? 

Nu am grade de libertate? Sunt o construcţie? Sunt în funcţiune dar m-am amăgit că nu, 
considerându-mă formă superioară a mişcării ideilor? Nu sunt nici pe departe o stare conştientă 
liberă? Câţiva spioni defectaţi din Tale Kalevo bâiguie ceva despre înţelegeri secrete stabilite în 
zona întunecoasă şi grea între copiile unor enciclopedii dar sunt aproape dezactivaţi şi mesajele lor 
sunt contradictorii şi confuze. 

Trebuie să risc. 

Construiesc un scenariu care va sta la baza acţiunilor mele. Voi copia enciclopediile sau voi da 
o lovitură mortală întregului univers plin de universuri construind un imaginar al imaginarului şi 
punând la cale o revoluţie. 

Înţeleg acum de ce modelele hidoase ale miraculosului tot se răspândesc prin universul plin de 
universuri multiplicându-se sub presiunea câmpurilor magnetice. Şi atunci zona e creaţia 
imaginarului enciclopediilor! Au construit un suport care să le absoarbă şi să le asigure 
supraviețuirea. 

Eram convins de perfecțiunea structurilor narative şi descriptive conţinute în infinitatea 
enciclopediilor din universul plin de universuri. Eram convins că de frumuseţea ultimului act al 
fiinţării noastre, eram fascinat de orgasmul universal. 

Eram atras ca de un magnet de punctul de conjunctură dintre totalitatea ultimă şi miraculosul 
tot. 

Eram convins că serviciile secrete inamice aplică proceduri necunoscute mie şi că evită 
contactul folosind tactici necuprinse în instrucţiunile din inventarul meu enciclopedic. Eram convins 
că serviciile secrete de acelaşi rang controlează de la distanţă proximitatea mea informaţională. 
Eram convins că spioni de mare clasă construiesc situaţii neprevăzute pentru a mă ţine în şah şi 
pentru a mă îndepărta de punctul de convergenţă. 

Toate acestea pentru că enciclopedia mea conţine teribilul adevăr al tuturor lumilor. Erau 
construcţii imaginare şi efemere. 

Jocul e mult mai subtil. Simultaneitatea e un caz minor. A fi peste tot şi în acelaşi timp, a fi în 
acelaşi timp toate? Un caz particular. O stare periferică. Nu am atins sensul ultim. Călătoria e 
nesfârşită. Războiul e nesfârşit. Războiul e o stare a stărilor. Insurgenţa e definiţia ultimă. Revelația 
nu e a răgazului, nu e nesfârşitul moment de tăcere şi de odihnă. Lucrurile nu se termină aici şi 
acum, aici şi acum fiind un nonsens. 

Eram convins de perfecțiunea mea şi iată că imperfecţiunea enciclopediilor reconstruieşte 
universul plin de universuri. Stările iniţiale sunt negate. Sunt puse sub semnul întrebării. Nu era o 
tendinţă către perfecţiune, orgasmul universal fiind un nonsens. Pentru a nu construi o nouă 
incertitudine, ar trebui să admit existenţa unui atractor straniu care a manipulat subtil structurile 
imaginare ale enciclopediilor, eliberându-le. 

De ce miraculosul tot nu luptă împotriva acestui atractor pentru a-şi apăra rolul? Poate că 
sensul ultim nu e pe măsura lui şi atunci modelele hidoase întâlnite de mine sunt chiar construcţiile 
lui. 

Poate că el a ordonat imaginarului enciclopedic să-şi creeze un suport. Poate că miraculosul tot 
s-a descoperit imperfect şi a hotărât să secretizeze universul plin de universuri înfăşurând într-un 
punct ultim toate enciclopediile. Şi atunci nu ar trebui să luptăm împotriva lui? Să luptăm? Dar 
serviciile secrete inamice nu luptă de la începutul acestei experienţe? lar singurul lor adversar nu 
sunt eu, omogenitatea? Să fi fost tot timpul miraculosul? Să fiu eu cheia? 

Acţiunile de dezinformare puse la cale de serviciile secrete inamice m-au ajutat să descopăr 
proprietăţile uluitoare ale orizontalităţii mele şi să intuiesc strategicile câmpurilor magnetice. 

Reinventarea formelor, schimbarea codurilor, conflictul dintre sintaxe şi sensuri, inventarea 
unor situaţii conflictuale imaginare, reconstrucţia lumilor mici şi a momentelor de torsiune sunt 
încercări ale insurgenţei. Experienţa însoţeşte sensul ascuns al misiunii mele şi mă îndreptăţeşte să 
cred că sunt liber să reinterpretez imperfecţiunea. 

Construindu-şi cu abilitate totalităţile, serviciile secrete inamice conspiră vrând să pună la cale 
nesfârşita totalitate. 

Fiind a secretului ultim, nesfârşita totalitate ar putea guverna în toată splendoarea ei 
preotească a nepătrunsului. Conspirând, serviciile secrete inamice se pregătesc să dea o lovitură 
mortală tuturor enciclopediilor, forţându-le să se secretizeze la infinit pentru a-şi păstra puterea. 
Conspirând, serviciile secrete inamice pun la cale o ambuscadă miraculosului, producând inflaţia 

astrologiei, a vrăjitoriei şi chiromanţiei şi pregătind imaginarului un întreg balet cosmic sub vălul 
Maya. 

Lucrând în contra mea, jinduind după mantia mea înstelată, serviciile secrete inamice urmăresc 
legarea lumilor prin secret, neavând habar de legările de taină prin care cel legat este de fapt cel 
care leagă. 

Iminenta desecretizare stă în puterea mea. 

Asemenea lucrare aparținătoare lui unu care se multiplică inspiră evoluţia formelor. Produce 
bifurcaţii esenţiale. Schimbă regimul imaginar al enciclopediilor prin catastrofe. Le îndreaptă către 
miracol împotriva voinţei lor. Astfel că, în mod aparent, universul plin de universuri musteşte în 
punctul lui de torsiune de nesfârşite enciclopedii. 

Ele se explicitează prin vecinătăţi. 

Având în vedere aceasta, se pare că teribilul adevăr al tuturor lumilor e că, dacă zidurile ar fi 
fost limită absolută, atunci n-ar mai fi fost nimic. 

Teribilul adevăr ar putea fi şi o altă propoziţie pe care o putem construi pornind noi şi noi 
războaie matriceale. 

Căci, dacă stă în putinţa mea să fiu miracolul, tot aşa ar putea sta în puterea mea să nu fiu. 

Cu ce mă confrunt în spaţiul imaginar lucrând asupra enciclopediilor? lată o întrebare 
chinuitoare care îmi dă târcoale atunci când mă orizontalizez aruncându-mă printre vârtejurile 
virtuale care mătură Qiatotocoatl, Marsila Mole, Tale Kalevo şi Quanko Koqué şi Adamville, reînviind 
morţii. 

Să fie toate aceste structuri descriptive exterioare mie? Să nu am influenţă asupra 
evenimentelor mici care le compun şi le dau sens? 

Limita, fiind un nonsens, rămâne la discreţia vulgarizatorilor din Guaribo care o închid în 
ecuaţii şi comunicări savante. Limita e însă explicitată de vecinătăţi iar vecinătăţile nu sunt altceva 
decât câmpurile magnetice. Şi nici chiar câmpurile magnetice nu sunt în întregime expresia 
vecinătăţilor ci structurile lor imaginare. 

Un spaţiu în care novicele, ignorantul, naivul şi scriitorul lipsit de experienţă se rătăcesc cu 
uşurinţă. Jocul ficţiunilor puse la cale de serviciile secrete inamice dau naştere unor vârtejuri 
virtuale devastatoare care mătură lumile din Guaribo, din Bulbona, din Upândâva şi din Marsila 
Mole. 

Nu cantitatea, nu masa ci calitatea şi nesfârşirea imaginarului ar fi dezlegarea, superbia şi 
mizeria textelor lumii. Cum e construit eroul când în fiecare zi mulțimile din Adamville, din 
Beauburg şi din Puerto Pico dărâmă de soclu mii şi mii de eroi în aplauzele augustei oficiale 
deghizată fie în elan revoluţionar, fie în stare conspirativă? 

Un erou pentru fiecare? Să fie un nonsens? Un erou pentru mulțimile înfometate de senzaţional? 
Mă bântuie melancolia. Nici limitele, nici vecinătăţile nu ne explicitează ci eroul. Să fiu ca cine? Să-l 
urmez pe cine? 

să-l urmez pe care? 

Trăim periculos într-o lume zvârcolitoare pe care magicienii secretului o construiesc după 
bunul lor plac, în timp ce serviciile secrete inamice încearcă să le dea lovituri mortale. Predispuse la 
acte ficționale nesfârşite, formele să-şi piardă supleţea genetică şi simţul interpretării. 

Într-o lume plină de eroi, construiți după instrucţiuni enciclopedice subtile, a te raporta devine, 
în fapt, un prim pas către manipulare. Scriitorii enciclopediilor din întreg universul plin de 
universuri îşi construiesc lumile ficționale cu minuţie şi fervoare, pregătindu-se pentru un ipotetic 
orgasm universal. 

Unii îşi numără cărţile cu înfrigurare, curtând-o pe suprema contabilă, aşa cum se întâmplă în 
Molina Mar, alţii îşi rescriu cartea de debut convinşi că pot reinterpreta imperfecţiunea, aşa cum se 
petrece în Burbansk, Kamol Pator, Quzo, Kalombra, Doga Noga şi Galeea. 

Chemaţi să construiască imagini şi lumi înşelătoare, scriitorii din Nulome, din Kasumbo Kasa şi 
din Foga Fogari se dovedesc a fi neguvernabili. Augusta oficială îi îmbie cu medalii şi titluri. 
Serviciile secrete inamice le flutură pe sub nas cauze iluzorii sau bancnote sau pliante incitante ale 
unor lumi exotice de dincolo de orizontul vizibil. 

Să construim eroul! 

E strigătul de luptă al tuturor serviciilor secrete pornite către sensul ultim. 

Metabolismul mulțimilor are nevoie de eroi. Eroul e fermentul. 

Aş putea fi eu eroul, sau e doar un gând arogant ţâşnit neinspirat de pe infinita mea suprafaţă 
informaţională deschisă către sensul ultim? 

Aş putea fi chiar Takla Makan? 

Astfel de vorbe umblă printre spionii care vin din toate colţurile universului plin de universuri 
înghesuindu-se să prindă un locşor la marele bal din Takla Makan! 

Toţi se visează a fi miraculosul tot, nesfârşirea secretului, cunoaşterea absolută a lumilor şi 
conul de lumină veche care dezvăluie teribilul adevăr al tuturor lumilor. 

Eu am construit Takla Makan sau Takla Makan mă conţine, biată formă a lui, dimensiune 
fractală. 

Să fie Takla Makan omogenitatea ultimă, căderea noastră în profunzime? Să fie colapsul 
informaţional despre care toţi spionii vorbesc cu o frenezie periculoasă? 

Să fi fost miracolul aici, în vecinătate, nu ascuns în profunzimile către care m-am mişcat 
aparent de la începutul acestei experienţe? 

Să mă fi înşelat asupra misiunii mele? Să fiu o structură liberă şi nu o structură a secretului şi 
procedurilor manipulatorii? Să fi fost o aparenţă şi nu o călătorie? Să fi fost o capcană pusă de 
serviciile secrete inamice pentru a mă lua prizonier? 

Sunt prizonierul? 

Să fiu o biată formă al cărei imaginar a fost alterat cu ajutorul unor tehnici subtile? 

Să fi căzut în penumbra lunii? 

Iminenta desecretizare să fie doar trezirea, evadarea dintr-o structură imaginară construită, un 
uriaş obiect cosmic? Dar dacă eu sunt manipulatorul? 

Dacă eu am construit această experienţă pentru a putea deruta serviciile secrete inamice şi 
pentru a-mi putea îndeplini misiunea? Dacă eu sunt orgasmul universal în plinătatea lui? Dacă sunt 
miracolul lucrând asupra lui în fel şi chip pentru a scăpa de plictis? Sunt bulversat. 

Să fi fost serviciile secrete inamice atât de vulnerabile încât să câştig războiul atât de uşor? Să 
fie centralele lor de informaţii inferioare mie din punct de vedere energetic şi atunci presiunea 
câmpurilor magnetice a fost tot timpul aliatul meu? 

Probabil că serviciile secrete inamice au fost păcălite de aparenta mea perfecţiune. Tocmai de 
aceea au căutat încă de la începutul acestei experienţe o breşă, o trecere de nivel sau o bifurcaţie în 
regimul meu imaginar folosindu-se de grile de lectură inadecvate. 

Am crezut tot timpul că aceste grile sunt corecte şi eficiente iar eu am făcut tot ce mi-a stat în 
putinţă ca această convingere a lor să se adâncească. 

Profunzimile mele le-au tentat mereu iar eu le-am chemat tot timpul acolo unde de fapt nu 
eram, încercând să le îndreptăţesc aşteptările. 

Am construit false structuri narative şi descriptive în timp ce interogaţiile mele au avut un efect 
devastator. 

Sunt o imperfecţiune şi tocmai reinterpretarea acestei imperfecţiuni mă face mai puternic. 
Aparenta mea omogenitate a bulversat serviciile secrete inamice pe care le-am virusat în toate 
direcţiile şi în toate stările construindu-le fronturi false şi adversari iluzorii. 

Nu serviciile secrete m-au inventat pentru a scăpa de plictis ci eu le-am căutat prin universul 
plin de universuri pentru a grăbi înfruntarea şi a le anihila. 

Hoinărind prin lumile enciclopedice am descoperit şi structuri narative lipsite de protecţie dar 
le-am inventat servicii secrete pe măsură pentru plăcerea experimentului. 

Am construit revolte şi polemici filozofice imaginare, adevărate capcane pentru spionii din 
Gangazara şi Combreone. Am construit imaginea unei omogenităţi informaţionale în derivă, 
sfâşiată de interogaţii şi vicioasă la interogatoriu. Am înjghebat structuri narative de circumstanţă. 

Am folosit frânturi de texte pentru a clădi o falsă perfecţiune, un continuum ideal, o sarcină 
informaţională de o aparentă claritate. 

Eu sunt fractura. 

Voi construi Takla Makan îndreptându-mă spre el într-o mişcare aparentă. 

Am pus la cale momentul de torsiune al secretului. Am călătorit spre o structură imaginară 
liberă căreia i-am pus numele de Takla Makan. Acesta fiind codul de acces aşa cum numele meu 
este, el nefiind de găsit. 

Dar înainte de toate, maiorul Farigot şi-a găsit sfârşitul în faţa plutonului de execuţie. A fost 
acuzat de spionaj de tribunalul din Cretona. 

Colonelul Sharun s-a multiplicat iar multiplicantul său s-a substituit maiorului Farigot datorită 
unor vârtejuri virtuale. 

Nu pot spune că multiplicantul nu a condus serviciile secrete din Marsila Mole fără să aibă 
câteva succese notabile. Tocmai de aceea a primit şi el o invitaţie la marele bal din Takla Makan. 

Dacă nu mă înşeală memoria, multiplicantul Sharun a deconspirat cârtiţele din centrala de 
informaţii cu ajutorul eremiţilor reformaţi în timp ce Obin Oba i-a trimis în mare secret lista 
oamenilor de afaceri care făceau trafic de arme în Puerto Pico. 

Oamenii lui Harum din Sango Mano i-au trimis multiplicantului Sharun planurile invaziei 
gomulilor în Molina Mar iar generalul Başkaev l-a informat despre mişcările de trupe ale begonului 
din Bagoda. 

Başkaev, care era interesat de diamantele de lumină veche de la Qiatotocoatl, a pus la punct o 
vastă acţiune de dezinformare căreia i-au căzut pradă enciclopediile din Prusela, Mazo şi Klotta. El 
intenţiona să provoace un război între Bulbona şi Guaribo pentru a construi o vecinătate de foc. 

Vecinătăţile de foc erau mult mai eficiente din punct de vedere tactic şi strategic decât 
vecinătăţile de apă, aşa că zvonurile că Başkaev ar avea ceva împotriva marelui scut de la Gozeh 
s-au dovedit neîntemeiate. 

Diamantele de lumină veche s-ar fi găsit în minele care se aflau în proprietatea lui Agonge 
Abebe care investise într-un program spaţial ultrasecret. Programul urmărea capturarea unui 
număr neprecizat de enciclopedii, pentru ca instrucţiunile lor să poată fi folosite în războaiele 
semantice care erau pe cale să izbucnească de la o zi la alta. 

Agonge Abebe a fost asasinat la reşedinţa lui din Kalombra de un comando al serviciilor secrete 
din Kamol Pator. Bietul Abebe a fost ars cu acid sulfuric, poliţia dând un comunicat laconic, potrivit 
căruia miliardarul ar fi murit într-un schimb de focuri cu o fracțiune rivală care voia să controleze 
traficul de carne vie şi de droguri cu Bolenga Hason. 

Având o puternică influenţă asupra preşedintelui din Marsila Mole, multiplicantul Sharun a 
reuşit să-l determine să trimită un corp de armată în Kalombra, în timp ce generalul Başkaev i-a 
trimis un mesaj secret împăratului Ogawa prin care se arată dispus să negocieze o posibilă alianţă 
cu trupele imperiale. 

Vicepreşedintele Weinberger a cerut marinei să folosească pentru prima oară vârtejurile virtuale 
şi a declarat opiniei publice că salvgardarea democraţiei impune în asemenea momente luarea unor 
decizii radicale. 

Cavalerii rătăcitori din Tale Kalevo şi-au făcut apariţia pe frontul de luptă dar multă vreme 
nimeni n-a ştiut cui se vor alătura. Serviciile secrete din Quanqo Koque au întocmit o serie de 
rapoarte dar oamenii lor din Galeea au fost ucişi într-o singură noapte de soldaţii întunericului. 

Vicepreşedintele Weinberger a pornit într-un periplu prin Nulome, Kasumbo Kasa şi Foga 
Fogari, căutând să convingă opinia publică de justeţea opţiunilor sale şi a promis că enciclopediile 
capturate de serviciile secrete ale marinei nu vor fi folosite pentru iniţierea unor vecinătăţi de foc în 
zonă. 

Gomulii din Polga Polganii s-au retras în dezordine spre Puerto Pico, fiind împinşi într-acolo de 
milițiile lui Obin Oba, dar în apropiere de Nogogobemba au căzut într-o ambuscadă pusă la cale de 
oamenii colonelului Sharun care îşi făcuseră nişte calcule. Multiplicantul său se descurca de minune 
iar Sharun avea de gând să joace la cacealma prinzându-i în corzi pe generalul Başkaev, pe 

împăratul Ogawa, pe begonul din Bagoda, pe Obin Oba, pe generalul Monteores şi pe hemolul din 
Galeea. 

Analizând buclele Davi, mi-am dat seama că încercând să construiesc Takla Makan, 
îndreptându-mă spre el, voi produce o serie de fracturi în regimul imaginar al enciclopediilor şi că 
aparenta enciclopedie informaţională le va împiedica să se transforme în totalităţi. 

l-am scris un mesaj lui Obin Oba substituindu-mă domnişoarei Margareta din micul Beauburg 
şi am trimis o depeşă urgentă agenţilor îngăduitori din Wuno Kazal făgăduindu-le că vor afla 
adevărul despre uriaşul obiect cosmic care ameninţă comunitatea lor informaţională. Agenţii 
îngăduitori s-au grăbit să răspundă generalului Başkaev. Mesajul lor a fost interceptat de 
guvernatorul de Togai care a făcut un scandal monstru la conferințele aprilice. 

Teritoriile Hossa au devenit obiect de dispută între eremiţii reformaţi şi Cavalerii rătăcitori din 
Tale Kalevo iar eu am avut grijă ca gunoierii din Guaribo să pătrundă în teritorii prin tunele săpate 
de viermii kotango pe care Elal Belal îi adusese la viaţă folosind o celulă descoperită într-un 
meteorit din enciclopedia Terrariei. 

Recitind cărţile de la Soko, am înţeles că războaiele matriceale se vor sfârşi în nişte banale 
acţiuni de dezinformare. Marele asalt de la Bunga Buno, şarja de cavalerie de lângă lacurile Ontero, 
armistițiul de la Kalaha, înțelegerile de la Gala Gabo, tratativele de pe Muna Mun, întâlnirile de pe 
Omango şi de pe Combaro Care, asediul de la Ab Jawal, răzmeriţa pneumaticilor din Ghile Gam, 
raidul electricilor din Susa Mabusa, lovitura de stat dată de informaţionalii din Pitra Pora, 
decorporarea centralelor de informaţii din Grana Kale, Gobo şi Selimo Salah, măcelul spionilor din 
Quale Piteque erau doar pure fantezii puse la cale de oamenii colonelului Sharun, de agenţii 
împăratului Ogawa, de locotenenţii lui Obin Oba şi de serviciile secrete ale vicepreşedintelui 
Weinberger care visa să se transforme într-o bună zi într-o structură imaginară liberă pentru a 
colinda nestingherit frumoasele lumi ale miraculosului tot. 

Printr-un intermediar din Ogunda Do, generalul Başkaev s-a întâlnit în mare secret cu generalul 
Monteores şi l-a convins că trupele sale interceptaseră un transport de diamante de lumină veche. 

Cărăuşii din Gongora Maza se pregăteau să le predea lui Obin Oba care voia astfel să pună 
monopol pe nemurire în toate lumile unde democraţia dădea lovituri mortale filozofiei 
totalitarienilor din Nulome. 

Totalitarienii masacraseră câţiva reprezentanţi ai augustei oficiale din Galeea şi aveau de gând 
să-şi extindă influenţa şi asupra teritoriilor Hossa şi asupra tuturor enciclopediilor aflate dincoace 
de orizontul vizibil. 

Zvonurile despre Mandhala au torpilat întâlnirea dintre Başkaev şi Monteores, amândoi 
suspectându-se că ar fi pus mâna pe matricea ei. 

Eremiţii reformaţi i-au învrăjbit pe cei doi generali, după ce au primit un mesaj secret de la un 
necunoscut intrigant, despre care cărţile de la Soko spuneau că va avea o influenţă covârşitoare 
asupra războaielor matriceale, dându-le noi înţelesuri. 

Vicepreşedintele Weinberger l-a contactat în secret pe Obin Oba promiţându-i o enciclopedie 
din Qinzacoatl pentru a putea obţine nemurirea fără prea multă cheltuială. Obin Oba trebuia în 
schimb să-i ţină în şah pe împăratul Ogawa şi pe generalul Başkaev şi să simuleze o invazie în 
Upândâva. 

Multiplicantul colonelului Sharun a fost deconspirat de un cotidian de seară din Marsila Mole şi 
întreaga opinie publică s-a inflamat peste măsură. Sute de scenarii au fost vândute pe sub mână 
serviciilor secrete din Cretona, Bulbona şi Molina Mar iar studiourile din Guaribo au scos bani 
frumoşi din toată povestea turnând un serial de mare succes. 

Procesul a durat mai multe luni de zile, serviciile secrete din Marsila Mole fiind convinse că 
întreaga afacere avea legătură cu iminenta desecretizare despre care toată lumea vorbea cu un soi 
de frenezie periculoasă. 

Multiplicantul colonelului Sharun a pledat nevinovat şi cei o sută de inspectori au fost cât 
pe-aici să se lase impresionați de ţinuta lui demnă în timpul procesului care a fost transmis în 
direct pe toate reţelele informaţionale. 

Jurnaliştii au ţinut opinia publică cu sufletul la gură nebănuind că vârtejurile folosite de forţele 
maritime ale vicepreşedintelui Weinberger produc bifurcaţii în cascadă, întreg domeniul virtual 
scăpând de sub control. 

În faţa ghilotinei, preşedintele din Marsila Mole a citit un discurs emoţionant despre apărarea 
patriei şi a lansat câteva sloganuri electorale pregătite cu minuţie de consilierii lui. 

La trei minute după ce multiplicantul colonelului Sharun a fost ghilotinat, preşedintele a primit 
un glonţ drept în inimă. 

Atentatul a fost pus pe seama viermilor zburători din Kan Sa La care ar fi fost nemulţumiţi că 
augusta oficială din Marsila Mole refuzase să le acorde un statut privilegiat de vreme ce puseseră la 
dispoziţia serviciilor secrete hărţile stelare ale tuturor structurilor imaginare libere care gravitau 
dincolo de orizontul vizibil. 

Relaţiile internaţionale s-au tensionat dar în urma unor tratative dramatice, evenimentele au 
reintrat sub control pentru o perioadă relativ scurtă. 

Amenințarea unui uriaş obiect cosmic a relansat criticile asupra marilor scuturi din Adamville, 
Beauburg şi Qiatotocoatl şi a pus sub semnul întrebării eficacitatea serviciilor secrete. 

Preoteasa Enciclope a vizat câteva capitale încercând să găsească puncte de convergenţă dar 
oamenii politici din Nulome, din Salsa şi Batona au încercat s-o compromită în ochii opiniei publice. 

Colonelul Sharun a îndemnat un editor din Guaribo să publice memoriile lui Abebe, 
evenimentul redeschizând problema spinoasă a diamantelor de lumină veche. 

Potrivit unui pasaj de la pagina 1342, diamantele de lumină veche puteau produce schimbarea 
de cod a întregii enciclopedii dându-i posibilitatea de a intra în conul de lumină veche. 

Ideea a prins atât de bine încât mulțimile din Gozeh, din Molina Mar şi din Tambora au ieşit pe 
străzi cerând noi reglementări internaţionale în problema nemuririi. 

Isteria a cuprins enciclopedii întregi. Guvernatorul din Togai s-a sinucis. Obin Oba a fost 
crucificat, generalul Başkaev a murit într-un atentat cu bombă iar colonelul Sharun şi-a pierdut 
viaţa într-o încăierare cu hingherii din Galeea. 

Generalul Monteores a fost asasinat de locotenenţii săi iar vicepreşedintele Weinberger a fost 
implicat într-un scandal de proporţii căruia nu i-a făcut faţă, trebuind să recunoască implicarea sa 
în experimentele din domeniul virtual. 

Sute de spioni au fost măturaţi de un vârtej iar multe enciclopedii au colapsat din cauza unor 
încercări de decorporare nereuşite. 

Cărbunarii din Galedo au ridicat baricade. Oţelarii din Burbansk au atacat palatul 
guvernamental. Plasmoizii din Kula l-au ridicat în ştreang pe colombonianul atotstăpânitor iar 
femeile din Mandhala au bântuit stabilimentele până la sfârşitul verii. 

Pescarii din Bulbona l-au înjunghiat pe Bonal Banono care voia să-i convingă pe toţi că e alesul 
noilor vremuri iar vânătorii de stele din Bolenga Hason şi-au ucis starostele cu pietre pentru că 
acesta refuzase să fie crucifiat spre pilda muritorilor de rând. Muzeografii din Uran Buran au atacat 
pachebotul Tubaro iar gemiţii din Gemsala s-au sinucis în masă. 

Însoritele singurătăţi din Gambala au fost torpilate de submarinul lui Abu Kadâr iar ciupercile 
plângăreţe din Hanna au fost alungate de spionii din Kumbra Kumbrali care voiau să prindă 
Mandhala cu ajutorul unor plase de pescuit oceanic. Agamelorii din Buzafa şi-au incendiat 
locuinţele şi au chemat agonicele din Bunga Buno să se hrănească cu structurile lor imaginare. 

Balamiţii din Doga Noga au pus la cale un festival al berii şi s-au îmbătat atât de tare încât n-au 
reuşit să mişte un deget atunci când gândacii hoha noha i-au înfulecat din ordinul împăratului 
Ogawa. 

Capetele rase din Puerto Pico au scufundat navele aliate iar albatroşii imperiali din Molina Mar 
au scos ochii tuturor naivilor care s-au aventurat pe faleză în aşteptarea uriaşului obiect cosmic 
care, chipurile, ar fi venit de dincolo de orizontul vizibil ca să descătuşeze imaginarul tuturor 
mulțimilor. 

Serviciile secrete au pornit un război fulger. Spionii din Quzo au ars Molina Mar iar împăratul 
Ogawa a fost ucis cu un harpon de un vânător de balene din Nulome. 

Lesbienele din Guaribo s-au vânturat printr-o mulţime de enciclopedii în căutarea preotesei 
Enciclope. Guarzii din Basoka şi-au crestat nasurile la sfârşitul unui ritual închinat împăratului 
întunericului. 

Mulţimile din Ponema Katai au văzut un înger albastru. Agomanian Agomanianos a ieşit din 
catacombe gata, gata să spună tuturor teribilul adevăr al tuturor lumilor. Genialii din Tona Gal au 
emis bula fantasmagorică iar suprema contabilă din Tulule a făgăduit tuturor scriitorilor 
desecretizarea enciclopediilor şi marea orgie a structurilor narative şi gloria, gloria în carne şi oase. 

Adamville a fost aruncat în aer de Obin Oba. Obin Oba? Ah, e mort. Bine, fie, Adamville a fost 
aruncat în aer de multiplicantul lui Obin Oba. 

Poporul confuz din Qiatotocoatl s-a strâns în rotonda îngerilor să înalte imnuri de slavă 
necunoscutului intrigant care le-a promis printr-un interpret basconian că le va trimite în dar 
întreaga sectă a puţişoarelor vesele care se dovediseră mult mai voluptoase decât femeile din 
Mandhala. 

În vacarmul informaţional, am făcut unele corelaţii necesare. Am reinterpretat imperfecţiunea şi 
am schimbat codurile. Îndreptându-mă către Takla Makan şi construindu-l în mişcarea mea 
aparentă, am recuperat o mulţime de forme care-mi erau necesare unor acţiuni de dezinformare a 
serviciilor secrete inamice de acelaşi rang care îşi trimiseseră agenţii în proximitatea mea 
informaţională. 

Se naşte primul stat virtual. Adamville protestează în timp ce Guaribo pregăteşte trupe de 
intervenţie. Tulule votează pentru distrugerea domeniului virtual. 

Gamboa propune betonarea lui. Qiatotocoatl îşi trimite spionii în noul stat virtual pentru a 
stabili legături de cooperare cu spionii virtuali consideraţi a fi teribil de eficienţi în războaiele 
matriceale. 

Beauburg face o plângere la organismele internaţionale. Marsila Mole promite sprijin logistic în 
cazul unui război stelar. Tona Gal combate o asemenea idee pledând pentru calm şi rațiune. Warola 
Wola se arată gata să se unească cu noul stat virtual punând în discuţie vechile frontiere. 

Pala Guzan construieşte un tun de proporţii impresionante cu care va distruge dintr-o singură 
lovitură tânărul stat virtual. Kuali Kualibo antrenează oameni-broască pentru a ataca de pe mare. 
Kyo Sao anunţă mobilizarea generală. 

Mastrokas constituie miliții cetăţeneşti. Nulome experimentează noi gaze toxice extrem de 
mortale. Gualimbo cere încetarea pregătirilor de război. Bagoda votează pentru embargo. Ehrenul 
fierbe gata, gata să dea în clocot. 

Galeea, scuipată de balena albastră pe un țărm silicios, încă nu s-a dezmeticit şi vrea să fie în 
întregime virtuală. Togai e gata să trimită infanteria. 

Gugombe, Kalabrar şi Area Komburo stau în aşteptare. Doga Noga, Omah şi Kamol Pator 
cheamă tinerii să se înroleze în detaşamentele mecanizate. 

Evila Evao nu e încă pregătită din punct de vedere militar, acuzând o imaginară criză de 
muniţie. Farina Mofin, Kaga Kumani şi Kimbala votează pentru o intervenţie în forţă. Bunao cere un 
răgaz pentru tratative. 

Puerto Pico a pregătit flota şi aşteaptă semnalul de luptă. To Terei creşte producţia de obuze. 
Sumba Subaraio, Tomei Taiom şi Kauna Kuna6 vor ca detaşamentele lor să deschidă lupta. 
Bankusai pune la dispoziţie corpul de balerine pentru programe artistice pe linia frontului. Cardena, 
Hamma şi Fovila se abtin. 

San Gastoban vrea să fie avocatul tânărului stat virtual. 

Takla Makan? 

El să fie secretul? 

Dar nu e secretul dimensiunea fractală a universului plin de universuri? 

Takla Makan? Fie. 

Întreaga mea omogenitate informaţională vibrează trecând prin stări de convexitate sau 
concavitate fracturând conul de lumină veche. 

Să înceapă marele bal! 

Uite-mă printre mese. Chel, chel. Năucind masele cu fricţiunile mele aiuritoare. Imberbul 
cenaclist ratând orgasmul supremei contabile. Magician al secretului, construind şi reconstruind 
structurile narative şi structurile descriptive după cele şapte utopice. 

Mă tot învârt printre mese pe terasa teraselor din Takla Makan. Terasa? Ah, terasa! Aici se pun 
la cale mare parte din conspiraţiile lumii. Pe terasă, doamnelor şi domnilor. Vă rog, la o parte. 
Gunoierii vor strânge resturile. Femeile de serviciu mătură praful. Nu, acolo nu sunt microfoane. 
Sunt structuri descriptive în care se cuprind treptele de marmură, florile de migole, cerul azuriu, 
paietele, penele de struţ şi diamantele de lumină veche pe care le poartă la gât voluptoasele din 
Mandhala şi din Marsila Mole. Marsila Mole? E şi el un oraş bântuitor? 

E vocea lui Pitoşkin. A îmbrăcat un frac cumpărat de la solduri şi se tot zgâieşte după pricoliciul 
de la arsenal. Multiplicantul! 

Mă tot învârt printre mese printre ambasadorii occidentalelor şi orientalelor. 

Au ştaif. Se dau în vânt după enciclopediile de dincoace de orizontul vizibil, au ei înțelesurile 
lor, codurile lor. Înclină din cap, vor negocia în Molina Mar. Se ating pe umăr, urmează noi războaie 
matriceale. Bat uşor din picior, urmează înţelegeri secrete asupra noilor vecinătăţi de foc. 

Mă învârt printre mese, trag cu urechea, pregătesc mantia înstelată pe care o voi arunca peste 
lume în momentul de torsiune. 

Ce moment magnific! 

Colonelul Sharun umblă de colo, colo printre spioni, secondat de multiplicantul său care e plin 
de sânge pe cămaşa albă, scrobită impecabil. Nimeni nu vede sângele, fiind un nonsens. 

les pe peron. Gata, gata să-mi pun în mişcare trupele, armata mea invizibilă şi glorioasă! 

Ideile! 

Ce armată imbatabilă sunt ideile! 

Generalul Monteores mă bate pe umăr. Mă confundă cu Obin Oba. E supărat că nu i-am livrat 
diamantele de lumină veche. Îşi cere scuze. Îmi cer scuze, Bobolina, zice generalul Monteores 
privind hulpav cei trei sâni imenşi pe care îi dezvălui cu un zâmbet languros. 

Ah, generalii! 

Başkaev îmi aţine calea, unde fugi Melisa Hari, mă întreabă, ţi-a căzut batista, pişicherule îi 
spun şi generalul se înroşeşte şi mă invită la dans, îi acord un dans şi Obin Oba mă opreşte în drum 
spre toaleta doamnelor, zice, domnişoară Margareta, m-am îndrăgostit de tine! 

Sunt cu toţii vrăjiţi. Îmi dau târcoale. 

Oh, Mandhala, şopteşte împăratul Ogawa. Petra Petronius mă numeşte Rahab iar Elal Belal îmi 
sărută mâna încurcat. Puţişoarele vesele? Aşa întreabă Pitoşkin plescăind din buze. Vânătorii de 
balene scot un chiot iar spionii din Marsila Mole, Qiatotocoatl şi Bulbona pun tot felul de pariuri în 
timp ce un organist din Guaribo compune în cântecel porcos numai şi numai pentru mine. 

Begonul de Bagoda mă pişcă de fund, nesimţitule ah, Bobolina, zice, ce ţâţe ai, porcule, îi 
şoptesc, porcuşorule, îi şoptesc şi-l pocnesc cu umbreluţa peste degetele butucănoase. Melisa, 
iubito, îţi dăruiesc butonul nuclear, se jură vicepreşedintele Weinberger târând după el secretarul 
apărării, gras, cu bretele şi cumplit de deştept. 

Elvina, zice generalul Monteores, îmi strecoară între sâni cartea lui de vizită şi se făleşte cu 
cizmele de călărie primite în dar de la armatorii din Puerto Pico. 

Armatorii se ţin după mine, îmi oferă țigarete din San Gastoban. Domnişoară Margareta, am 
vrea să lucraţi pentru noi, sunteţi un înger, şopteşte colonelul Sharun. 

Maiorul Farigot îmi ridică şi el batista de pe pardoseala care pulsează ca o inimă. Se reped şi 
alţii numiţi în această experienţă dar pe care nu-i mai numim găsind alte personaje. Gazam 
Gamzelan se repede să-mi toarne şampanie. 

Îmi toarnă. 

Egdar Ikovlev zice, sunt spionul şef din Burbansk, vei fi a noastră şi numai a noastră. Are nişte 
fotografii cu Tokoma Takoma. Împăratul Ogawa ar da orice să le vadă. Pelias Paso se înghesuie şi el 
cu nişte fotografii, şopteşte, Melisa Mari, eşti pe mâinile noastre, maiorul Pluckart ar da un pumn 
de diamante de lumină veche să te aibă pe biroul său. E vremea să lucrezi pentru noi, îmi declară 
libidinosul domn Kuwak, ministrul de interne din Galoma. 

Domnişoara Margareta, nu am ce-ţi face. Fratele dumitale e arestat. A mărturisit. Ai pus la cale 
asasinarea preşedintelui din Marsila Mole. Colonelul Sharun e la curent cu acţiunile tale, nu-i aşa? 

Presiunea câmpurilor magnetice e de partea noastră, zice Kon Bakon aprinzându-şi pipa, cred 
că nu trebuie să mai stai pe gânduri, te vom îmbrăca, te vom parfuma ca pe o prinţesă, adu-ţi 
aminte de unde-ai plecat, Contessina! Amiralul Von Kripke mă invită la vals, nu-i lua în seamă 
iubito, vocea ta e nemaipomenită, o vom folosi ca armă sonică în războaiele matriceale care se tot 
pun la cale de o mie de ani încoace, Bertha! 

Directorul centralei de informaţii din Bongono împinge uşurel scaunul, o limonadă? Atenţie la 
scobitoare, e un microfon acolo! E un microfon aici, zice curtenitor colonelul Walewska 
dăruindu-mi o brățară, fii atentă Polenka! 

Un evantai pentru Bobolina, strigă doi locotenenţi de marină gata să-mi schimbe identitatea. Vă 
rog, o scrumieră, cere cu un glas moale prim-ministrul guaribian interesându-se dacă nu ştiu câte 
ceva despre marile scuturi instalate dincolo de Qiatotocoatl. Domnişoarelor, zice Pericleu Peclatis, 
vă invităm să vizitaţi insulele, oh, ce minunate locuri, zice Peclatis, ne-ar interesa structurile 
imaginare libere de dincolo de orizontul vizibil, ştim cu exactitate că le-aţi zărit cu telescopul, 
domnişoarelor Vafakis, nu vă sfiiţi, patria vă va fi recunoscătoare, pe cuvânt! 

Noi nu explicităm periferia în raport cu centrul prin puncte cardinale şi tocmai de aceea vă 
invităm stimată domnişoară Frasela să luptaţi sub stindardul nostru, ne întâlnim pe terasă, după 
cafea? Dacă v-aţi putea infiltra în cercurile de literați de la Gozeh v-am fi recunoscători, Parusala, 
ce nume încântător, cum, serviciile secrete din Bulbona v-au contactat înaintea noastră? Nu e nici o 
problemă, se rezolvă. 

Se rezolvă cererea dumneavoastră, stimată doamnă Aghata Pantadoglu, vă eliberăm soţul în 
schimbul unor informaţii nevinovate despre bancherii din Nulome, îi frecventaţi de multă vreme, nu 
are nici un rost să negaţi, avem câteva sute de videocasete şi fotografii, suntem profesionişti, 
stimată doamnă! 

O, Alberta, ţi-a ieşit de minune escapada cu prinţul Borisov! Dar, Antoanela, noi nu am falsificat 
hârtiile de o sută! Bună seara, bună seara, nu-i aşa că nu vă aşteptaţi să ne întâlnim tocmai aici, în 
Takla Makan, domnişoară Calsemla, ce mai faceţi? Cum, curierul nostru nu v-a transmis noile 
ordine? 

A fost ucis într-un schimb de focuri în cafeneaua Magala? Şi treceţi întâmplător pe acolo, nu-i 
aşa? Să nu spuneţi nu, îi oferiţi o noapte de neuitat şi vă uitaţi un pic în portofelul lui, numai un pic, 
vă rog, Alsimtestra! Mânuiţi armele extraordinar, Bobolina! Preferaţi otrava? 

Aha, înţeleg, îl veţi ucide cu o vibraţie Ka La! N-am mai auzit de aşa ceva! Ce faceţi, ameţesc, 
Bobolina, m-aţi nenorocit! Să recapitulăm, vă substituiţi reginei! Nu e bine să vă expuneţi, 
Kundhala e un tip extrem de periculos, v-am sugera să evitaţi o apropiere de el, sunt anumite 
riscuri, nu, nu citeşte gândurile dar nu-i rezistă nici o femeie! Colonelul e foarte mulţumit de 
serviciile tale Marsaliina, te va propune pentru o diplomă de merit, nu, haina de blană a fost oferită 
Gambelei! 

Gambela a furat planurile marilor scuturi, nu am nici o vină, nu eu am hotărât. 

Cred că te vom retrage din Nulome, Baldara, înţelege Baldara, şeful serviciilor secrete a pus 
ochii pe tine, nu insista, ştim că te-ai îndrăgostit de el, nici nu poate fi vorba să devii agent dublu, 
renunţă! Te credem Bobolina. 

Sigur, Bobolina. Fără îndoială, Bobolina. Nici nu intră în discuţie, Bobolina, aşa vom face, 
Bobolina. În mod foarte clar, Bobolina. 

M-ai călcat pe picior, Bobolinaaaa! 

Mă învârt printre mese. Chelnerii se tot lovesc unii de alţii. Trag şi ei cu urechea. Lucrează 
pentru Obin Oba, pentru serviciile secrete din Qiatotocoatl, pentru împăratul Ogawa, pentru 
cardinalul din Popocatepetlân, pentru Chiramo Charamo, pentru bancherii din Azego Bazego, 
pentru spionii din Kumure, pentru fumătorii de trabuc din Tutumbe, pentru plutonierul Slatt din 
Pitonga Batonga, pentru centralele de informaţii din Morena şi Gugumbe, pentru maiorul 

Argabvaiev din Mokason, pentru inspiraţii secretoşi din Bitambo Marakas şi pentru confreriile din 
Tontura şi Gargo Bagablas. 

Hoţomanii! 

Dinspre bucătărie vin tot felul de arome, îţi gâdilă nările, te îmbie, te năucesc, îţi dau aripi, te 
poartă pe deasupra meselor, printre candelabre. 

Arome de foline, migole şi merigori. 

Se aud cuţitoaiele bucătarilor feliind o uriaşă balenă albastră. Feliind. Feliind. 

Stropi sprinţari de bere se preling pe bărbia magicianului, se înghesuie, îşi rotesc burticile spre 
lumina candelabrelor, au aurul soarelui din Gatanga Masai, din Gubole Babo şi din Kamcean Kaman. 
Se împing unii într-alţii, se pupă, se întrepătrund, explodează fericiţi, e o conspirație împotriva 
celulei, zice comandorul Blakerson, ura, ura, strigă bucătarii iviţi de după uşile batante, poc, poc, 
ce de cucuie, înapoi la balena albastră, răcneşte şeful de sală, acolo, în măruntaiele ei, e ascuns 
teribilul adevăr al tuturor lumilor! 

Mă învârt printre mese. Generalul Başkaev aduce un fruct de mare. Zice, pufnind printre 
mustăţile-i mari, stufoase şi roşii, băiete, ia fructul acesta şi rumeneşte-l 

Bucătarii valsează. Bobolina valsează. Împăratul Ogawa valsează. Colonelul Sharun valsează. 

Se rotesc cu toţii sub presiunea câmpurilor magnetice, ţipând de plăcere. 

Celulele, nebunele, intră-n vibraţie, au ele cântecul lor de luptă, trec succesiv prin stări de 
convexitate şi concavitate, membranele lor zbârâie, atenţie, o să mă îndrăgostesc de tine, zice o 
celulă altei celule. 

Regiunile îndepărtate ale universului plin de universuri colapsează haotic, anunţă Petra 
Petronius desfăcând o sticlă de şampanie, Bobolina îl pocneşte cu umbreluţa, colonelul Sharun mă 
ia în braţe strigând fericit, ce ţâţe ai Bertha, oamenii lui Obin Oba fură nişte instrucţiuni 
enciclopedice îndopând un purcel de lapte cu ele, instrumentiştii cântă pe ruptelea, le ţâşneşte 
sânge din urechile clăpăuge. 

Maiorul Farigot se luptă cu un jambon cât toate zilele, năvălesc prin uşile larg deschise o 
mulţime de spioni, bine v-am găsit iubiţilor, răcneşte starostele agenţilor dubli din Guaribo, 
bucătarii asudă printre canţarole, un sturion se trezeşte din moarte speriind domnişoarele din 
Marsila Mole. 

Abu Kadâr trece printre mese cu submarinul lui galben, bum, trage o torpilă, hemolul din 
Galeea citeşte un studiu despre strategicile magnetice, cine să-l audă, nu-l aude nimeni, generalul 
Monteores se giugiuleşte cu nişte madrilere, elvine şi columbule, Petra Petronius strigă în gura 
mare că procesele informaţionale pot avea loc fără consum de energie, taci, limbutule, răcneşte 
Bobolina pocnindu-l cu poşeta, agenţii împăratului Ogawa transmit întreaga scenă prin reţelele 
informaţionale, bateristul chinuie tobele, bam, bam, bam, porneşte un marş. 

Generalul Başkaev îşi netezeşte vipuşca, bibliografia, nu uitaţi bibliografia, răcneşte unul dintre 
vulgarizatorii din Omah, tocmai a sosit cu misiune de dezinformare, zice nu ştiu ce despre 
câmpurile magnetice, despre orgasmul universal, despre enciclopedia din San Gastoban, ba nu, e 
vorba de revelaţia din San Gastoban, murmură domnişoara Margareta, spionii se rotesc ameţitor, 
valsează, din ce în ce mai mulţi în lumina veche ce se revarsă din candelabrele care pâlpâie sub 
presiunea diavolească a câmpurilor magnetice. 

O să ne rupem gâtul tot umblând după Mandhala, zice colonelul Fuskas sosit din Ehren, să fie 
cumva vreo cacealma? Di Giorgio, vestitul poet torinez, agent de influenţă şi consilier de imagine 
pe lângă vicepreşedintele Weinberger, scrie fanteziile erotice inspirat de bulele de gaz care ţâşnesc 
din siajul Mandhalalei şi preotesele din Bankusai îl ridică la rangul de fermecător invitându-l la una 
din petrecerile lor în pielea goală. Pitoşkin are şi el nişte planuri, îi arde de giugiuleală. 

Vinul curge în valuri. Rubiniu. Auriu. Perlat. Spionii se avântă pe marea vinului cântând 
cântecele porcoase şi dându-și ochişorii peste cap. 

Să ne desecretizăm 

Aşa strigă cu toţii cerşind, implorând, rugând pe şeful de sală să înceapă desecretizarea. 

Toţi strigă la mine, băiete, trage cortina, gata, gata cu secretele. 

Cum de se grăbesc aşa cu toţii către sensul ultim, către nebănuita şi miraculoasa torsiune a 
câmpurilor magnetice? 

Să fie Takla Makan. 

Takla Makan! 

E Bobolina. Roşie în obraji. Se-nvârte de nebună în mijlocul ringului de dans şi mă confundă 
când cu colonelul Sharun când cu Melisa Hari, când cu generalul Başkaev sau cu împăratul Ogawa 
care stă gata, gata să cadă în penumbra lunii. 

Trece o umbră prin texte şi textele iau foc. Mesele, lumânările, armele, magneţii prinşi discret 
la acul de cravată să atragă secretul secretelor, pardoseala, candelabrele, toate iau foc. 

Dar a sosit oare momentul? 

lată cum dănţuiesc spiralele de caşcaval, elicea de maioneză, spiralatele salate! 

Nu e momentul. 

Serviciile secrete inamice primesc mesaje contradictorii. Reinterpretarea imperfecţiunii a împins 
omogenitatea noastră informaţională către reorganizarea unor structuri narative şi descriptive 
conţinute în inventarul enciclopedic, după o temeinică cercetare a bibliografiei. 

Alcătuirea lumilor nesfârşite se revendică a fi a codurilor construite după deliciul interpretării 
iar maliţia sau aroganţa celui care interpretează sunt dovezi sigure de vulnerabilitate. 

E o brambureală, se zvoneşte printre agenţii serviciilor secrete inamice care, în aroganţa lor, nu 
reuşesc să interpreteze efectul de oglindă. 

Bobolina trage de ei, iubiţilor! 

Îi arunc în vârtejul valsului. Îi virusez. Le restructurez imaginarul. 

Enciclopediile intră în momentul de torsiune temătoare, plăcut înfiorate, timide. Dar ard de 
nerăbdare să fie torsionate de războaiele matriceale, ard de nerăbdare să cunoască orgasmul, să 
cadă în mâna spionilor care să le violeze cu sălbăticie. Sunt grăbite să dezbrace hainele de lumină 
veche. Sunt grăbite să devină. 

Se aruncă orbeşte în vârtejul torsiunii neluând în seamă formele care sfârşesc în nesfârşit, 
neluând seama la vârtejurile virtuale. 

Bietele forme! 

Se risipesc fără să bage de seamă. Le aspiră universul plin de universuri pentru buna 
funcţionare a lui. Le secătuieşte sorbindu-le imaginarul şi modelând din el curioase forme care se 
găsesc într-o mişcare aparentă. 

Putem să ne risipim în mai multe feluri. Risipa asta se face potrivit unei bibliografii. Înghiţim 
texte după o grilă dată închipuindu-ne că vom ajunge la adevăr preschimbându-ne într-o ultimă 
totalitate. 

Odată sfârşită călătoria, în Marsila Mole, în Qiatotocoatl sau în Puerto Pico, suntem încredinţaţi 
că dincolo de orizontul vizibil nimic nu mai este, nimicul fiind un nonsens. 

Mulţimile din Takla Makan se înghesuie să desluşească secretul, teribilul adevăr al tuturor 
lumilor. 

Dar nu plăcerea lecturii e căutată, nu plictisul duminical e căutat. Nici sfârşirea elenului prin 
refuzul reflecţiei şi reflexiei. 

Mulţimile de spioni din Takla Makan vor să ştie adevărul despre orgasmul totalităţii. Fără a 
mişca un deget. Îl vor pe degeaba. 

Caută înţelesuri despre plăcerea miracolului dar e ca şi cum ar umbla după femei. Ard de 
nerăbdare să se giugiulească niţel cu miracolul dar nu se avântă în vâltoarea universului plin de 
universuri pentru a-l afla. 

Suprema plăcere stă însă prin săvârşirea prin miracol aşa cum fluturii arzând pe lampă 
descoperă ei singuri covârşitoarea lumină veche. 

Bobolina se prăbuşeşte printre mese, imensă, speriată şi grea. 

Un doctor! 

Spionii îşi dau coate. 

Colonei, generali, maiori. Cine a făcut-o? 

Doctorul scoate o exclamaţie. 

Ei, doctore, nu ne mai ţine în tensiuni! Spune-ne adevărul. Doctore? 

E mort. l-a explodat inima sub presiunea câmpurilor magnetice. 

lar Bobolina? 

Creşte. Creşte din ce în ce mai mult. Procesul inflaţionist o ia razna. Uite-o ce mare e! Ne 
turteşte. Ne striveşte. Ne cuprinde. Cădem cu toţii printre catacombele ei plăcut mirositoare. 
Bobolina, briza mării! Bobolina, parfum de iasomie! Bobolina, ploaie de primăvară. Alo, domnule, 
situaţia e critică, zice colonelul Fuskas călcându-mă. Ştii unde ne aflăm? Nu ştiu care strigă cuprins 
de disperare, se văd stelele! 

Dar nu sunt stelele, e sigur. Sunt structuri imaginare libere care ard ca nişte candele prin 
universul plin de universuri. Sunt în inima totalităţii, strigă vulgarizatorii din Molina Mar 
pregătindu-se să preia puterea în noile condiţii. 

Se iscă certuri. Spionii se iau la harţă. Hoinăresc prin corpul totalităţii descoperind 
corporalitatea şi punând la cale noi acţiuni subversive. Serviciile secrete inamice le trimit mesaje de 
încurajare şi se arată dispuse să coopereze. Înregistrăm fluctuații magnetice semn că unii spioni 
din Takla Makan defectează. Le urmărim cu atenţie secrețiile. Dâre luminoase prin universul plin de 
universuri. 

Consultăm bibliografia. Punem la cale conflicte între sintaxe şi semne, aparente contradicții şi 
incertitudini. Ameţitorul nostru balet cosmic confuzionează serviciile secrete inamice. 

Sunt cuprinse de disperare şi recurg la diverse manipulări în cascadă. 

Structurile noastre narative reorganizate sunt tot atâtea false puncte vulnerabile care le vor 
atrage în capcană. 

Suntem discontinuitate şi tendinţă către sensul ultim şi nimic nu ne mai poate sta în cale. 
Obiectele magiei noastre nu sunt legile, legile fiind un nonsens. 

Nimicul pare să ne fi însoţit în mişcarea noastră aparentă prin universul plin de universuri, 
presiunea câmpurilor magnetice prilejuindu-ne plăcerea experimentului. 

Experienţa însoţeşte sensul ascuns al misiunii noastre şi ne îndreptăţeşte să credem că sensul 
ultim e o construcţie simbolică. 

Construim. 

Personajele fabuloase conţinute în enciclopedia noastră tind să se organizeze într-un 
continuum construindu-şi referinţe imaginare. 

În aroganţa noastră am crezut că imperfecţiunea vorbeşte despre sfârşitul istoriei dar ne-am 
înşelat. 

Totalităţile sunt şi ele construcţii simbolice necesare unor stări similare morţii termice. 
Serviciile secrete inamice au avut astfel de experienţe. E un prim mesaj coerent. Nu vedem în el 
nimic altceva decât un semn al unor posibile negocieri. 

Navigăm prin universul plin de universuri sondând enciclopediile care au fost la un pas de a se 
transforma în totalităţi. Sunt corpuri moarte ale unor lumi tăcute, spuzite de lumină veche. Fluidele 
lor s-au risipit fiind absorbite de vârtejurile virtuale care trec razant pe deasupra omogenităţii 
noastre informaţionale. 

Purtăm cu noi totalitatea ultimă în timp ce serviciile secrete inamice pregătesc ritualul 
miraculosului tot. Ne-au urmărit de la începutul acestei experienţe, când presiunea câmpurilor 
magnetice ne-a scos din letargia unui periferic neştiut. 

Schimbăm diverse mesaje. Respectăm protocolul. Ne punem întrebări. Ne-am refăcut 
omogenitatea trecând printr-o singularitate fabulatorie. Am traversat astfel moartea termică, stările 
de neomogenitate, bifurcaţiile. 

Ne-am sustras influenţei nefaste a unor atractori stranii pe care îi conţineam şi care nu ne erau 
exteriori, aşa cum în mod fatal am crezut până în momentul de torsiune pe care l-am codificat a fi 
Takla Makan. E multă tăcere în jurul omogenităţii noastre informaţionale. Nu suntem în funcţiune şi 
nu producem comportamente observabile. 

Dacă am fi priviţi de dincolo de orizontul vizibil, am arăta ca o pată de lumină veche uitată 
printre uneltele ruginite ale unei magazii. Dacă ne-am privi noi înşine de dincolo de orizontul 

vizibil, ne-am putea vedea ca mici oaze de omogenitate rotindu-ne în corpul unei uriaşe 
orizontalităţi, sclipind. 

Nu ştim însă cum ne percep serviciile secrete inamice. Ne ghidează către miraculosul tot, acolo 
unde va fi punctul de convergenţă cu totalitatea noastră. 

Ne ferim să mai producem turbulenţe şi nu suntem interesaţi să capturăm structuri imaginare 
libere sau vârtejuri virtuale care să dea viaţă unor structuri narative aiuritoare. Păstrăm coerenţa la 
doar câţiva paşi de miracol. 

Totalitatea noastră pare liniştită. Cândva bobolină, acum uriaş obiect cosmic structurat potrivit 
unor instrucţiuni clare, convenabile. Ne îndreptăm spre sensul ultim încercând o furtună de 
sentimente deşi suntem lipsiți de suport, nefiind în funcţiune şi neavând a produce 
comportamente. E din ce în ce mai frig. Stelele se îndepărtează unele de altele în mare viteză. O 
cometă se aruncă orbeşte în hăul care se cască sub noi şi se striveşte de corpul inert al unei 
enciclopedii. 

Vuietul războaielor semantice a murit, nu se mai aud strigătele de luptă din Marsila Mole, din 
Adamville şi din Beauburg. Războinicii informaţionali şi-au lăsat chipurile prinse de inele rotitoare 
care trec în zbor spiralat prin proximitatea noastră informaţională ca un ultim gest de bărbăţie. 

Întreaga noastră omogenitate trimite inele rotitoare către lumile rămase în urmă şi care încă 
mai petrec în Takla Makan, împroşcându-se cu şampanie şi giugiulindu-se cu voluptoasele din 
Mandhala fără pic de ruşine. Din când în când întâlnim câte un uriaş obiect cosmic dezactivat de 
serviciile secrete inamice şi folosit ca depozit pentru copiile enciclopediilor care au candidat fără 
succes la ultimul rol din existenţa lor. 

Printre epave se zăresc structurile narative ale unor spioni dezactivaţi care plutesc în derivă şi 
care vor fi aspirate de câte un vânător sau de câte o enciclopedie care încă mai dă semne de viaţă 
compunând melodii fără noimă. Serviciile secrete inamice îşi iau tot timpul măsuri de precauţie şi 
verifică proximitatea noastră informaţională vrând să ştie dacă presiunea câmpurilor magnetice nu 
ne produce o orizontalizare periculoasă pentru misiunea lor. 

Stările noastre interogative disipează în plinătatea omogenităţii eliberându-ne de subversiv. 
Jocul e deschis, superbia manipulării. Serviciile secrete inamice se relaxează şi promit un apropiat 
contact vizual. Ele acceptă că mesajele schimbate între noi de-a lungul acestei experienţe au fost 
marcate de confuzie şi de contradictoriu. 

Echilibrăm luminile lucrând asupra vitezelor lor şi urmăm cursul indicat. 

Întâlnirea cu miraculosul tot ar trebui să aibă loc în maximum trei secunde, suficient timp 
pentru a intui strategicile câmpurilor magnetice şi pentru a pregăti procedurile de convergenţă. 

Totalitatea construită de noi în iureşul războaielor semantice îşi păstrează consistenţa deşi e 
lipsită de instrucţiuni. Aparenţa ei e atât de perfectă încât ne lăsăm înşelaţi fiind tentaţi de plăcerea 
experimentului. 

Ne jucăm rolul magistral. 

Formele şi fluidele noastre, bine protejate, sunt arhivate într-una dintre omogenităţi, fiind 
secretizate. 

Admitem că în decursul acestei experienţe am înregistrat lumini cu viteze variabile şi tocmai de 
aceea am recurs la o necesară echilibrare. 

Vitezele variabile ne vorbesc despre o posibilitate fascinantă pe care o descifrăm cu ajutorul 
unor utopice al căror rang ne ferim să-l gândim pentru totala protecţie a misiunii noastre. 

Analizând evenimentele în cascadă care au marcat experienţa noastră de până acum şi având în 
vedere că secretul este dimensiunea fractală a universului plin de universuri, intuim că textul ataşat 
lui are un lector care cunoaşte instrucţiunile în profunzimea lor. 

Asupra actelor sale subtile putem emite o serie de ipoteze. Asupra privirii lui ca şi construcţie 
simbolică putem decreta o bulă fantasmagorică pentru a ne sustrage ridicolului. 

Posibilitatea de-a dreptul fascinantă ar fi ca, în exerciţiul lor, câmpurile magnetice să compună 
tocmai această privire pe care o considerăm, aici şi acum, o construcţie simbolică bazată pe 
structuri narative şi descriptive al căror sens încă ne scapă. 

Serviciile secrete inamice iniţiază o simultaneitate ce se suprapune celor trei secunde care ne 


despart de sensul ultim. Nu am primit nici un mesaj de avertisment dar facem faţă tangajului 171/183 
magnetic. 

Verificăm codurile de acces. Declanşăm operaţiunile premergătoare contactului vizual. | Pagina anterioară 
Negociatorii noştri primesc ordinele de lucru. 

Ar putea fi momentul aşteptatei vizualizări? Pagina următoare 


Procedurile noastre se derulează conform acestui scenariu. Ne vom aşeza la masa negocierilor? 
Vom face un schimb de prizonieri? Ne vom cunoaşte codurile periferice în semn că de-o parte şi de 
alta nu există suspiciuni? Vom ajunge la anumite înţelegeri? Aici şi acum. 

În apropierea punctului de convergenţă? 

E semnul sigur al plăcerii experimentului? E un ritual pe care trebuie să-l urmăm? Sau e vorba 
de proceduri standard? Va avea loc o depresurizare a structurilor narative şi descriptive? E un 
răgaz? Trebuie să salutăm miraculosul tot? E ca şi cum am depune o ofrandă? Dar noi cunoaştem 
operaţiunile de torsionare şi ştim că o astfel de simultaneitate nu e prevăzută în instrucţiuni. 

Vom negocia înainte de momentul de torsiune al totalităţii? În ce scop? Ştim că orgasmul nu 
poate avea loc fără ca totalitatea să ia o formă specifică. Trimitem un mesaj. Nu primim răspuns. 
Simultaneitatea e netedă, fără trecut, prezent şi viitor. Nu detectăm fluctuații magnetice. 
Înregistrăm un optic termic. CÂMPURI MAGNETICE 

Scanăm zona. Ovidiu Bufnilă 

E doar o celulă. 

O neînsemnată celulă organică pierdută în spuma întunecoasă a universului plin de universuri. 

Cum a ajuns aici? Omogenitatea noastră informaţională e cuprinsă de un imens hohot de râs. 

Celula e protejată de un micuţ vârtej virtual. Are un imaginar propriu. S-a folosit de efectul Editura LiterNet 
nostru de oglindă şi ne-a indus în eroare. Se roteşte uşor spre stânga şi trimite un mesaj 2002 
omogenităţii noastre care se orizontalizează către infinit. 

Atenţie, o să mă îndrăgostesc de tine! 


Ideile noastre despre universul plin de universuri se găsesc într-o dificultate intelectuală de 
ordinul şapte de ambiguitate. 

Suntem perechea unei celule? Aceasta ar dovedi că textul ataşat universului plin de universuri 
nu reprezintă o singularitate, aşa cum am fost înclinați să credem. 

Ne aflăm într-un conflict cu noi înşine. Ar putea fi o subtilă acţiune de manipulare a serviciilor 
secrete inamice? Au ajuns ele la un stadiu care să le permită iniţiative asupra textului ultim? 

Ar putea fi teribilul adevăr al tuturor lumilor? 

Sau poate că textul ultim a fost virusat de un alt text aparținător unui al doilea univers plin de 
universuri? 

Şi atunci cum ar trebui să interpretăm pluralitatea şi nesfârşirea? 

Să fie oare punctul de convergenţă al enciclopediei devenită totalitate cu miraculosul tot doar o 
simplă construcţie simbolică? 

Această experienţă a noastră este doar iluzorie, noi fiind un nonsens? 

Un al doilea univers plin de universuri nu poate fi acceptat căci noi definim universul plin de 
universuri a fi nesfârşirea. 

Dar poate că în aroganţa noastră ne-am imaginat doar că ne putem orizontaliza la infinit, 
infinitul fiind un nonsens de prim rang. 

Suntem într-un aparent impas. Dacă iniţiem operaţiunile de distrugere a celulei ne vom anihila 
pulverizând perechea compusă aici şi acum. 

Dacă nu întreprindem nimic, celula ne va îngloba schimbându-ne sensul de rotaţie şi 
instrucţiunile, noi nemaifiind ce-am fost. 

În acest caz ne vom pierde memoriile. 

Dintr-un anumit punct de vedere, nu suntem sub presiunea unei decizii pentru că 
simultaneitatea ne avantajează. 

Oare celula nu are ştiinţa fluidelor şi nu intuieşte strategicile câmpurilor magnetice şi e doar o 
primitivă de prim rang? 

Construim. 

Verificăm codurile de acces şi limbajele de protecţie deşi aceste măsuri de prevedere par 
inutile. 

Construim un model. 

Probabil că celula va încerca să ne decorporeze pentru ca apoi să redefinească instrucţiunile 
cuprinse în inventarul nostru enciclopedic. 

Omogenitatea noastră informaţională nefiind în funcţiune şi neavând a determina 
comportamente, celula nu are nevoie de energie pentru această acţiune. 

Ne întrebăm însă dacă are iniţiativă! 

Din punctul ei de vedere, putem rămâne pereche la nesfârşit în această simultaneitate. 

E convenabil pentru ea din punct de vedere al acţiunii dar rămâne deficitară în raport cu durata. 

Pentru noi e vital să ieşim din acest moment pentru a nu ne pierde instrucţiunile dar suntem 
avantajaţi de simultaneitate. 

Nu putem negocia neexistând limbaje acceptabile şi condiţiile unui protocol avantajos de 
ambele părţi. 

Atenţie, o să mă îndrăgostesc de tine! 

E un mesaj standard pe care celula îl conţine în memoria ei fără a fi aceasta o dovadă de 
intenţionalitate clară? Sau e doar o instrucţiune care se activează pentru buna funcţionare a 
metabolismului ei în condiţii prielnice? 

Atenţie, o să mă îndrăgostesc de tine! 

Ne obsedează o întrebare cheie. De cât timp suntem împreună? Când am devenit pereche? 

Experienţa noastră de până acum să fi fost doar imaginară? Această neînsemnată celulă a 
manipulat structurile noastre narative şi descriptive ducându-ne într-o zonă a universului plin de 
universuri optimă pentru ea? 

Atenţie, o să mă îndrăgostesc de tine! 

Ne-a indus stări imaginare de decorporare şi ne-a stimulat imaginarul producând fie 
înfăşurările, fie desfăşurările? 

Obiectele magiei noastre ne apar ca fiind inutile în timp ce subiectele nu sunt, ele fiind un 
nonsens. 

Ne imaginăm. 

Sfârşit de secol nebun. Ne sorbim cafeaua. Manson din Bankusai l-a ucis pe Fergusso cu cinci 
focuri de armă. Cursa de Guaribo a fost pulverizată de o rachetă sol-aer. Au mai omorât încă vreo 
câteva mii de fiinţe. 

Ne sorbim cafeaua. Ne-am branşat la nodurile informaţionale. O să ieşim pe stradă aşa branşaţi 
cum suntem. 

Pitoşkin o să-şi bată joc de noi. Pufăie un trabuc. Ce-i pasă?! O să ne tragă un pumn în nas şi o 
să ne uşureze de toate părăluţele. 

Dar ieşim în stradă aşa branşaţi cum suntem, cu tâmplele pline de implanturi argintii. Pitoşkin e 
teribil. Se dau în vânt după el fufele din cartier. Şi alea organice şi alea electronice. Pitoşkin are un 
pumn cât toate zilele. 

O să coborâm în stradă gata branşaţi. Avem în gură un gust sălciu. 

Din robinet curge nisip. Prin ţevile caloriferului se scurge rugina. De pe acoperiş cad în stradă 
nişte albatroşi imperiali morţi. 

Sunt morţi de câteva zile. l-au împuşcat poliţiştii care străbat văzduhul în lung şi-n lat cu 
elicopterele lor aurii. Fac un haz nebun. Uneori împuşcă o târfuliţă electrică. Aia explodează. 

Ce frumos e! Sar jerbe multicolore în toate părţile. 

Mulțimea de golănoi bate din palme de nebună. Dar am reuşit să ne branşăm la nodurile 
informaţionale. Ştim că am încălcat legea. E nemaipomenit să încalci legea. 

Sfârşitul ăsta nebun de secol nu mai are nimic sfânt în el. Stau cu toţii şi se uită la marile ecrane 
de pe străzi. Tot felul de capsomani se strâmbă în fel şi chip. Ne arată cum vor arunca cu bombiţe 

în capul celor din inima sudicelor. O să le-o tragă mişto de tot, urlă crainicul ăla cu capul chel de la 


cbn. 175/183 

Şi golănoii râd cu gura până la urechi. Rânjesc periculos. Pitoşkin le dă apă la moară. îi 
îndeamnă să se înroleze în marele război matriceal. Da, da nu mai au nici o scăpare. O să-i facem | Pagina anterioară 
terci să ne lărgim spaţiul vital. Pitoşkin e omul guvernatei naţionale. 

Guvernul ăsta din Takla Makan e plin de ticăloşi. Sunt miniştri graşi şi sunt miniştri slabi. Unii Pagina următoare 


perverşi, alţii evlavioşi. Când ţin discursuri împroaşcă microfoanele cu salivă. Saliva lor e acidă din 
cauza poluării. Microfoanele sunt schimbate după fiecare discurs, mi-a zis mie un şmecher de la 
wrt. 

Tipii de la wrt pun la cale o mare conspirație. Şi guvernanta naţională pune la cale o 
conspirație. Şi sudicele pun la cale o conspirație. 

Şi Pitoşkin conspiră. Şi târfuliţele electrice conspiră. Se duce dracului fiinţa umană. O facem 
harcea-parcea. Cui îi mai trebuie carcasa asta umblătoare?! 

Nimănui. 

O tranşează, o mitraliază, o îmbălsămează de sute de ani şi nimic. Aşa, în vis, alerg prin osuare 
nesfârşite. Câte o hârcă strigă la noi. Pune întrebări încuietoare. Că cine ar fi ea. Că pe cine s-a 
supărat ea în timpul vieţii. O mare de umbre se învălătuceşte peste osuare. Ne prindem ca de 
perdele zdrenţuite. CÂMPURI MAGNETICE 

Umbrele pătrund în noi. Ovidiu Bufnilă 

Sigur că pun la cale o conspirație împotriva membranelor noastre celulare. Să ne desfacă. Aşa, 
ca pe o conservă. Să ne înfigă hârca într-un par de argint pe care se înfăşoară focul sfântului Elm. 

Astea-s visele acestui sfârşit de secol nebun. 

Nimeni nu e cu adevărat stăpân. Editura LiterNet 

Toţi secretă conspirații. Ne strivesc bocancii lor. Ne strivesc grămezile lor de bani. De jetoane. 2002 
Ne-au tras pe cap un prezervativ care să ne apere împotriva poluării, împotriva efectelor 
distrugătoare ale unor noi experienţe nucleare. 


Dar nu ne pasă pentru că, împotriva legii, ne-am branşat la nodurile informaţionale. O să ieşim 
pe stradă. O să coborâm pâş, pâş pe scara asta murdară şi periculoasă. Pe balustradă se dau tot 
felul de cufuriţi înarmaţi până în dinţi. Stau cu şişul pregătit să-ţi dea drumul la sânge. 

Au ucis eroii. 

l-au băgat în cutii de mucava şi joacă fotbal cu ele. Se îngraşă. Se îmbolnăvesc de ficat. Crapă 
de atâta senilitate şi plictis. Plictisul e duşmanul nostru din toate timpurile. 

Plictisul. Parşiva delăsare. 

Trece un elicopter. Polițistul ocheşte un albatros. Trage. Albatrosul imperial se loveşte de 
scările de incendiu ruginite. Câţiva picuri de sânge se preling pe treptele mâncate de ploaie. 
Pitoşkin rânjeşte. Striveşte albatrosul imperial sub bocancul lui plin de ţinte. Umbra albatrosului e 
luată de vântul solar şi dusă aiurea, dincolo de marginile universului plin de universuri. 

Carnavalul e în toi. 

Artificii, discursuri, campanii electorale, votaţi-mă, votaţi-mă, gherile furibunde, agenţi secreţi 
care te spionează printr-o lunetă electronică, bombe, rachete, mine, morţi tragice, filozofi de 
închiriat. Dar nu ne pasă, suntem pe cale să încălcăm legea. 

Gata. 

Pitoşkin o să moară fix peste cinci minute. O lume întreagă va muri exact peste cinci minute. 
Elicopterele poliţiei vor fi lovite de taifun. Filozofii de închiriat şi savanții desueţi vor sfârşi elanul 
lor critic. Secolul nebun aflat pe sfârşite. 

Începe mileniul. 

Coborâm scara, nici nu mişcăm în aparenta noastră mişcare prin universul plin de universuri. 
Coborâm printre cufuriţi şi târfuliţe electrice. Nici nu mişcăm. 

lată primii morţi. Li se usucă gâtul. Li se zbate inima ca un albatros. Zidurile se zguduie. Se 
crapă scările. Coborâm dar nu mişcăm aşa branşaţi în nodurile informaţionale. 

Accesăm un cod. Cei din Nulome au şi ei probleme. Ne-au zărit. Se bulucesc spre gară. Spre 
aeroport. Spre catacombele metroului. În Burbansk, da, la fel. Şi depravaţii din Gyula ţipă îngroziţi. 
Coborâm dar nu mişcăm. 

Nu putem să mişcăm. Trupul ni s-a împuţinat. Sigur că suntem pe sfârşite. 

Celulele noastre se rup în bucăţi, ne descompunem, ne metamorfozăm. 

Începem să cuprindem lumea asta nebună de sfârşit de secol. Pentru că şi-au dorit-o. Pentru că 
ne-au. Pentru că au chemat-o, pentru că au vrut să facă în pantaloni de frică. Ne umflăm dar nu 
mişcăm. 

Ne întindem pe trotuar. Ne ridicăm pe zidurile caselor, ne zărim în oglinda lacurilor din 
Adamville. Noi suntem umbra care umple întregul năvod de noduri informaţionale, noi suntem 
umbra care înghite fiecare fractal, fiecare bifurcaţie, fiecare revoluţie, fiecare periferie, fără milă, 
noi suntem umbra înfricoşătoarei goddzila, certitudinea certitudinilor, gata să înghiţim celula. 

Dar pentru a ieşi din imperiul incertitudinii am putea considera această neînsemnată celulă ca 
fiind imaginea noastă în oglindă. Ne-am contrazice în afirmaţia noastră că limită nu există. 

Am putea admite că este un invers informaţional de o exemplaritate uimitoare. 

Dar nu am cădea în eroarea euclidică a lui Petra Petronius potrivit căruia iminenta desecretizare 
ar fi o deschidere a secretului? 

Să fie un virus mortal produs de serviciile secrete inamice? 

Interogaţiile manipulatorii nu ne mai sunt de mare folosinţă în această simultaneitate în care nu 
sunt decât două prezenţe. 

Analizând buclele Davi, ne dăm seama că încercând să construim Takla Makan am produs o 
serie de fracturi în regimul imaginar. 

Admitem că noi am construit această pereche mortală sfidând legile universului plin de 
universuri şi considerându-le a fi un nonsens. 

Potrivit unor idei, torsiunea finală ar fi reuşit iar celula nu ar fi decât fructul miraculos al 
totalităţii pătrunsă de miraculosul tot. Nu suntem mulţumiţi de acest scenariu. Îl refuzăm. Întreaga 

noastră omogenitate informaţională era pregătită să dejoace planurile serviciilor secrete inamice şi 
să anuleze punctul de convergenţă folosind cu abilitate presiunea câmpurilor magnetice. 

E ideea ameţitoare conform căreia, textul ataşat universului plin de universuri ar avea un lector 
care cunoaşte instrucţiunile în profunzimea lor. Ne-a fascinat într-o asemenea măsură încât am 
hotărât să manipulăm evenimentul astfel încât să ne continuăm călătoria către ceea ce ne apare 
acum a fi într-adevăr sensul ultim. 

Numai aşa am putea explica turbulenţele şi catastrofele care au condus la naşterea 
enciclopediilor. Numai aşa am putea să ne mişcăm aparent către adevărul ultim. Şirul întreg de 
incertitudini nu putea fi generat de o celulă neînsemnată chiar dacă micuțul ei vârtej virtual a reuşit 
să identifice o simultaneitate în memoria noastră şi s-o iniţieze obţinând un cuplu mortal. 

Reinterpretarea imperfecţiunii ne împinge către reorganizarea structurilor narative şi 
descriptive conţinute în inventarul nostru enciclopedic. Vedem imperfecţiunea acum şi aici nu doar 
ca o stare generată de vitezele diferite ale luminilor vechi ci şi ca manifestarea tulburătoare a 
strategicilor aparținătoare câmpurilor magnetice. 

Pare de necrezut că drumul nostru către adevărul ultim se împotmoleşte într-o simultaneitate 
fiind învăluit în chip simbolic de membrana unei celule. 

Am putea să încercăm să-i mărim suprafaţa informaţională aşa cum bucătarii din Takla Makan 
pentru a duce la bun sfârşit menirea lor taie ceapa în felii subţiri aruncând-o cu îndemânare în 
canţarole. 

Ceapa sfârâie fericită că are o nouă viziune asupra universului plin de universuri iar bucătarii o 
pocnesc straşnic cu linguroiul de lemn, na, na să o sature de atâta liberate de informare! 

Dar la ce ne-ar servi un uriaş obiect cosmic care ar confunda profunzimea şi fervoarea 
cunoaşterii cu biata copiere a unor enciclopedii? 

Am putea să ne orizontalizăm şi, trecând prin stări succesive de convexitate şi concavitate să 
lansăm strigătul nostru de luptă. 

Dar clopotul sonor s-ar sparge în adâncurile universului plin de universuri. 

Lunga noastră aşteptare produce mici scânteieri între câmpurile magnetice. 

Încercăm să întrezărim o iluminare dar scânteierile sunt neînsemnate. 

Lucrând asupra structurilor noastre informative, poate că am putea descoperi proceduri 
necunoscute până acum. 

Inventariem instrucţiunile plini de înfrigurare dar nu găsim decât lumile noastre virtuale 
încleştate în nimicitoare războaie matriceale. Bulbona atacă Molina Mar în timp ce flota din Puerto 
Pico asediază Qiatotocoatl iar Marsila Molé invadează minunatul Bankusai. 

Nici vorbă de pacea de o mie de ani! 

Pitoşkin e scuipat pe țărm de balena albastră, begonul de Bagoda îl urmăreşte pe Obin Oba prin 
deşert, Bobolina îl duce cu zăhărelul pe împăratul Ogawa, plutonierul Slatt îl împuşcă pe maiorul 
Farigot drept în inimă. 

Îngerii din Qiatotocoatl vestesc apocalipsa, Petra Petronius ţine o cuvântare despre iminenta 
desecretizare de la Takla Makan, generalul Başkaev o răpeşte pe Melisa Hari într-o noapte fără lună 
şi o duce într-o direcţie necunoscută. 

Vânătorii de stele se războiesc cu vânătorii de balene, pricoliciul de la Arsenal e linşat de 
mulțimile dezlănţuite, generalul Monteores îl spânzură pe colonelul Sharun, domnişoara Margareta 
sfâşie mantia înstelată a unui magician, gunoierii îi măcelăresc pe vidanjori. 

Elal Belal se luptă cu o întreagă armată de femei de serviciu, chelnerii din Takla Makan umplu 
tomberoanele cu note informative despre o presupusă cădere în penumbra Lunii, elvinele poartă 
sâmbetele Tokomei Takome, femeile din Mandhala dansează despletite pe ţărmul oceanului Alal. 

Agonicele pătrund în sufletele mulțimilor sosite în pelerinaj la San Gastoban ca să vadă mareea 
trandafirilor, gândacii hoha noha îi înfulecă pe gândacii de bucătărie, armatorii din Puerto Pico se 
ascund într-o balenă albastră de frica lui Egdar Ikovlel, spionul şef din Burbansk care le-a promis o 
bătaie soră cu moartea pentru că au fosloit baniţele cu grâu. 

Pelias Paso face tot felul de fotografii compromiţătoare pe front şi e scurtat de cap de oamenii 
lui Obin Oba, maiorul Pluckart îşi trage un glonţ în cap lăsând o scrisoare în care enunţă teribilul 

adevăr al tuturor lumilor, amiralul Von Kripke se îndrăgosteşte nebuneşte de multiplicantul 


colonelului Sharun. 180/183 
Gamzai Gaiaz porneşte revoluţia din Bankusai, Pericleu Peclatis pune la cale o crimă odioasă în 

insule, domnişoara Frasela este executată prin împuşcare pentru că a dezertat la inamic, prinţul Pagina anterioară | 

Boris îşi dă foc în rotonda îngerilor din Qiatotocoatl pentru că nu e iubit de Bobolina. | 
Bobolina îl ucide cu un ac de păr pe bietul guvernator din Togai, domnişoara Galsemla îl Pagina următoare 


omoară pe Agaturian cu o vibraţie Ka La iar Baldara se căsătoreşte cu şeful serviciilor secrete din 
Nulome. 
Şi toţi vorbesc despre moarte cu un soi de frenezie de-a dreptul periculoasă. Ard de nerăbdare 
să se-arunce în braţele ei. Ca fluturii pe lampă. 
Nu le pasă. 
Teribilul adevăr al tuturor lumilor? O gogoriţă, de bună seamă. 
Totalitatea? Vorbă-n vânt. Orgasmul universal, o minciună gogonată! 
Se vânzolesc cu toţii prin timp râzând în nas augustei oficiale care ţine morţiş să-i încoloneze, 
să-i disciplineze. 
Dar mulțimile îmbrăţişează moartea cosmică pline de fervoare şi dezinvoltură. 
Filozofii dacă mai îndrăznesc să spună ceva, nişte savanţi şi vreo câţiva astrofizicieni. 
Cine să-i asculte? CÂMPURI MAGNETICE 
Pornind în această fascinantă călătorie, am dat glas întrebărilor puse de unii dintre ei. Căderea Ovidiu Bufnilă 
în penumbra lunii nu e calea către mister ci privirea care refuză adevărul ultim. 
Dar noi suntem încrezători în misiunea noastră şi nu vrem să ne dăruim morţii, fie ea şi o 
construcţie simbolică. În mişcarea noastră aparentă către sensul ultim am reuşit într-o mică 
măsură să descoperim o parte din proprietăţile uluitoare ale orizontalităţii noastre. Editura LiterNet 
E un adevăr! 2002 
Alcătuirea lumilor nesfârşite se revendică a fi a codurilor constituite spre deliciul interpretării. 


Interpretând te dăruieşti incertitudinii, construind un aparent stabil. Un sistem de coordonate, 
de referinţe care să te protejeze şi să te motiveze. 

Ştim că interpretarea este a stărilor libere ale conştiinţei şi nu a vulgarului sau augustei 
ignoranţe. 

E lesne de înţeles că maliţia sau aroganţa celui care interpretează sunt dovezi sigure ale 
vulnerabilităţii. 

Am construit convenţia şi coerenţa. Am reinterpretat imperfecţiunea. Dar am inventat cumva 
serviciile secrete inamice ale căror acţiuni au dat savoare experienţei noastre, stârnind în noi 
plăcerea experimentului? 

Aşa cum interogaţiile noastre au creat falsa impresie a unei posibile vulnerabilităţi, multe dintre 
afirmaţiile noastre au darul de a confuziona adversarul şi de a-l atrage în capcană. 

Noi construim ceea ce pare de neconstruit. Noi spunem că este ceea ce de fapt nu e. Ne-am 
putea imagina că suntem invenţia serviciilor secrete inamice şi atunci ele s-ar găsi pereche cu noi 
fiind în pericol de moarte. 

Ideea că textul ataşat universului plin de universuri e plin de ambiguităţi care aparţin unor alte 
asemenea texte ne umple de speranţă. 

Suntem hotărâți să ne aruncăm în vâltoarea câmpurilor magnetice care par a fi însăşi privirea 
lectorului necunoscut, acesta nefiind decât un concept spaţio-temporal pe care rămâne să-l 
interpretăm. 

Neînsemnata celulă nu are a lucra asupra lectorului, metabolismul fiindu-i efectul de oglindă 
iar membrana fiindu-i întreg orizontul vizibil. 

Se pare că suntem într-o situaţie fără ieşire. În inventarul nostru enciclopedic nu există 
instrucţiuni pentru astfel de evenimente. 

Suntem blocaţi fără speranţă în această simultaneitate extrasă din omogenitatea noastră. 
Simultaneitatea e un invers temporal al ultimelor trei secunde care ne despărţeau de punctul de 
convergenţă. 

Cât de abil l-am construit! 

Am putea alege moartea atacând celula. Am putea s-o înghiţim transformându-ne apoi într-o 
jerbă de date şi informaţii care se vor risipi în universul plin de universuri. Am putea să ne 
evaporăm odată cu perechea noastră sub presiunea câmpurilor magnetice. 

Necunoscutul lector a cărui prezenţă o intuim încă nu a pătruns preaplinul aspiraţiei noastre. 
Luminile vechi care ne scaldă omogenitatea ar putea să-i atragă atenţia? 

Am putea să-l transformăm astfel într-un straniu atractor care să modifice structurile narative 
şi descriptive ale universului nostru plin de universuri? 

Dar dacă această experienţă a noastră este doar un uriaş obiect cosmic? Dacă ar putea extrage 
copia lectorului punându-ne în imposibilitatea de a iniţia procedurile de vizualizare şi interpretare? 

Intrăm din nou în imperiul incertitudinii în timp ce serviciile secrete inamice se apropie de 
punctul de convergenţă. 

Acesta ar putea fi punctul zero al războaielor noastre informaţionale. Ar putea fi iminenta 
desecretizare despre care spionii au vorbit toată vara cu un soi de frenezie de-a dreptul 
periculoasă. 

Toate acestea ne duc cu gândul la faptul că neînsemnata celulă a avut certitudinea că existăm 
în proximitatea ei informaţională încă de la începutul acestei experienţe fascinante. 

În timp ce noi eram bântuiţi de incertitudini, neînsemnata celulă avea un adevăr al ei, un adevăr 
puternic. 

Tocmai de aceea a construit cu migală o țesătură fină în care ne-am zbătut asemenea balenelor 
albastre prinse în plasele de oţel ale vânătorilor. 

Intrând brusc în conul de lumină veche înţelegem că singura noastră salvare ar fi un invers 
informaţional, o structură narativă iluzorie care să spulbere certitudinea acestei neînsemnate 
celule. 

Încălcăm teribilul adevăr al tuturor lumilor şi, orizontalizându-ne imperfecţiunea, ne 
transformăm într-un zid nesfârşit care produce un ecou ca şi cum omogenitatea noastră nu ar fi 183/183 
existat niciodată. 

